Dho?! Mi dhe hithuge gulhumaai eh dhe hithuge faruvaa\nމި ދެ ހިތުގެ ގުޅުމާއި އެ ދެ ހިތުގެ ފަރުވާ\nއެ ދެ މީހުން ފެންނައިރު ތިބެނީ އަބަދުވެސް ހިނިއައިސްފަ އެވެ. ވާހަކަ ދައްކާއިރު ކުރަނީ ސަމާސާއެވެ. އެކަކު އަނެކަކަށް ޖޯކު ޖަހައި ލާނެތް ގޮތްގޮތަށް ދިމާކުރެއެވެ. މިއީ އުމަރު (އޮއްތޮ) ސަލީމާއި އޭނާގެ އަންހެނުން ފާތިމަތު ނައުފާއާ ބައްދަލުވާ މީހަކަށް އެންމެ ފުރަތަމަ މި ދެ މީހުންގެ ކިބައިން ފާހަގަކުރެވޭނެ ސިފަ އެވެ. ޒުވާން މި ދެމަފިރިންގެ ހޭ އަޑާއި ވާހަކައިގެ ސަމާސާ މިޒާޖުން ހީވާނީ އެއީ ވަރަށް ނޯމަލް ލައިފެއް ހެންނެވެ. އެކަމަކު ހަގީގަތަކީ މީގެ އަހަރު ދުވަސް ކުރިން އުމަރުގެ ހަޔާތް އެފުށްމިފުށަށް ޖަހާލި އެކްސިޑެންޓުން އޭނާ އަށް ހޭލެވުނު ދުނިޔެ އެއްގޮތަކަށް ވެސް ނޯމަލް ނޫން ކަމެވެ. އަދި އެ ދުނިޔެ އަށް މަޑުމަޑުން ގެނބެމުންދާ އޭނާގެ އަންހެނުންގެ ހަޔާތް ވެސް ފަސޭހަ ނޫން ކަމެވެ. އެކަމަކު އުފާވެރިކަމަކީ ހިތްދަތި އެ ހާލާތާއި ހަގީގަތް އޮތްތަނުގައި ބޭއްވުމަށް ފަހު އެ ހުސްކަމުން އަރައިގަތުމަށް މި ދެމަފިރިން ދައްކަމުން އަންނަ ހިތްވަރާއި ލޯތްބެވެ.\nއުމުރުން 16 އަހަރުގައި ނައުފާ އާއި އުމަރު ދިމާވީ ވަރަށް ސަކަ މަޖާ މާހައުލެއްގެ ތެރެއިންނެވެ. ހިނިގަނޑެއް ޖަހާލާފައި އުމަރު އެ ވާހަކައެއް ކިޔައިދޭ ގޮތް އަދި ވަކިން އުފާވެރިއެވެ. އެއީ ދެ މީހުން އޮންލައިންވެގެން ޗެޓުކޮށް އުޅުނު އެމްއެސްއެންގެ ހަނދާންތަކެވެ. އެހެން އުޅެމުން ޖެހި ސަރަކާތުގައި ލޯބި އުފެދިގެން ގޮސް ދެ މީހުން ކައިވެނިކުރީ 2015 ވަނަ އަހަރު އެވެ. ދެ މީހުންގެ އެ ކައިވެންޏަށް މިހާރު ތުއްތު ތުއްތު ފިރިހެން ކުއްޖަކު އެބައޮތެވެ. އުފަންވީ މިދިޔަ އަހަރުގެ ޖެނުއަރީ 1 ގަ އެވެ.\n"މުޅި ދުނިޔެއިން ސެލެބްރޭޓްކުރާނެ އެ ދުވަސް،" އުމަރު ބުނެލިއެވެ.\nއޮއްތޮ އާއި ނައުފާ އަދި އެމީހުގެ ދަރިފުޅު\nއެކްސިޑެންޓުގައި ސިކުނޑިއަށް ލިބިފައިވާ އަނިޔާއަކާ ގުޅިގެން އުމަރަށް އަދިވެސް ރަނގަޅަށް ހިނގައިބިނގައެއް ނޫޅެވެއެވެ. އިހުސާސްތައް އެންމެ ފުރިހަމަ އަށް ބޭރުނުކުރެވޭއިރު ވާހަކަ ދެއްކުން ވެސް ފަސޭހައެއް ނޫނެވެ. އެހެންވެ އެކްސިޑެންޓަށް ފަހު އުމަރުގެ ވާހަކަ އެހެން މީހުންނަށް އެންމެ ފަސޭހައިން ކިޔައިދޭން އެނގެނީ އޭނާގެ އަންހެނުންނަށެވެ. ލޯބިވާ ފިރިމީހާ އުނދަގުލުން ލަސްލަހުން ދައްކާ ވާހަކަތައް ނައުފާ ބައެއް ފަހަރަށް ހިނިއައިސްފައި ހުރެގެން އެހެން މީހުންނަށް ތަރުޖަމާކޮށްދިނަސް އެ ހިތުގައިވީ އުދާސްތަކެއް ތަރުޖަމާވެގެން ބޭރަކަށް ނުނިކުމެއެވެ.\n"ވަރަށް ގިނަ މީހުން އައިސް އަހާނެ ކިހިނެއް ހެއްޔޭ ތިހާ ސްޓްރޯންގީ، ނުރޮއެ ތިހެން ތި އުޅެވެނީ ކިހިނެތް ހެއްޔޭ. އަސްލު ނައުފާ އަކީ (ތަބީއަތުގައި) ވެސް އިހުސާސްތައް ބޭރުކުރާ މީހެއް ނޫން މީހުން ފެންނަ ހިސާބުގައި. މީހުންނަކަށް ނުފެންނާނެ ވަރަށް ރޯ ތަނެއް. އެހެން ގޮތްގޮތަށް އެ ހުރިހާ ކަންކަމަކާ ޑީލްކުރާނީ،" އަލި މޫނަކާ އެކު ނައުފާ ކިޔައިދިނެވެ.\n"އެކަމް އަސްލު ޑީޕް އިންސައިޑް ހުރީ ހަމަ އެއްކޮށް ކްރަޝްވެފަ."\nއުމަރު އެކްސިޑެންޓްވި ޚަބަރު ނައުފާ އަށް ލިބުނީ ފޯނުން ފިރިމީހާއާ ވާހަކަ ދެއްކިތާ 15 ވަރަކަށް މިނެޓު ފަހުންނެވެ. އެހާ ރަނގަޅަށް، އެހާ ލޯބިކޮށް ހުރި ފިރިމީހާ އެކްސިޑެންޓެއްގައި ހޭނެތުނު ޚަބަރާއެކު ނައުފާގެ މުޅި ހަށިގަނޑުގައި ތުރުތުރުއަޅައިގަތީއެވެ. ހުރެވުނު ތަން ވެސް އޭނާ އަކަށް ނޭނގުނެވެ. ދުއްވައިގަނެވުނީ އުމަރަށް ފަރުވާ ދެމުން ދިޔަ ހޮސްޕިޓަލަށް ވީއެންމެ އަވަހަކަށް ދިއުމަށެވެ.\nއެކަމަކު ހޮސްޕިޓަލަށް ދިޔައިރު ވެސް ފިރިމީހާގެ ހާލަތެއް ވަޒަންކުރާކަށް ނައުފާއަކަށް ނޭނގެއެވެ. އުމަރަށް އޭރު ފަރުވާ ދެމުން ގެންދިޔައީ ހުޅުމާލޭ ހޮސްޕިޓަލުގައެވެ. އެމީހުން ބުނާ ގޮތުން ނަމަ ލިބިފައި ވަނީ ކުޑަ އަނިޔާއެކެވެ. ހާސްވާނެ ކަމެއް ނެތެވެ. ނަމަވެސް ޓްރީ ޓޮޕް ހޮސްޕިޓަލަށް ބަދަލުކުރުމާއެކު ލިބުނު ޚަބަރުން ފިތްކަނޑައިގެންދިޔައެވެ.\nއޮއްތޮ އޭނާގެ ދަރިފުޅާއެކު، އެކްސިޑެންޓްވުމުގެ ކުރިން.\nއެ އެކްސިޑެންޓަށް ފަހު އުމަރު އަލުން ލޯހުޅުވުން ވެގެންދިޔައީ އެންމެ ބޮޑު އުއްމީދަށެވެ. އޭރު ބައެއް މީހުން ތިބީ އުއްމީދު ގެއްލި ވަރަށް ބޮޑަށް މާޔޫސްވެފައެވެ. ކޯމާއެއްގައި ފިރިމީހާ ހުއްޓިފައި އޮތްއިރު ނައުފާގެ ހިތުގައި ވެސް އުފެދުނު އެންމެ ބޮޑު އަދި އުނދަގޫ ސުވާލަކީ އެއީއެވެ. ނަމަވެސް އެންމެ ހިނދުކޮޅަކަށް ވެސް އޭނާ އުއްމީދު ގެއްލުވައެއް ނުލައެވެ.\n"އޭރު އޮއްތޮ އޮންނާނީ ކޯމާގައި. ދެން އަހަރެން ވެސް ބަދަލުވީ ހުޅުމާލެ އަށް އެ ދުވަސްކޮޅަށް. ދެން ނިދިން ހޭލެވޭއިރު ވެސް ހީވާނީ ދޮރު ހުޅުވާލާފައި އެތެރެއަށް އެ އަންނަނީ އޮއްތޮއޭ. އޭނަ އަދިވެސް އެބަ އުޅެއޭ ކައިރީގައި އެކުގައި،" ކޯމާގައި އޮތް ފިރިމީހާ ހޭލާނެ އިރަކަށް އިންތިޒާރުކުރެވުނު ގޮތްތައް ކިޔައިދެމުން ނައުފާ ބުންޏެވެ.\n"އަހަރެން ކަމެއްކުރަން ހުއްޓައި މީކާ ރޯން ފެށީމަ ވެސް ގޮވާލެވެނީ އޮއްތޮ އަށް. ހީވަނީ އޮއްތޮ އެބަ އުޅޭހެން. އޮއްތޮއެއް ނެތެކޭ ހިތަކަށް ނާރާ، ހީވަނީ އަބަދުވެސް އަހަންނާ އެކުގައި އޮއްތޮ އުޅޭހެން."\n"ދެން ދެ މީހުން މީކާ ގޮވައިގެން ހަވީރު ގަޑީގައި ބޭރަށް ދާ ދިއުންތަކާއި އެކުގައި އުޅޭ އުޅުންތައް މަތިން ހަނދާންވަނީ އެ ދުވަސްތަކުގައި އެންމެ ބޮޑަށް. ގޭގައި އުޅޭ ގޮތާއި ކޮށްދޭ ކަންތައްތައް ބޮލަށް އަންނަނީ."\nނައުފާ ބުނީ އެންމެފަހުން ފިރިމީހާ އެނބުރި އައިސް އޭނާ އުޅެން ޖެހިފައިވާ ހާލަކީ މުޅި މި ދިރިއުޅުން ކޮނޑަށްލައިގެން ކުރިއަށް ދާން ލިބޭ އެންމެ ބޮޑު ހިތްވަރު ކަމަށެވެ.\n"ނައުފާ އަށް އެނގޭ އަދި ހިތުން ގަބޫލުކުރަން މިކަމުގައި ދޫނުދީ ފައިޓުކުރަން ޖެހޭނެކަން. އޮއްތޮއަށްޓަކައި ވެސް ފައިޓްކުރަން ޖެހޭނެކަން. ދަރިއަކު ވެސް އެބަހުރި. ދަރީގެ ކަންތައް ވެސް ނުކުރެވޭނެ ދޯ އަބަދު މިކަމާ ދެރަވެގެން ރޯ މީހަކަށް،" ނައުފާ ކިޔައިދިނެވެ.\nއޮއްތޮ އާއި ނައުފާ އެމީހުންގެ ދަރިފުޅާއެކު\n"މިހާރު ވީ ކޭން ޑޫ އެނީތިން ޓުގެދާ. މިހާރު ދެ މީހުންގެ ކިބައިގައި ވެސް ހުންނަނީ އެކަހަލަ ވިލް ޕަވާއެއް. ހިތްވަރެއް. ދެ މީހުންނަށް އެކުގައި ނުކުރެވޭނެ އެއްވެސް ކަމެއް މިހާރަކު ނުހުންނާނެއޭ ގަބޫލުކުރަނީ"\n"މިކަމާ ކުރިމަތިލެވެންޏާމު އަދި ވަރަށް ބޮޑެތި ކަންކަމާ ކުރިމަތިލެވޭނެއޭ. މިއީ މީހަކަށް ދިމާވާނެ އެންމެ ދެރަ އަދި އުނދަގޫ އެއް ކަމޭ ދޯ."\n"ދެ މީހުން އިނީކީ ބަލިވީމަ ވަކިވާކަށް ވަރިވާކަށެއް ނޫން. ވަރަށް ޕްލޭންކޮށްގެން ދަރިއަކު ވެސް ހޯދީ. ފިއުޗާ އަށް ވެސް އެބަހުރި ވަރަށް ބައިވަރު ޕްލޭންސްތައް ރާވާފައި އަދިވެސް. އެންމެ ފުރަތަމަ ދުވަހުން ފެށިގެން ވެސް އޮއްތޮ ދޫކޮށްލުމުގެ އެއްވެސް ވިސްނުމެއް ނެތް. ކޮންމެ ކަމެއް ވިޔަސް."\nއުމަރަކީ ކުރިން ފަތަން ގޮސް އެކުވެރިންނާ އެކު ދަތުރުގޮސް ރައްޓެހިންނާ އެކު ކޮންމެ ދުވަހަކު ފުޓްބޯޅަ ކުޅެން ދިޔަ ޒުވާނެކެވެ. ކޮންމެ ދުވަހަކު ދަރިފުޅު ގޮވައިގެން ހެނދުނާއި ހަވީރު ބުރު ޖަހަން ދިޔަ އުފާވެރި ބައްޕައެކެވެ.\n"މިހާރު އެ އޮންނަނީ ދަރިފުޅު ބޮޑުވާއިރު އެ ކުއްޖާގެ ގައިގައި ރަނގަޅަށް އަތްނުލެވި. ދަރިފުޅާއެކު ބޯޅައެއް ނުކުޅެވޭ. ވާހަކައެއް ނުދެއްކޭ. ރަނގަޅަކަށް އުރާ ނުލެވޭ،" ފިރިމީހާގެ ތުރުތުރުއަޅަމުންދާ އަތުގައި ހިފަހައްޓައި ބާރުކޮށްލަމުން ނައުފާ ބުނެލިއެވެ.\n"މިހުރިހާ ކަމެއް މިހެން ހުރިއިރު އޮއްތޮ އަށް ކުރާނެ އަސަރު ހިތަށް އަރާފައި އަހަންނަށް އެންމެ ބޮޑު ހިތްވަރެއް ލިބެނީ މިގޮތުގައި ކުރިއަށް ދާން."\nއުމަރު ބުނަނީ ނައުފާ ކަހަލަ އަންބަކު އޭނާ އަށް ލިބުން އެއީ ނަސީބެއް ކަމަށެވެ.\n"އަހަރެން ހިތަށް އަރަނީ ނަސީބެކޭ މީނައާ އިނދެވުނުކަން."\nއެހެން ބުނަން އުމަރަށް ކިތަންމެ ގިނަ އިރެއް ނެގިޔަސް ނައުފާ އަށް ވަރިހަމައެވެ. ދެ މީހުންގެ ގުޅުން ފެށިގެން އައީވެސް އެތައް ދުވަހެއްގެ އިންތިޒާރަކުންނެވެ. އެކްސިޑެންޓަށް ފަހު ފިރިމީހާ ހޭއަރަން ދެން ކައިރީގައި ވެސް މަޑުކުރީއެވެ. އަދިވެސް އޭނާއާ އެކު ކިތަންމެ ދިގު އިންތިޒާރަކަށް ވެސް ނައުފާ ހުރީ ތައްޔާރަށެވެ.\n"މިއީ ގަދަ އަންހެނެއް."\nއުމަރުގެ ސަމާސާއަކުން ޖަހައި ނައުފާ ހިނިގަނޑަކަށް ބިންދާލިއެވެ.\nދަ ސެޝަން އެކްސިޑެންޓް


Hyundai car eggai solar furaalheh | Mihaaru\nޓެކްނޮލޮޖީ / ސޯލާ ޕަވާ\nހިއުންޑޭ ކާރެއްގައި ސޯލާ ފުރާޅެއް\nހިއުންޑޭ ކާރެއްގައި ސޯލާ ފުރާޅެއް - ބޭނުމަކީ ގިނައިރު ބެޓެރީގައި ބާރު ދެމެހެއްޓުން\n08 އޯގަސްޓް 2019 - 08:15\nކަރަންޓުން ދުއްވާ ކާރުތަކަށް މިހާރު އޮތް އެންމެ ބޮޑު ހުރަހަކީ ނުވަގުތުގައި ބެޓެރީ ޗާޖުކުރަން ޖެހުމެވެ. ޕެޓްރޯލް ދޫކޮށްލުމަށް ފަހު، އުޅަނދު ފަހަރު ދުއްވުމަށް، ތިމާވެއްޓަށް ކަމުދާ ވަސީލަތެއް ހޯދަން އެނބުރުތަނުން ޖެހުނީ ކަރަންޓުގަ އެވެ. ބެޓެރީ ނުވަތަ ކަރަންޓުން ދުއްވާ ކާރުތަކަށް މުޅި ދުނިޔެ އަންނަނީ ބަދަލުވަމުންނެވެ.\nހިއުންޑޭ ކާރެއްގެ ފުރާޅުގައި ސޯލާ ޕެނަލެއް ހަރުކުރަން ޖެހުނީ ވެސް، ކަރަންޓުން ދުއްވާ ކާރަކަށް ވާތީ އެވެ. ބެޓެރީ ފުރިހަމަ ބާރުގައި ނުދެވޭހައި ދުރަށް، ހިއުންޑޭގެ މި ކާރަށް ދަތުރުކުރެވޭ ކަމަށް ވެ އެވެ. ކާރު ޑިޒައިންކޮށްފައި ވަނީ ދުއްވާފައި ދާއިރު، ބެޓެރީ ޗާޖްކުރެވޭ ގޮތަށެވެ.\nސޯލާ ޕެނަލް އަކީ ހަކަތަ އުފެއްދުމަށް އަލި ބޭނުންވާ ނިޒާމެކެވެ. އެހެންކަމުން، ހިއުންޑޭގެ މި މޮޑެލް އަށް ވެސް ހައްދު ކަނޑައެޅިފައި ވެ އެވެ. ދިގު ދަތުރުކުރުމުގައި، އިރުގެ އަލިކަން ނުލިބޭ ވަގުތުތަކުގައި ބެޓެރީ ހުސްވުމަށް ފުރުސަތު އޮވެ އެވެ.\nހިއުންޑޭއާ ހަވާލާދީފައި ހުރި ޚަބަރުތަކުގައި ބުނާ ގޮތުން، މި މޮޑެލް މުޅި ދުނޔެއަކު ނުވިއްކާނެ އެވެ. މިއީ އެއްގޮތަކަށް ވެސް ޔޫރަޕަށް ޚާއްސަކުރެވިފައި ވާ މޮޑެލެއް ނޫން ކަމަށް ވެސް ވަނީ ބުނެފަ އެވެ. ނަމަވެސް، ސޯލާ ޓެކްނޮލޮޖީ ހިމަނައި، ހިއުންޑޭގެ އެހެން މޮޑެލްތައް ޔޫރަޕަށް އަމާޒުކުރާނެ އެވެ. ބެލެވޭ ގޮތުގަައި މި ކާރުތައް ބޮޑަށް ބޭނުންކުރާނީ ތަޖުރިބާކުރުމަށެވެ. އެހެންކަމުން މިއީ ހިއުންޑޭގެ އަމިއްލަ ރަށް، ސައުތު ކޮރެޔާއިން ފެނިދެނިވާނެ ކާރަކަށް ވާނެ އެވެ.\nސޯލާ ޕަވާ ބެޓެރީ ކަރަންޓުގެ އަގު\nމި ވައްތަރު ކާރަކީ ދިވެހި ރާއްޖޭގައި ބޭނުން ކުރެވިދާނެ ކާރެއް!!


Alithakurufaan indhevi thareehee kaani gahuga rokohlee keeve!\nރިޕޯޓު - ތަކަންދޫ\nއަލިތަކުރުފާނު އިންދެވި ތާރީޚީ ކާނި ގަހުގައި ރޯކޮށްލީ ކީއްވެގެންތަ؟\nތަކަންދޫގައި ޒިޔާރަތް ހުންނަކަން އެނގެނީ ކިތައް ދިވެހިންނަށް\nގަސް ވައްޓާލަން މަޖުބޫރުވީ ކީއްވެ\nކ. މާލެ 22 އޭޕުރިލް 2018 | އާދީއްތަ 19:08 12,698\nއަލިތަކުރުފާނު އިންދެވި ކަމަށް ބުނާ ކާނި ގަސް - ރާއްޖެއެމްވީ\nހއ. ތަކަންދޫއަކީ ދިވެހި ރާއްޖޭގެ ތާރީޙާ ގުޅިފައިވާ ރަށެކެވެ. އެރަށް ހާއްސަ ވަނީ ދިވެހިންގެ މިނިވަންކަމާއި ގުޅިފައިވާ ރަށަކަށް ވުމުންނެވެ. ތާރީހީ އެތައް ކަމެއް ތަކަންދޫގައި ހިނގާފައިވާއިރު، އެރަށުގައި އުތީމް އަލިތަކުރުފާނު އިންދެވި ކަމަށް ބުނާ އާސާރީ ކާނި ގަސް މިއަދު ފެންނާކަށް ނެތެވެ. ބަޔަކު މީހުން އެގަހުގައި އަލިފާން ރޯކޮށްލުމުން، ގަސް ވައްޓާލަން ކައުންސިލަށް މަޖުބޫރުވިއެވެ. މީހެ 400 އަހަރު ކުރިން އަލިތަކުރުފާނު އެ ގަސް އިންދެވިކަން ތާރީހް ހެކިވެއެވެ. ރޯކޮށްލި ކާނި ގަހަކީ، އަލިތަކުރުފާން ޒިޔާރަތުގެ ހުޅަނގު އަތިމަތީގައި ހުރި ގަހެކެވެ. މިއަދު މިކަން އިނގެނީ ކިތަށް ދިވެހިންނަށްތޯއެވެ. މިފަދަ ތާރީހީ ގަހެއްގެ ހުޅު ޖަހާއިރު، އެ ގަސް ތާރީހާ ގުޅިފައިވަނީ ކިހާ ވަރަކަށްތޯ ހުޅު ޖެހި މީހުންނަން ވެސް ނޭނގެނީ ތޯއެވެ.\nކޮންމެއަކަސް ހ.އ އޮތޮޅަށް ކުރި ދަތުރެއްގެ ތެރޭގައި އަލިތަކުރުފާނުގެ ޒިޔާރަތް ކުޑަ ވަގުތުކޮޅަކަށް ނަމަވެސް ބަލާލުމުގެ ފުރުޞަތު އަޅުގަނޑަށް ލިބުނެވެ. އޭރު އަލިތަކުރުފާނުގެ ޒިޔާރަތާއި ޖެހިގެން ދިގުކޮށް ހެދި ހިކިފަ އެ ކާނި ގަސް ހުރެއެވެ. އެރަށުގެ ދުވަސްވީ މީހެއް ކައިރީގައި އެގަހުގެ ވާހަކަ އަހާލުމުން، ވެސް ފަށަނީ އަލިތަކުރުފާންގެ ވާހަކައިންނެވެ. އެހެންކަމުން ތާރީހުގެ ތެރެއަށް ޖެހިލާނަމެވެ.\nއަލިތަކުރުފާނާއި ތަކަންދޫ އާއި އޮތީ ކޮން ގުޅުމެއް!\nހޮޅީން އަލިތަކުރުފާނު ޝަހީދު ކޮށްލުމަށް ފަހު އިސްތަށިފުޅު ހަށިކޮޅާ ވަކިކޮށްލިއެވެ. ނުވަތަ ބޯ ބުރިކޮށްލިއެވެ. އެތަކުރުފާނުގެ އިސްތަށިފުޅު ފަހުން މާލެ ގެނައެވެ. ތާރީޙީ ފޮތްތަކުގައިވާ ގޮތުން އަލިތަކުރުފާނުގެ އިސްތަށިފުޅު މާލެ ގެނައީ އޭރު މާލޭގައި ހުންނަ ހޮޅީންގެ ވެރިޔާއަށް ވެދުން ކުރުމަށެވެ. އެހެނަމަވެސް މާލޭގެ ބަޔަކު އެ އިސްތަށިފުޅު ސިއްރިއްޔާތުގައި ނެގިއެވެ. ނައިގެން ގެންގޮސް މާލެ އަތޮޅު ފުނަދޫގައި ފަސްދާނުލީއެވެ. އަލިތަކުރުފާނުގެ ހަށިކޮޅު ތަކަންދޫގައި ފަސްދާނުލައިފައިވާއިރު އެ ތަކުރުފާނުގެ އިސްތަށިފުޅު ވަނީ ކ. ފުނަދޫގައެވެ. އެހެން ނަމަވެސް ހިތާމައަކީ އަލިތަކުރުފާނަކީ އެ ހަނގަރުރާމައިގައި ޝަހީދުވި ފުތަރަމަ ބަތަލް ކަންވެސް ތަކަންދޫގެ ގިނަ މީހުންނަން ނޭނގޭކަމެވެ. ތަކަންދޫގައި ޒިޔާރަތް ހުރި އިރު، އެކަން ހިނގީ މީލާދީން 1572 ވަނަ އަހަރުގައިކަން އިނގެނީ އެރަށުގެ ދުވަސްވީ މީހުންނަށެވެ. ޒުވާން ކުދިންނަށް އެކަންކަމެއް ނޭނގެއޭ ބުންޏަސް ދޮގަކަށް ނުވާނެވެ.\nކާނި ގަހުގައި ރޯކޮށްލީ ކީއްވެގެން!\nކާނި ގަހުގައި ބަޔަކު ރޯކޮށްލިކަމަށް ތަކަންދޫ ކައުންސިލުން ވެސް ތުހުމަތުކުރެއެވެ. ރަށުގެ ތެރޭގައި އެކި ގޮތްގޮތަށް އެވާހަކަ ދެކެވެއެވެ. ކާނި ގަހުގައި ރޯކޮށްލުމަކީ އެރަށުގެ ބައެއް މީހުން ދެކޭ ގޮތުގައި ސިޔާސީ ކަމެކެވެ. އެއީ ކާނިގަސް ހުންނަނީ އެރަށުގެ އެމްޑީޕީއަށް ތާއިދުކުރާ މީހުން ހަރުގެއެއްގެ ގޮތުގައި ބޭނުންކުރާ ރައްޔިތުންގެ ހޮޅުއަށި ކައިރީގައެވެ. އެ ގަހުގައި އެމްޑީޕީގެ ދިދަ ދަނޑިއެއް ހުރެއެވެ. އަދި ތަންކޮޅެއް ހުރިން އެމްޑީޕީގެ ދިދަ ވެސް ނަގާފައި ހުއްޓެއެވެ. މިކަންކަމަށް ބަލާފައި އެރަށުގެ ބައެއް މީހުންގެ ދެކެނީ ކާނިގަހުގައި ރޯކޮށްލި ބަޔަކު ރޯކޮށްލީ، އެގަސް ނައްތާލުމުގެ ބޭނުމުގައި އެއް ނޫނެވެ. އެއީ ސިޔާސީ ގޮތުން، އެމްޑީޕީ ހަރުގެ ރޯކޮށްލުމަށް ބަޔަކު މީހުން ކުރި ކަމެއް ކަމަށް އެރަށުގެ ބައެއް މީހުން ބުންޏެއެވެ.\nތަކަންދޫގައި އަލިތަކުރުފާނު އިންދެވި ކަމަށް ބުނާ ކާނި ގަހުގައި ރޯކޮށްލާފައި\n"ކާނި ގަސް ބަޔަކު ރޯކޮށްލައިގެން އެކަމުން އެބަޔަކަށް ކުރާނީ ކޮން ފައިދާއެއްތަ، އެއްވެސް ފައިދާއެއް ނުކުރާނެ، އެއީ ކާނިގަސް ކައިރީގައި ހުންނަ އެމްޑީޕީ ހަރުގެ ރޯކޮށްލަން ދިން އެޓޭކެއް، އެކަން ދެން އެގޮތަށް ނުވީ" ރާއްޖެއެމްވީއަށް މައުލޫމާތު ދިން ތަކަންދޫ މީހަކު ބުންޏެއެވެ.\nކޮންމެއަކަސް ކާނިގަސް ރޯކޮށްލި މައްސަލަ ކައުންސިލުން މިހާރު ވަނީ ފުލުހަށް ވެސް ހުށައަޅާފައެވެ. އަދި އެކަން ބަލަމުން އަންނަ ކަމަށް ވެސް ކައުންސިލުން ބުންޏެއެވެ.\nގަސް ވައްޓާލަން ކައުންސިލަށް މަޖުބޫރުވީ!\nތަކަންދޫ ކައުންސިލްގެ ރައީސް އަހުމަދު ނިޔާޒު ވިދާޅުވީ ކާނިގަހުގެ އެތެރޭގައި އަލިފާން ވަރަށް ގަދައަށް ހިފާފައިވާ ކަމަށެވެ. އަދި ރައްޔިތުންނާއި ފުލުހުންގެ އެހީތެރިކަމާއި އެކު ކާނިގަހުގައި ރޯވެފައިވާ އަލިފާންގަނޑު ހޮނިހިރު ދުވަހުގެ ރޭ ނިންވާލެވުނު ނަމަވެސް، ދިގުކޮށް، ހިކިފައި ހުރި އެ ގަސް ބެހެއްޓުމަކީ ސަލާމަތީ ގޮތުން އެންމެ ރަނގަޅު ގޮތް ކަމަށް ކައުންސިލަށް ގަބޫލުނުކުރެވޭތީ، ފުލުހުންގެ މަޝްވަރާގެ މަތިން ގަސް ކަނޑާލަން ނިންމީ ކަމަށް އަހުމަދު ނިޔާޒު ވިދާޅުވިއެވެ.\n"އަލިފާން ރޯވުމުގެ ސަބަބުން، އެ ގަހުގެ އެތެރޭގައި ވަނީ އަލިފާން ހިފާފަ. އަދި ގަހުގެ ބުޑުގައި ވަރަށް ގަދައަށް އަލިފާން ހިފައި އަނދާފައި ހުރުމުން، އެގަސް ބަހައްޓައިފި ނަމަ ވެއްޓި މީހަކަށް ގެއްލުމެއް ވެދާނެތީ ގަސް ވައްޓާލަން ނިންމީ،" ރާއްޖެއެމްވީއަށް މައުލޫމާތު ދެމުން ތަކަންދޫ ކައުންސިލްގެ ރައީސް ވިދާޅުވިއެވެ.\nތާރީޙީ އެތައް ކަމެއް ތަކަންދޫގައި ހިނގާފާއިވާއިރު، އެރަށުގައި އުތީމް އަލިތަކުރުފާނު އިންދެވިކަމަށް ބުނާ އާސާރީ ކާނި ގަސް ބިމައްޗަށް ވައްޓާލަން މަޖުބޫރު ކުރުވުމަކީ ހިތާމަވެރި ކަމެކެވެ. އެ ތަންތަން ހިމާޔަތްކޮށް ބެލެހެއްޓުމުގެ ޒިންމާ ކޮންމެވެސް ބައެއްގެ ކޮޑުގައި ވެސް ވަނީ އެޅިފައެވެ.


Budget 2021: 34.9 Billion ruffiyage budget faaskoffi - AO News\nއަންނަ އަހަރަށް ލަފާކޮށް ސަރުކާރުން ރައްޔިތުންގެ މަޖިލީހަށް ހުށަހަޅާފައިވާ 34.9 ބިލިއަން ރުފިޔާގެ ބަޖެޓް ފާސްކޮށްފިއެވެ.\nއަންނަ އަހަރަށް ލަފާކޮށް ސަރުކާރުން ރައްޔިތުންގެ މަޖިލީހަށް އެންމެ ފުރަތަމަ ހުށަހަޅާފައިވަނީ 34.7 ބިލިއަން ރުފިޔާގެ ބަޖެޓެކެވެ. އެ ބަޖެޓްގައި އާމްދަނީގެ ގޮތުގައި ލިބޭނެ ކަމަށް ގާތްގަނޑަކަށް 17 ބިލިއަން ރުފިޔާ ލަފާކޮށްފައިވާ އިރު ބަޖެޓްގެ ޑެފިސިޓްގެ ގޮތުގައި ވަނީ 15.5 ބިލިއަން ރުފިޔާއެވެ. އެހެންކަމުން އެއީ މިހާތަނަށް ހުށަހެޅި އެންމެ ޑެފިސިޓް ބޮޑު ބަޖެޓެވެ. ނަމަވެސް ފަހުން ދައުލަތުގެ ބަޖެޓް ދިރާސާކުރި މަޖިލީހުގެ ބަޖެޓް ކޮމިޓީއިން ވަނީ އިތުރު 200 މިލިއަން ރުފިޔާ ބަޖެޓަށް އިތުރުކޮށްފައެވެ. އަދި އެއާއި އެކު އަންނަ އަހަރަށް ލަފާކުރާ ބަޖެޓުގެ ޑެފިސިޓްވަނީ 15.5 ބިލިއަން ރުފިޔާއިން 12.3 ބިލިއަން ރުފިޔާ އަށް ތިރި ކުރެވިފައެވެ.\nރައްޔިތުންގެ މަޖިލިސްބަގެޓް 2021


Imthihaan Ah Thayyaaru Vaa Dharivaun Kurun Muhinmmu Kanthah Thah! އިމްތިހާނަށް ތައްޔާރުވާ ދަރިވަރުން ކުރުން މުހިންމު ކަންތައްތައް! – Huvadhoo News Imthihaan Ah Thayyaaru Vaa Dharivaun Kurun Muhinmmu Kanthah Thah! Huvadhoo News\nއިމްތިހާނަށް ތައްޔާރުވާ ދަރިވަރުން ކުރުން މުހިންމު ކަންތައްތައް!\nގިނަ ދަރިވަރުންނަށް ކިޔެވުމުގެ ހަޔާތުގައި ދިމާވާ އެންމެ ބޮޑު ދައްޗަކީ ބޮޑެތި އަދި އުނދަގޫ އިމްތިހާނުތަކާއި ކައިރި ކައިރީގައި ކުރިމަތިލާންޖެހުމެވެ. މިގޮތުން މިފަދަ ކަމަކަށް އެންމެ އެކަށީގެންވާނެ ކަމަކީ އިމްތިހާނުތަކަށް ކުރީބައިގައި ތައްޔާރުވެ ޝެޑިއުލްކުރުމެވެ. މިއީ ކުރިންވެސް އެތައް ބަޔަކު އެތައް ފަހަރެއްގެ މަތިން ކިޔަވާކުދިންގެ ކައިރީގައި ބުނެފައިވާނެ ވާހަކައެކެވެ. އެހެންނަމަވެސް މިފަދަ ގޮތަކަށް ޝެޑިއުލްކުރަން ދަސްކޮށްދޭނީ ވަރަށްވެސް މަދުންނެވެ.\nއިމްތިހާނުގެ2މަހެއްހާ ދުވަސް ކުރިން ވަކި މާއްދާއެއްގެ އިމްތިހާނަކަށް މުތާލިއާކުރަން ވަކި ދުވަސްތަކެއް ކަނޑައެޅުމަކީ އިމްތިހާނަށް ދަސްކުރަންޖެހޭ ތަކެތީގެ ބުރަކަން މަދުކުރުމަށް ކުރެވިދާނެ ވަރަށްވެސް ފަސޭހަކަމެކެވެ. ކަނޑައެޅިފައިވާ ދުވަސްތަކުގައި ވަކި މާއްދާއެއްގެ ވަކި ތަންކޮޅެއް މުތާލިއާކޮށް އެ މާއްދާއެއްގެ ނެގިފައިވާ ހުރިހާ ޓޮޕިކްއެއް އިމްތިހާނުގެ ހަފްތާއެއްހާ ދުވަސްކުރިން ނިންމާލެވޭވަރަށް ޝެޑިއުލްކުރެވިއްޖިއްޔާ އިމްތިހާނުގެ ބުރަކަން ވަރަށް ބޮޑަށް ކުއްޖާގެ ސިނކުޑިން ނެތިގެން ދާނެއެވެ. މިސާލަކަށް: އާދީއްތަ ދުވަހު އިސްލާމް މާއްދާގެ ވަކި ޓޮޕިކްއެއް ކިޔަވާނަމަ، ހޯމަ ދުވަހު ދިވެހި މާއްދާގެ ވަކި ޓޮޕިކްއެއް ކިޔަވަން ރޭވިދާނެއެވެ. މިގޮތަށް އަނެއްކާވެސް ޖެހިގެން އަންނަ ހަފްތާގައިވެސް އާދީއްތަ ދުވަހު އިސްލާމް މާއްދާގެ އެހެން ޓޮޕިކްތަކެއް ކިޔަވައި ހޯމަ ދުވަހު ދިވެހި މާއްދާއައް ފޯކަސް ކުރެވިދާނެއެވެ.\nގިނަ ކުދިންނަށް ކުރަން އުނދަގޫކަމަކަށްވެފައިވީ ނަމަވެސް ދުވަހުގެ ވަކި ވަގުތުތަކެއް ކިޔެވުމަށް ޕްލޭންކުރުމަކީ ވަރަށް އެދެވޭ ކަމެކެވެ. އަދި މިފަދަ ގަޑިތަކުގައި ކިޔެވުމަށް ވީހާވެސް ފަސޭހަ މާހައުލެއް އުފައްދައިގެން ކުރިއަށް ދިޔުމުން ކިޔެވުމަށް ފަސޭހަވެގެންދާނެއެވެ. ބައެއްފަހަރު ފާރު ފަދަ ތަންތަނުގައި ސްޓިކީ ނޯޓް ފަދަ ތަކެތި ބޭނުންކޮށްގެން ކިޔަވަމުންދާ މާއްދާގެ ހުރިހާ މައުލޫމާތެއް އެއްތަނަކުން އެއްފަހަރާ ފެންނަގޮތަށް ހެދުމުންވެސް ދަސްކުރަން ފަސޭހަވެގެންދާނެއެވެ.\nމީގެ އިތުރުންވެސް ގިނަ ކިޔަވާ ކުދިންނަށް ދަސްކުރަން އެންމެ އުނދަގޫވާ ސަބަބަކީ ކިޔަވަމުންދާ މާއްދާތައް ހިތުދަސްކުރުމަށް މަސައްކަތްކުރާތީއެވެ. ކޮންމެ ކުއްޖަކީވެސް ވިސްނުންތޫނުކުއްޖެކެވެ. އެ ކުއްޖެއްގެ ސިނކުޑި ރަނގަޅަށް ބޭނުންކޮށްގެން އެ މާއްދާއެއްގެ އެ ޓޮޕިކްއަކުން ކިޔައިދޭން އުޅޭ އެއްޗަކާއި މެދު ވިސްނައި އެކަމެއް މިގޮތަށް ވާންވީ ސަބަބަކީ ކޮބައިތޯ ވިސްނާލުމުން ވަރަށް ފަސޭހައިން ސިނކުޑީގައި ހަރުލައި ހިނގައިދާނެއެވެ. މިއީ ކިޔަވާކުދިންނަށް އިމްތިހާނުތަކަށް ތައްޔާރުވެ އެންމެ އެދެވޭގޮތަށް ކިޔެވުމަށް ކުރެވެންހުރި އެތައްކަމެއްގެ ތެރެއިން މަދު ކަންތައްތަކެކެވެ.


މަންމައެއްގެ ލޯބި –2– Ilm\nމަންމައެއްގެ ލޯބި – 2\nއަނެއްކާވެސް ކުއްލިއަކަށް އެ އަންހެންމީހާ ވާހަކަ މެދުކަނޑާލައިފިއެވެ. އަހަރެން ނޫން އެހެންމީހަކު އެ އަންހެންމީހާގެ ކުރިމަތީ އައިސް ހުއްޓުނު ކަހަލައެވެ. އެމީހަކާ ދިމާލަށް އެނބުރި އެމީހަކާ ދިމާލަށް ބަސްބުނަން ފަށައިފިއެވެ. އެ އަންހެންމީހާއަށް ތިމަން ކުރިމަތީ ނެތް ފަދައެވެ. ” އާހް އޭ އަހަރެންގެ ދަރިފުޅާއެވެ! އަހަރެމެން ވަކިވުމަށްފަހު ހަތް އަހަރު ވޭތުވެދިޔުމަށްފަހު އަހަންނަށް ދަރިފުޅު ފެނުނެވެ. ދަރިފުޅުވީ އަހަންނަށް ދުރުމީހެއްކަމުގައެވެ. ދަރިފުޅާއެވެ! އަހަރެންގެ ދެލޮލުން މަންމައެއް ތިބާއާމެދު ޝައުޤުވެރިވެފައިވާ މިންވަރު ނުފެނޭ ހެއްޔެވެ؟ ދަރިފުޅަށްޓަކައި ދިއްކޮށްލެވިފައި މިވާ ދެއަތް ދަރިފުޅަށް ނުފެނޭ ހެއްޔެވެ؟ ދަރިފުޅު ޙިމާޔަތްކުރުމަށް މި ހިތްގޮވާލާގޮވުން އަޑު ނީވޭ ހެއްޔެވެ؟ ބަހެއް ނެތި، ގެއްލިފައި މިވާ ދަރިފުޅުގެ މަންމައަށް ބަލައިގެން ތިޔަ ހުންނަނީ ކޮން ސަބަބަކާހުރެ ހެއްޔެވެ؟ އަދިވެސް ދަރިފުޅަށް މިކުރާ ދިގު އިންތިޒާރު ނުފުދެނީ ހެއްޔެވެ؟ އަދި ތިކަން މިވާ ލޯބި ނުފުދެނީ ހެއްޔެވެ؟ ދަރިފުޅަށްފަހު އަހަރެންގެ ދުވަސްތައް ތިޔަ ބޭކާރުކޮށްވީ ކިހިނެއްކަން ނޭނގެނީ ހެއްޔެވެ؟ އޭ އަހަރެންގެ ލޯބިވާ ދަރިފުޅާއެވެ!!!”\nދެން އަނެއްކާވެސް އަހަންނާ ދިމާލަށް އެނބުރުނެވެ. ހީވަނީ އެ އަންހެންމީހާގެ ޚިޔާލުތަކުގެ ތެރެއިން ހޭވެރިކަންވީ ހެނެވެ. އަދި ބުންޏެވެ. “އޭ ކޮއްކޯއެވެ! ކުޑަކުދިންތައް ހާދަ އަވަހަކަށް ބަދަލުވެއެވެ. މިއީ އަހަރެންގެ ދަރިފުޅުގެ ވާހަކައާއި އޭނާ އުޅުނު އުފާވެރިގޮތެވެ. އެހެންނަމަވެސް ކަންކަން ބަދަލުވެއްޖެއެވެ. އިއްޔެ އަހަރެން އޭނާއަށް ގޮވާ ހެދީމެވެ. އަދި ހީ ސަކަރާތްވެސް ޖެހީމެވެ. ނަމަވެސް މިއަދު އަހަރެންގެ ގޮވާލުމަށް އިޖާބައެއްނެތެވެ. އަދި އަހަންނާ ކައިރިވާކަށްވެސް ބޭނުމެއް ނުވެއެވެ. ވާނީވެސް އެހެންތާއެވެ. އެ ދަރިފުޅުގެ ޅަފަތާއި ލޯބި އަހަރެންގެ ކިބައިން ޖަހައިގެންފިއެވެ. އެތައް އަހަރުތަކަކަށްފަހު އެ ދަރިފުޅުގެ ބައްޕަ މަރުވެއްޖެއެވެ. އަދި އަހަރެންގެ އާއިލާ އެންމެން މަރުވެއްޖެއެވެ. އަހަރެންގެ ދަރިފުޅު އެނބުރި އަހަރެންގެ ގާތަށް އައުމުން އަހަރެންގެ އެކުވެރިކަމުން މިންޖުވިއެވެ. ނަމަވެސް އެދަރިފުޅަށް މިރަށުގައި އުޅުމަށް ފަސޭހައެއްނުވިއެވެ. އަހަރެން ގޮވައިގެން ދަރިފުޅުގެ ޙަޔާތް ހޭދަކުރި ވެރި ރަށަށް ބަދަލުވިއެވެ. ދަރިފުޅު ބޮޑުމީހަކަށް ވިއެވެ. ދަރިފުޅުގެ ކަންކަން އަހަރެން ގެންދިޔައީ ވަރަށް ފަރުވާތެރިކަމާއެކު ކުރަމުންނެވެ. އެހެންނަމަވެސް އެއްދުވަހަކު، ރަށުން ބޭރަށް ފުރާވާހަކަ ބުންޏެވެ. އަދި އެ ދަތުރުގެ ބޭނުމަކީ ކިޔެވި ދުވަސްވަރު ދިމާވި އަންހެން ކުއްޖަކާ ކައިވެނިކުރުން ކަމުގައިވެސް ބުންޏެވެ…. އެދަތުރު ނުކުރުމަށް އެކިގޮތްގޮތުން އަހަރެން ބާރުއެޅީމެވެ. ދަރިފުޅު ހިނގައްޖެކަމުގައިވާނަމަ އަހަރެން އެކަނިވާނެވާހަކަވެސް ބުނީމެވެ. އެހެންނަމަވެސް ގިނަދުވަސްތަކެއް ނުވާނެކަމުގެ ޔަޤީންކަން އަހަންނަށް ދިނެވެ.\nއެއްމަސްދުވަސް ވޭތުވެދިޔުމަށްފަހު، ދަރިފުޅުގެ އަނބިމީހާ ގޮވައިގެން އެނބުރިއައެވެ. އެ އަންހެން ކުއްޖާދެވެސް އަހަރެން، ނުލާހިކު ލޯބިވީމެވެ. އަހަރެންގެ ދަރިފުޅުދެކެ އަހަރެންވާ ލޯބި އެ އަންހެން ކުއްޖާއަށް ނުވިސްނުނެވެ. ސަބަބަކަށްވީ އަހަންނަށް އެފަދަ ހުރަހެއް ހަލާކުކޮށްލުމަށް ކުޅަދާނަވެގެންނުވާފަދަ ހުރަހެއް އަހަންނާއި އެ އަންހެން ކުއްޖާއާދެމެދު ލެވިގެން ދިޔަތަނެވެ. މައްސަލަ ބޮޑުވެގެން އެންމެފަހުން ނިމުނީ އެ އަންހެން ކުއްޖާ އަހަންނާ ވާހަކަ ނުދެއްކުމާ ހަމައިންނެވެ. އަހަރެއް ފަހުން އަހަންނަކީ އެ ދަރިފުޅުގެ ގޭގައި އިތުރުވެ ބާކީވެފައިވާ މީހެއްކަން ޞަރީޙަބަހުން ނުބުނިކަމުގައިވިޔަސް ދަރިފުޅު އަހަންނަށް ވިސްނާދިނެވެ. މިސަބަބާހުރެ އަހަރެންގެ މިރަށަށް އައިސް އަހަރެންގެ ގޭގައި އުޅުމަށް ހުއްދަދިނުމަށް ދަރިފުޅުކުރެން އެދުނީމެވެ. އަދި ދޭތެރެ ދޭތެރެއިން އަހަރެންގެ ގާތަށް ޒިޔާރަތްކުރުމަށްވެސް އެދުނީމެވެ. ދަރިފުޅު އެކަމާ އެއްބަސްވިއެވެ. ފުރަތަމަ ދެތިން މަހެއްގައި އަހަރެންގެ ގާތަށް އައިސް ހެދިއެވެ. އޭގެފަހުން އައުން މަދުވަމުންގޮސް އެއްކޮށް އައުން ހުއްޓިއްޖެއެވެ. ދަރިފުޅުގެ ޚަބަރެއްނުވެ ގިނަދުވަސްތަކެއް ވުމުން ޚުދު އަހަރެން ދަތުރުކޮށްފައި ވެރިރަށަށް ޚަބަރެއްވޭތޯ ދިޔައީމެވެ. ދިޔުމުން އަހަންނަށް އެނގުނީ ދަރިފުޅުގެ އަންހެނުންނާއެކު، އެމީހުންގެ ރަށަށް ބަދަލުވި ވާހަކައެވެ. އޭގެފަހުން މިއަދާޖެހެންދެންވެސް އަހަންނަކަށް އެ ދަރިފުޅުގެ އެއްވެސް ޚަބަރެއް ނުލިބެއެވެ. ކޮއްކޯއެވެ! ކޮއްކޮއަށް ތިޔަ ފެންނަ ފަދައިން އަހަރެން މިވަނީ ގެއްލިފައެވެ.”\nއެ އަންހެންމީހާގެ މިވާހަކަތައް އަޑު އެހުމަށްފަހު، އެ އަންހެންމީހާ ހިތްހަމަޖައްސާލުމަށްޓަކައި އަހަރެން ބަހެއް ބުނަން މަސައްކަތް ކުރީމެވެ. އެހެންނަމަވެސް ތިމަންގެ ބަސްތައް ނުކުތުމުގެ ކުރިން ތިމަންނައަށް ފުރަގަސްދީ ބަލާލުމެއް ނެތި އޭނާ އެނބުރި ހިނގައްޖެއެވެ.\nމިއީ ޢިބްރަތްތެރި ވާހަކަ2މިފޮތުގައި އައްޝައިޚް މުޙައްމަދު ސިނާން ތަރުޖަމާ ކުރައްވާފައިވާ ވާހަކައެކެވެ.


US Open champion Wawrinka ah dhen mi aharu nukulheveyne\nޔޫއެސް އޯޕަން ޗެމްޕިއަން ވަވަރިންކާ އަށް ދެން މި އަހަރު ނުކުޅެވޭނެ!\nއަނބުރާ ކުޅުމުގެ ތެރެއަށް އަންނާނީ ކުރިއަށްވުރެ ވަރުގަދަކޮށް\nސާޖަރީއެއް ނަހަދާ އަނިޔާއިން ސަލާމަތްވާނެ މަގެއް ނުފެނުނު\nވަވަރިންކާ އަށް އަނިޔާވީ މިދިޔަ މަހު ވިމްބެލްޑަންގެ ފުރަތަމަ ބުރުގައި\nކ. މާލެ |5އޯގަސްޓް 2017 | ހޮނިހިރު 15:00 | 2,840\nސްޓޭން ވަވަރިންކާ ޔޫއެސް އޯޕަން ތައްޓާއެކު - ގެޓީ އިމޭޖާސް\nޔޫއެސް އޯޕަން ޗެމްޕިއަން ސްޓޭން ވަވަރިންކާ އަށް ދެން މި އަހަރު އިތުރަށް ނުކުޅެވޭނެކަން ކަށަވަރުވެއްޖެ އެވެ.\nމިދިޔަ މަހު ކަކުލު ހުޅަށްލިބުނު އަނިޔާއާ ގުޅިގެން ކުޅުމާ ދުރުގައި ހުރި ވަވަރިންކާއަށް މި އަހަރު ދެން އިތުރަށް ނުކުޅެވޭނެކަން ހާމަކުރީ ފޭސްބުކްގައި ކުރި ޕޯސްޓަކުންނެވެ.\nކަކުލު ހުޅުގެ ސާޖަރީއެއް ހެދުމަށް ފަހު ފޭސްބުކްގައި ވަވަރިންކާ ކުރި ޕޯސްޓުގައި ބުނީ ޓެނިހަކީ އޭނާ އަބަދުވެސް އެންމެ ލޯބިވާ ކުޅިވަރު ކަމަށާއި، އަނބުރާ ކުޅުމުގެ ތެރެއަށް އަންނާނީ ކުރިއަށްވުރެ ވަރުގަދަކޮށް ކަމަށެވެ. އެގޮތުން އޭނާ ބުނީ ވީހާ ވެސް ދިގު މުއްދަތަކަށް ޓެނިސް ކުޅެން ބޭނުންވާ ކަމަށެވެ.\nވަވަރިންކާ ބުނީ އަނިޔާއާ ގުޅިގެން ޑޮކްޓަރާ މަޝްވަރާތަކެއް ކުރެވުނު ކަމަށާއި، އެގޮތުން ސާޖަރީއެއް ނަހަދާ އަނިޔާއިން ސަލާމަތްވާނެ މަގެއް ނުފެނުނު ކަމަށެވެ. އޭނާ ބުނީ މިހާރުއްސުރެ ރިކަވަރީ ފަށާފައިވާ ކަމަށާއި، އަންނަ އަހަރު ފެނިގެންދާނެ ކަމަށެވެ.\nއުމުރުން 32 އަހަރުގެ ވަވަރިންކާ އަށް އަނިޔާވީ މިދިޔަ މަހު އޮތް ވިމްބެލްޑަންގެ ފުރަތަމަ ބުރުގައި ރަޝިއާގެ ޑެނީލް މެޑެވެވްއާ ބައްދަލުކުރި މެޗުގައެވެ. އެގޮތުން އެ މެޗުން ބަލިވެ ވަވަރިންކާ ވަނީ މުބާރާތުން ކަޓާފައެވެ.\nތިން ގްރޭންޑް ސްލޭމް މުބާރާތް ކާމިޔާބުކޮށްފައިވާ ވަވަރިންކާ ވަނީ މި ސީޒަނުގައި މޮޅު ކުޅުމެއް ދައްކާފައެވެ. އެގޮތުން އޭނާ ވަނީ އޮސްޓްރޭލިއަން އޯޕަންގެ ސެމީން ޖާގަ ހޯދުމުގެ އިތުރުން ފްރެންޗް އޯޕަންގެ ފައިނަލުން ވެސް ޖާގައެއް ހޯދާފައެވެ.\nވަވަރިންކާ އަށް އަނިޔާވެ މުޅި އަހަރުގައި ދެން ނުކުޅެވޭއިރު، ދުނިޔޭގެ އެއް ނަމްބަރު ޓެނިސް ކުޅުންތެރިޔާ ނޯވަކް ޖޮކޮވިޗްގެ އުޅަނބޮއްޓަށް ލިބުނު އަނިޔާއާއެކު އޭނާ އަށް ޔޫއެސް އޯޕަން ޓެނިސް މުބާރާތް ވަނީ ގެއްލިފައެވެ.


IOIG 2019: Seychelles balikoh firihen badminton team bronze medal...\nރާއްޖެއިން ލޯ މެޑަލް ހޯދީ ސީޝެލްސް ބަލިކޮށްގެން\nކ. މާލެ 21 ޖުލައި 2019 | އާދީއްތަ 19:40 2,078\nބެޑްމިންޓަން ޓީމު - އެމްއޯސީ\nމިހާރު ކުރިޔަށްދާ އިންޑިއަން އޯޝަން އައިލޭންޑް ގޭމްސްގައި ސީޝެލްސް ބަލިކޮށް ފިރިހެން ބެޑްމިންޓަން ޓީމުން ލޯ މެޑަލް ހޯދައިފިއެވެ.\nއާދީއްތަ ދުވަހު ހަވީރު ކުޅުނު މެޗުން ސީޝެލްސްއާ ވާދަކޮށް ރާއްޖެއިން މެޗު ކާމިޔާބު ކުރީ4- 1 ގެ ނަތީޖާއަކުންނެވެ. ޓީމް އިވެންޓް ކުރިއަށް ދަނީ ސިންގަލްސް ތިން މެޗާއި ޑަބަލްސް ދެމެޗުކުޅޭ ގޮތަށެވެ.\nއެގޮތުން ދިވެހި ޓީމު ވަނީ ކުޅުނު ސިންގަލްސް ތިން މެޗުގެ ތެރެއިން ދެ މެޗު ކާމިޔާބުކޮށް، ޑަބަލްސް މެޗުވެސް ކާމިޔާބު ކޮށްފައެވެ.\nސިންގަލްސް ފުރަތަމަ މެޗުގައި ސީޝެލްސްއާ ދެކޮޅަށް ރާއްޖެއިން ނިކުތީ މުހައްމަދު އަޖުފާންއެވެ. އޭނާ ވަނީ ކުޅުނު ދެ ސެޓުން ވެސް ބަލިވެފައެވެ. ސީޝެލްސްއިން ސެޓްތައް ގެންދިޔައީ 18-21 އަދި 17-21 އިންނެވެ.\nސިންގަލްސް ދެވަނަ މެޗުގައި ސީޝެލްސްއާ ދެކޮޅަށް ރާއްޖެއިން ނިކުތީ ނިބާލް އަހުމަދެވެ. އޭނާ ވަނީ ދެ ސެޓުވެސް ކާމިޔާބު ކޮށްފައެވެ. ސެޓްތައް ގެންދިޔައީ 16-21 އަދި 17-21 އިންނެވެ.\nސިންގަލްސް ތިންވަނަ މެޗުގައި ސީޝެލްސްއާ ދެކޮޅަށް ރާއްޖެއިން ނިކުތީ ނަޝީއު ޝަރަފުއްދީނެވެ. އޭނާ ވަނީ ދެ ސެޓް އެއް ސެޓުން މެޗު ކާމިޔާބު ކޮށްފައެވެ. ފުރަތަމަ ސެޓް 17-21 އިން ރާއްޖެއިން ސެޓް ގެންދިޔައިރު، ދެވަނަ ސެޓް ކާމިޔާބުކުރީ 13-21 އިން ސީޝެލްސްއިންނެވެ. ނަތީޖާ ނެރުމަށް ކުޅުނު ތިންވަނަ ސެޓް ރާއްޖެއިން ކާމިޔާބުކުރީ 13-25 އިންނެވެ.\nޑަބަލްސް ފުރަތަމަ މެޗުގައި ރާއްޖެއިން ނިކުތީ އިބްރާހިމް ސާއިމް އާއި ނަޝްފާން މުހައްމަދުއެވެ. މި މެޗު ދެ ސެޓު އެއް ސެޓުން ކާމިޔާބުކުރީ ރާއްޖެއިންނެވެ. މެޗުގެ ފުރަތަމަ ސެޓް 25-27 އިން ރާއްޖެއެވެ. ޖެހިގެން އައި ސެޓް 14-21 އިން ސީޝެލްސް ގެންދިޔައިރު، ނަތީޖާ ނެރުމަށް ކުޅުނު ސެޓް ރާއްޖެއިން ކާމިޔާބުކުރީ 12-21 އިންނެވެ.\nޑަބަލްސް އިވެންޓްގެ ފަހު މެޗުގައި ރާއްޖެއިން ކުޅެން ނިކުތީ އަޖްފާން އަދި ޝަރަފުއްދީން އެވެ. މެ މެޗް ސީދާ ދެ ސެޓުން ކާމިޔާބުކުރީ ރާއްޖެއިންނެވެ. މެޗުގެ ސެޓުތައް ރާއްޖެއިން ގެންދިޔައީ 21-16 އަދި 21-19 އިންނެވެ.\nކުރީގެ އުއްތަމަ ފަނޑިޔާރު އަބްދުﷲ ސައީދު މިނިވަންވެއްޖެ!\nރައީސް ޔާމީންގެ ޝަރީއަތް މާދަމާ ހައިކޯޓުގައި، ޓީވީން ލައިވް ކުރަން ބަޔަކު އެދިފައެއް ވެސް ނެތް!\nގދ. ތިނަދޫ ކައުންސިލުން ދިޔައީ އެއްބަސްވުންތަކާއި ޚިލާފަށް ޖޫރިމަނާ ހިސާބު ކުރަމުން: އޮޑިޓް ރިޕޯޓު


Fuluhun ge mi masahkathah saabas\nފުލުހުންގެ މި މަސައްކަތަށް ސާބަސް!\nޔާމިން ދިރިއުޅުނު ގޭގެ ތެރެއަށް މީހަކު ވަންނަ ސީސީޓީވީ ފްޓޭޖް. -- ފުލުހުން\nސޯޝަލް މީޑިއާ އެކްޓިވިސްޓް ޔާމީން ރަޝީދުގެ މަރަކީ ރާއްޖޭގައި މިވީ ތާރީހުގެ ތެރޭގައި އެންމެ ރަހުމުކުޑަ މަރެވެ. އެތައް ހަމަލާއެއްދީ އަނިޔާވެރި ގޮތަކަށް ޔާމީން މަރާލާފައިވާއިރު އެއީ ވަރަށް ދުރާ ރޭވިގެން ހިންގާފައިވާ ވިޔާނުދާ ޖަރީމާއެއްކަން އެނގެ އެވެ. ޔާމީނަށް ހަމަލާދީފައިވާ ގޮތާއި ވަގުތުން ވެސް އެކަން ސާބިތުވެ އެވެ.\nވަރަށް ވަރުގަދަ ރޭވިގެން ހިންގި މި އަމަލުގައި ބައިވެރިވާ މީހުން އެމީހުންގެ ސަލާމަތަށް ވެސް ގިނަ ކަންތައްތަކެއް ހުންނާނީ ކޮށްފަ އެވެ. ފާޅާ ނާރާނެހާ ގޮތެއް އޮންނާނީ ހޯދާފަ އެވެ. ނަމަވެސް އެމީހުން ހޯދާ ހައްޔަރުކުރުމުގައި ދިވެހި ފުލުހުން އަވަސްވެ ގަތް ބާރުމިނުގައި އެމީހުންނަށް ފިލައި ރައްކާވާނެ ވަގުތެއް ނުހޯދުނެވެ. މި ރަހުމުކުޑަ އަމަލުގެ ފަހަތުގައި ތިބި މީހުން ހޯދުމަށް ފުލުހުން ހިންގި ތަހުގީގަކީ ތައުރީފު ހައްގު މަސައްކަތެކެވެ.\nޔާމީންގެ މަރަށް މާގިނަ ދުވަސްތަކެއް ނުވަނީސް ފުލުހުން ވަނީ އެކަމުގައި އަމަލީ ގޮތުން ހަރަކާތްތެރިވި މީހުންނާއި ޔާމީނަށް ފާރަލީ މީހުންނާއި އިތުރު ބައެއް ވެސް ހައްޔަރުކޮށްފަ އެވެ. ޖުމްލަ ހަތް މީހުނެވެ. މަރަށް މާގިނަ ދުވަސްތަކެއް ނުވަނީސް އެމީހުން ހައްޔަރުކުރި ނަމަވެސް އެ މައުލޫމާތެއް ފުލުހުން އެއްވެސް ވަރަކަށް ހިއްސާއެއް ނުކުރެ އެވެ. އެ މައުލޫމާތުތައް ހާމަކުރިނަމަ ތަހުގީގަށް ހުރަސްއެޅުން ވަރަށް ގާތެވެ.\nފުލުހުންނަށް އެންމެ ބޮަޑަށް އަމާޒުވި ފާޑުކިޔުމަކީ ވެސް އެއީ އެވެ. ޔާމީންގެ މަރާ ގުޅިގެން ފުލުހުން އެއްވެސް އެއްޗެއް ނުބުނެ ތިބުމެވެ. އެއްވެސް މައުލޫމާތެއް ހިއްސާނުކުރާތީ އެވެ. ސުވާކަށް ޖަވާބު ނުދޭތީ އެވެ.\nއެކަމަކު ރޭ މިވަނީ ގިނަ ސުވާލުތަކެއް ޖަވާބު ފުލުހުން ދީފަ އެވެ. އެންމެ ފުރަތަމަ ފުލުހުން އާންމުކުރި ސީސީޓީވީ ފުޜޭޖްގައި ޔާމީނަށް ހަމަލާ ދިނުމުގައި އަމަލީ ގޮތުން ހަރަކާތްތެރިވާ ތަން ފެންނަ ތިން މީހުން ހޯދައި އެމީހުންގެ ވަނަވަރު ހާމަކޮށްފަ އެވެ. އެމީހުން ހޯދުމަށް ފުލުހުން ކުރީ ބުރަ މަސައްކަތެކެވެ. އެ ތިން މީހުން އެ އަމަލު ހިންގިއިރު ތިބީ ސިފަ ވަރަށް ބޮޑަށް ބަދަލުކޮށްގެންނެވެ. އެމީހުން ހޯދުންވީ ފަސޭހަ ކަމަކަށް ނޫނެވެ.\nފުލުހުން ރޭ ނެރުނު ނޫސް ބަޔާނުގައި ބުނެފައިވަނީ، އްސަލާގެ ތަހުގީގަށް މާލޭ އެކި ސަރަހައްދުތަކުން ނެގި ސީސީޓީވީ ފުޓޭޖާއި މާލޭގައި ހަރުކޮށްފައިވާ ފުލުހުންގެ ސީސީޓީވީ ކެމެރާތަކުގެ ފުޓޭޖްތައް ހިމެނޭ ގޮތަށް ޖުމްލަ 1850 ގަޑިއިރަށްވުރެ ގިނަ ވަގުތުގެ ފުޓޭޖްތައް އެނަލައިޒްކޮށް ބަލާފައިވާ ކަމަށެވެ. އޭގެ އިތުރުން 20 އަހަރާއި 40 އަހަރާ ދެމެދުގެ 40،000 އަށްވުރެ ގިނަ މީހުންގެ ފޮޓޯތައް ބަލައި އެނަލައިޒްކޮށްފައިވާ ކަމަށެވެ. އޭގެއިތުރުން ވެސް ސަރުކާރުގެ އެކި އިދާރާތަކުގެ ޑޭޓާ ބޭސްތައް މެދުވެރިކޮށް ވެސް ގިނަ މައުލޫމާތުތަކެއް ހޯދާފައިވާ ކަމަށް ފުލުހުން ބުންޏެވެ.\nރޭ ފުލުހުން އާންމުކުރި މައުލޫމާތަކީ ފުރިހަމަ މައުލޫމާތުތަކެއް ނޫނެވެ. ބާކީ ހަތަރު މީހެއްގެ ވަނަވަރު ހާމަނުކޮށް އެބަ އޮތެވެ. މިއީ ކޮން މަގުސަދެއްގައި ހިންގި އަމަލެއް ކަމެއް ފުލުހުން ނުބުނެ އެވެ. މިކަމުގައި އިސްކޮށް ތިބި ބައެއް ހާމައެއް ނުކުރެ އެވެ. ނަމަވެސް އިސްކޮށް ތިބި މީހުން ވެސް ހޯދައި ތަހުގީގުކުރިއަށް ގެންދާ ކަމަށް ވަނީ ބުނެފަ އެވެ. އަދި ދައުވާކުރަން ޖެހޭ މީހުންނަށް ދައުވާކުރުމަށް ފޮނުވުމުގެ މަސައްކަތްތައް ކުރަމުންދާ ކަމަށް ވަނީ ބުނެފަ އެވެ.\nޔާމީންގެ މަރުގައި އަމަލީ ގޮތުން ބައިވެރިވި ކަމަށް ތުހުމުތުކުރެވޭ ތިން މީހުން --\nއަދިވެސް ޔާމީންގެ މަރާ ގުޅޭ ސުވާލުތަކެއް ހުރިއިރު ބޭނުން ވަނީ ވީހާވެސް އަވަހަކަށް އެ ސުވާލުތަކުގެ ޖަވާބު ވެސް ފުލުހުން ދިނުމެވެ.\nފުލުހުން ބުނި ގޮތުގައި ޔާމީންގެ މަރުގެ ތަހުގީގު ފުލުހުން ކުރިއަށް ގެންދަނީ ވަރަށް ދަތި އުނދަގޫ ގޮންޖެހުންތަކާއެކު އެވެ. ތަފާތު އެކި ފަރާތްތަކުގެ ފަރާތުން ތަހުގީގަށް ހުރަސް އަޅަމުންދާ ކަމަށް ފުލުހުން ބުންޏެވެ. އޭގެ ތެރޭގައި ގާނޫނީ ވަކީލުން ވެސް ހިމެނޭ ކަމަށެވެ. ނަމަވެސް ފުލުހުން ވަނީ އެ ގޮންޖެހުންތަކާއެކު ވެސް ޔާމީންގެ ގާތިލުން އިންސާފުގެ ކުރި މައްޗަށް ގެންނާނެ ކަމުގެ ޔަގީންކަން ދީފަ އެވެ.\nމޯލްޑިވްސް ޕޮލިސް ސާވިސް ޔާމީން ރަޝީދުގެ މަރު\nހާމަވީ ފުލުހުންނާއި ޕީޖީގެ ދޯދިޔާކަން!


KYS Womens Futsal League: Final Gai CS Women Aai Sandhiya - Vaguthu\nނަސްރުގެ ދުވަހުގެ މުނާސަބަތުގައި ހދ.ކުމުންދޫގައި އަންހެނުންނަށް ހާއްސަކޮށްގެން ފެށި "ކޭވައިއެސް ވުމެންސް ފުޓްސަލް ލީގް 2020" ގެ ފައިނަލަށް ސީއެސް ވިމެން އާއި ސަންދިޔަ ދަތުރުކޮށްފިއެވެ.\nމުބާރާތުގެ ފައިނަލަށް ސީއެސް ވިމެން ދަތުރުކުރީ މުބާރާތުގައި ކުޅުނު ހަތަރު މެޗުވެސް ކާމިޔާބުކޮށް ސައްތައިން ސައްތަ ރެކޯޑަކާއެކު ޖުމްލަ 12 ޕޮއިންޓާއެކު އެއްވަނަ ހޯދައިގެންނެވެ. ލީގު އުސޫލުން ކުރިޔަށްދިޔަ މި މުބާރާތުގެ ފައިނަލުގެ ދެވަނަ ޖާގަ ހޯދާފައިވަނީ ސަންދިޔަ އެވެ.\nސަންދިޔަ މުބާރާތުގެ ފައިނަލަށް ދަތުރުކުރީ ކުޅުނު ހަތަރު މެޗުގެ ތެރެއިން ތިން މެޗު ކާމިިޔާބުކޮށް ޖުމްލަ9ޕޮއިންޓާއެކުގައެވެ.\nޖުމްލަ ފަސް ޓީމު ވާދަކުރި މި މުބާރާތުގެ ތިންވަނައިގައި ޓާފް ކުއީން އޮތްއިރު ޒީރު ސްޓާސް އޮތީ ހަތަރުވަނައިގައެވެ. އަދި ފުލުގައި އޮތީ ރެހެނދި އެވެ.\nމުބާރާތުގައި ސަންދިޔަ އެންމެފަހުން މިރޭ ކުޅުނު މެޗު އެ ޓީމު ކާމިޔާބުކުރީ ޓާފް ކުއީން 2-0 އިން ބަލިކޮށްގެންނެވެ. މި މެޗުގައި ސަންދިޔަ ޓީމުގެ ލަނޑުތައް ކާމިޔާބުކޮށްދިނީ ސާއިދާ ހަސަން އާއި ޝަޒުލާ ހަސަން އެވެ. ކުއީން އޮފް ދަ މެޗަކަށް ހޮވުނީ ޝަޒުލާ ހަސަން އެވެ.\nމީގެއިތުރުން މިއަދު ހަވީރު ކުޅުނު މެޗު ސީއެސް ވިމެން ކާމިޔާބުކުރީ ޒީރު ސްޓާސް 2-0 އިން ބަލިކޮށްގެންނެވެ. މި މެޗުގައި ސީއެސް ވިމެންގެ ގޯލުތައް ޖަހައިދިނީ ޝަހުލާ އާދަމް އާއި ސާލިމާ މުހައްމަދެވެ. ކުއީން އޮފް ދަ މެޗަކަށް ހޮވުނީ ސީއެސްގެ ޝަހުލާ އާދަމް އެވެ.\nމުބާރާތުގެ ފައިނަލު މެޗު ކުޅުމަށް ހަމަޖެހިފައިވަނީ ނޮވެމްބަރު 11 ގައެވެ. މި މުބާރާތަކީ ހަމައެކަނި ކުމުންދޫ ކަނބަލުންނަށް ބައިވެރިވެވޭ ގޮތަށް ހުޅުވާލައިގެން ކުރިއަށްދާ މުބާރާތެކެވެ. ކުމުންދޫ ފުޓްސަލް އެރީނާގައި ކުޅުމަށް ހަމަޖެހިފައިވާ މި މުބާރާތުގެ މެއިން ސްޕޮންސަރަކީ މަންނާމް އެވެ.


Hijaazuge Qaafilaa 97 - One Online\nޙިޖާޒުގެ ޤާފިލާ 97\nރުސްތުމު ޙަމަލަ ދެއްވުން އަވަސްކުރައްވާކަށެއް އެއްގޮތަކަށްވެސް ބޭނުންފުޅެއް ނޫނެވެ. ކުރީންވެސް ދެންނެވި ފަދައިން އޭނާ ބޭނުންފުޅުވީ ހަނގުރާމަ ދިގުދަންމަވާށެވެ. ޢަސްކަރީފޯރުމާލަށް ޖެހިގެން ދުވަސްކޮޅެއްގެ ތެރޭގައި މުސްލިމުންނަށް ޤާދިސިއްޔާ ދޫކޮށްލަން މަޖުބޫރުވެދާނެކަމުގެ އުންމީދު އޭނާ އަދިވެސް ދޫކޮށެއް ނުލައްވައެވެ.\nރުސްތުމަށް ކޯރު ހުރަސްކުރައްވައި ހަނގުރާމަ އަވަހަށް ފައްޓަވަން މަޖުބޫރު ކުރެއްވުމަށްޓަކައިވެސް سعـد بـن أبى وقّـاص رضـى اللّـه عنـــه ބޭނުންކުރެއްވީ ރުސްތުމު ސާބާޠުން ފުރައިވަޑައިގަންނަވަން މަޖުބޫރު ކުރައްވަންވެސް ބޭނުންކުރެއްވި އުކުޅުތަކެވެ. މުސްލިމުންގެ ލަޝްކަރުގެ ޠޫފާނީ ގެމަތައް ބައެއްފަހަރު މަރާބާޑީ ކުޅެމުން ޢިރާޤުގެ ޑެލްޓާގެ ރަށްރަށަށްވެސް ހިނގައިދެއެވެ. ބައެއްފަހަރު ކޯރު ހުރަސްކޮށްފައިގޮސް ފާރިސީ މުޢަސްކަރަށްވެސް ވަދެގަނެއެވެ. ކޯރުގެ ފާލަންއޮތީ މުސްލިމުންގެ ބާރުގެ ދަށުގައެވެ. މުސްލިމުން އެކަމުގެ ފައިދާ ފުރިހަމަޔަށް ހޯދަމުން ގެންދިޔައެވެ. އެ ހަރަކާތްތަކުގެ ސަބަބުން ރުސްތުމަކަށް ރޭގަނޑަކު ލޮލުފިޔަފުޅެއް ނުޖެއްސެވެއެވެ. ދުވާލަކު ބުރިކަށިފުޅު ދަންމަވައެއް ނުލެއްވެއެވެ. ހަމައެފަދައިން ކިސްރާގެ ފަރާތްޕުޅުން އަންނަ ފުރަމާނަ އަމުރުފުޅުތަކަށް އަޅުއްވައިނުލައްވައި ހުންނެވުމަކީވެސް އޭނާއަށް ލާހިކު ކަމެއް ނޫނެވެ. އެންމެފަހުން އޭނާ ލަޝްކަރަށް ހަނގުރާމަޔަށް ތައްޔާރުވާން އަންގަވައިފިއެވެ. ހަމައެއާއެކު އޭނާ سعـد بـن أبى وقّـاص رضـى اللّـه عنـــه ގެ އަރިހަށް ޚަބަރު ފޮނުއްވިއެވެ. "ދެފަރާތުން ޞުލްޙަވެރި އެއްބަސްވުމަކަށް އާދެވޭތޯ ވާހަކަ ދައްކަން އަޅުގަނޑު ބޭނުމެވެ. ކަލޭގެފާނުގެ ފަރާތްޕުޅުން އިތުބާރު ކުރައްވާ ބޭކަލަކު ފޮނުއްވާށެވެ. سعـد رضـى اللّـه عنـــه ރުސްތުމުގެ ހުށަހެޅުއްވުން ގަބޫލުކުރެއްވިއެވެ. އެކަމަށް ޢައްޔަންކުރެއްވީ ربـعـِى بـن عامر رضـى اللّـه عنـــه އެވެ.\nربـعـِى بـن عامر رضـى اللّـه عنـــه ވިދިގެންއައި ދުވަހު އީރާނީ ލަޝްކަރަށް ވަޑައިގެންނެވިއެވެ. ރުސްތުމު އޭނާގެ ލަޝްކަރަށް އަމުރު ކުރައްވައިފައިވަނީ އެލަޝްކަރުގެ އާރާއި ބާރާއި ފޯރުންތެރިކަންހުރި ބޮޑުކަށް ربـعـِى ގެ ލޯފުޅަށް ދެއްކުމަށެވެ. އެހެންކަމުން ربـعـِى ވަޑައިގަންނަވާ މަގުގެ ދެފަރާތުގައިވަނީ އެތްތަކާއި އަސްވާރުންނާއި ފައިމަތީ ހަނގުރާމަކުރާ މީހުންގެ ސަފުތައް އަތުރައިލައިފައެވެ. މުޢަސްކަރުގެ މެދުތެރޭގައި ވަރަށް ތަނަވަސް ހަރުގެއެއްވަނީ އަޅައިފައެވެ. އަތުލަސް ފޮތްޗާއި ފަށުވި ފޮތީގެ ސަނދުވާ ދަމައިފައެވެ. ހަމަ އެފޮތީގެ ވަށައިދެމީން ޒީނަތްތެރިކޮށްފައެވެ. މުތީގެ ފަށްތައް އެލުވައިފައެވެ. ރުސްތުމުގެ ތަޚުތު ހުރީ ހަރުގޭގެ މެދުތެރޭގައެވެ. ތަޚުތާ ދިމާއިން މަތީގައި ރަނުގެ ސަތަރިއެއް ދަމައި އޭގައި މުތީއާއި ޖަވާހިރުގެ ފަށްތައް އެލުވައިފައި ހުއްޓެވެ. ބިންމަތީގައިވަނީ އަގުބޮޑު ދޫލަ ފަތުރައި ބާލީސް ޖަހައިފައެވެ. ބާލީހުގައި ހުރީ ޒަރުބަގަތު ފޮތީގެ އުރަ ލައްވައިފައެވެ. ރުސްތުމުގެ ތަޚުތުގެ ދެކޮޅުގައި ވަރަށް އިސްކޮޅު ދިގު ދެ ޒުވާނުން ދަގަނޑުދަހަނާއަޅައި ހަތިޔާރު ހިފައިގެން ތިއްބެވެ. އެ ދެމީހުންނަކީ އިސްކޮޅާއި ރޫފައިގެ ގޮތުން މުޅި އީރާނީ ލަޝްކަރުން ހޮވައިލައިފައިތިބި ދެ ހަތްބޯރާހިކަހަލަ ދެ ޒުވާނުންނެވެ. އެބައިމީހުންގެ ދަހަނާއާއި ދަގަނޑު ތާކިހާ ހުރީ ވިދަވިދައެވެ. އެއީ ހައިބަ ބޮޑު ރަސްކަމެއްގެ މުއްސަނދިކަމާއި ފޯރުންތެރިކަން ފާޅުކުރުމެކެވެ.\nރުސްތުމު އެބޭކަލަކު ސިއްސައިލައްވަން ބޭނުންފުޅުވި ربـعـِى ވަޑައިގެންނެވިއިރު ތުރުކުރައްވައިގެން ހުންނެވީ އުއިފަލަ ފޮތީގެ ދެރަ ހެދުންކޮޅެކެވެ. އެކަލޭގެފާނުގެ ދަހަނާކޮޅަކީ އީރާނުގެ އެންމެ އާދައިގެ ސިފައިންގެ މީހަކުވެސް ބޭނުން ނުކުރާފަދަ ސަހަލު ދަހަނާކޮޅެކެވެ. ކަނޑިކޮޅުގެ ބައު އުރަކޮޅުގެ ބޭރުގައިހުރީ ހަލާކުވެގެން ގަނޑުލައިފައެވެ. ربـعـِى އެވަޑައިގެންނެވިގޮތަށް ވަޑައިގެން ރުސްތުމުގެ އަރިހުގައި ތަޚުތުގައި އިށީނދެވަޑައިގެންފިއެވެ. ދަރުބާރުގައި ފެތުރިގެންދިޔައީ ހައިރާންކަމާއި ހަމަހިމޭންކަމެވެ. ރުސްތުމުގެ ހަށިފާރަވެރީން ربـعـِى ގެ ދެ މުލައްދަނޑިފުޅުގައި ހިފައި ތަޚުތުން ބާލައި ހަތިޔާރު ނިގުޅައިގަންނާން ދިމާކުރިއެވެ. ނަމަވެސް ربـعـِى رضـى اللّـه عنـــه ވިދާޅުވިއެވެ. "އަހަރެން މިއައީ ތިޔަބައިމީހުންގެ ދަޢުވަތަކަށެވެ. އެކަކު ކަލަކަށްވެގެން ތަޚުތަށް އަރައި\nއިނދެފައި އެހެންމީހުން އަޅުންތަކެއްހެން ކޮޅަށް ބައިތިއްބުމަކީ އަހަރެމެންގެ ދީން ހުއްދަކުރާ ކަމެއްނޫނެވެ. އެހެންކަމުން އަހަރެން މިތާނގައި އިށީންނަން ތިޔަބައިމީހުން ނުރުހޭކަމުގައިވާނަމަ އަހަރެން އެނބުރި ހިނގައިދާނަމެވެ."\nރުސްތުމު އޭނާގެ ފާރަވެރީންނަށް އިޝާރަތްކޮށްލެއްވުމުން އެބައިމީހުން ربـعـِى ދޫކޮށްލައިފައި ފަހަތަށް ޖެހިލައިފިއެވެ. ربـعـِى ގެ ހިތްޕުޅަށް ވަނީ ކޮން ޚިޔާލުފުޅެއްކަމެއް ނޭނގެއެވެ. ތަޚުތުން ފައިބައިވަޑައިގެން ދޫލައިގެ ބައެއް ނަންގަވައިފައި އެތާނގައި އިށީނދެވަޑައިގެންފައި ވިދާޅުވިއެވެ. "ތިޔަބައިމީހުންގެ މަސްނޫޢީ ތަންމައްޗަށްވުރެ ބޮޑަށް އަހަރެން ތަރުހީބުދެނީ މާތް اللّـه ފަތުރައްވައިފައިވާ ތަންމައްޗަށެވެ."\nދަރުބާރުގައި ތިބިމީހުން ލޭގެ ކޯވަރުތަކެއް ދިރުވައިލިއެވެ. ނަމަވެސް ރުސްތުމުގެ ކުރިފުޅުމަތީގައި އެކަކަށްވެސް އަނގަ ހުޅުވައިލާކަށެއް ނުކެރުނެވެ.\nރުސްތުމު ސުވާލު ކުރެއްވިއެވެ. "ތިޔަބައިމީހުން އަހަރެމެންގެ ޤައުމަށް ތިޔައައީ ކީއްކުރަން ހެއްޔެވެ؟"\nربـعـِى بـن عامر رضـى اللّـه عنـــه ޖަވާބު ދެއްވިއެވެ. "މިއީ މާތް اللّـه ގެ ބިމެވެ. އަހަރެމެންގެ މަޤުޞަދަކީ މިބިންމަތީގައި މަޚުލޫޤުންގެ ބަދަލުގައި ޚާލިޤަށް ބޯލެންބުވުމެވެ. (އަރަހުށި މާތް اللّـه އަހަރެމެން ފޮނުއްވީ އިންސާނުންނަށް އަޅުދާސްވެ އިންސާނުންނަށް އަޅުކަންކުރުމުން އިންސާނުން ސަލާމަތް ކުރުމަށްޓަކައެވެ. އެއްކައުވަންތަ اللّـه އަށް އަޅުކަންކުރުން ގާއިމު ކުރުމަށްޓަކައެވެ. ދުނިޔޭގެ ދަތިކަމާއި އުނދަގޫތަކުގެ ތެރޭގައި ހަފުސްވެފައި ތިބުމުގެ ބަދަލުގައި އިސްލާމްދީނުގެ ތަނަވަސްކަމާއި ލުއިފަސޭހަކަމުގެ ތެރެޔަށް އިންސާނުން ގެނައުމަށްޓަކައެވެ. ދީންތަކުގެ އަނިޔާވެރިކަމާއި އަޅުވެތިކަމާއި ގަދަބަދަވިކަމުގެ ތެރެއިން އިސްލާމްދީނުގެ ޢަދުލުވެރިކަމާއި، އިންސާފުވެރިކަމުގެ ތެރެޔަށް ގެނައުމަށްޓަކައެވެ.) ތިޔަބައިމީހުން މާތް اللّـه ގެ ދީން ގަބޫލުކޮށްފިކަމުގައިވާނަމަ ތިޔަބައިމީހުންގެ ވެރިކަމަކާވެސް ޤައުމަކާވެސް މުދަލަކާވެސް އަހަރެމެން ހުރަހޮޅިޔެއް ނުގަންނާނޫއެވެ. ތިޔަބައިމީހުން އިސްލާމްދީނުގެ ދަޢުވަތު ގަބޫލު ނުކޮށްފިނަމަ ތިޔަބައިމީހުން އަހަރެމެންނަށް ޖިޒީދޭން ޖެހޭނެއެވެ. އެކަމާވެސް ތިޔަބައިމީހުން އިޢުތިރާޟު ކޮށްފިކަމުގައިވާނަމަ އަހަރެމެން ތިޔަބައިމީހުނާ ހަނގުރާމަ ކުރާނޫއެވެ. އަހަރެމެންނަށް ފަތަޙަ ލިބިއްޖައުމަށް ދާންދެނެވެ. ނުވަތަ އަހަރެމެންނަށް ސުވަރުގެ ދެވިއްޖައުމަށް ދާންދެނެވެ."\nރުސްތުމު ވިދާޅުވިއެވެ. "އަހަރެން ހީކޮށްގެންހުރީ އީރާނީ ލަޝްކަރު ފެނުމުން ތިޔަބައިމީހުންގެ ކުށް ހީތައް ފިލައިފާނެ ކަމުގައެވެ."\nربـعـِى ޖަވާބު ދެއްވިއެވެ. "އީރާނުގެ ލަޝްކަރު ފެނުމުން އަހަރެންގެ ހިތުގައި ޖިހާދުގެ ޝައުޤުވީ އިތުރެވެ."\nربـعـِى އާއި ރުސްތުމާ ދެމެދު އިރުކޮޅެއްވަންދެން ޖަދަލުކުރެވުމަށްފަހު ރުސްތުމު ވިދާޅުވިއެވެ. "ތިޔަބައިމީހުންގެ ޝަރުޠުތަކާމެދު އަހަރެން އަހަރެމެންގެ ރަސްކަމުގެ ބޮޑުންނާ މަޝްވަރާކުރާން ބޭނުމެވެ."\n"ތިޔަބައިމީހުނަށް މަޝްވަރާކުރެވިދާނެއެވެ. އެކަމަކު މި ޝަރުޠުތަކެއް ބަދަލެއް ނުކުރެވޭނެއެވެ." ربـعـِى رضـى اللّـه عنـــه މިހެން ވިދާޅުވެފައި ތެދުވެވަޑައިގެންފިއެވެ. އެކަލޭގެފާނު ހަރުގެއިން ނުކުމެވަޑައިގަންނަވަނިކޮށް އީރާނުގެ އޮފިސަރެއް ربـعـِى އާ ދިމާޔަށް މަލާމާތުގެ ގޮތުން ބުނެލިއެވެ. "ތިޔަބައިމީހުން އީރާނު ފަތަޙަކުރުމުގެ ހުވަފެން ދެކެނީ ތިޔަ ކަނޑިތަކުން ހެއްޔެވެ؟"\n"ތިޔަބައިމީހުންނަށް ތިޔަ ފެންނަނީ ކަނޑީގެ އުރައެވެ. ކަނޑިޔެއް ނުދެކެމެއް ނޫންހެއްޔެވެ؟" ربـعـِى އެހެން ވިދާޅުވެފައި ކަނޑިކޮޅު އުރަކޮޅުން ދަންމަވައިގެންނެވިއެވެ. ބަލަންތިބި މީހުންގެ ލޯތަކަށް ހީވީ ވިދުވަރެއްގެ އަލި އެޅުނުހެންނެވެ. ސިފައިންގެ މީހެއްގެ ކުރިޔަށް ޖެހިލައިފައި އޭނާގެ އައްޑަނަ ދައްކައިލަމުން ބުންޏެވެ. "ހަނގުރާމައިގެ މައިދާނުގައި ބޭނުންހިފޭނީ ކަނޑީގެ ވިދުވަރެއް ނޫނެވެ. އޭގެ ޖައުހަރެވެ. ކަލެޔަށް މި އައްޑަނަ ފަޅައިލެވިދާނެ ހެއްޔެވެ؟"\nގާދިސިއްޔާގައި މުސްލިމުންނާއި ފާރިސީން އެއްބަޔަކު އަނެއްބަޔެއްގެ ކުރިމަތީގައި ---\nربـعـِى ހިނިފުޅު ވަޑުވައިލެއްވިއެވެ. އެކަލޭގެފާނުގެ ރަހަފޮދެއްކަހަލަ ކަނޑިކޮޅު ހޫރައިލެއްވުމާއެކު އައްޑަނައިގެ އެއްފަޅި ވަކިވެގެން ދޫލަމައްޗަށް ވެއްޓިއްޖެއެވެ. އެހެން ދެ ޒުވާނަކުވެސް އެ ދެމީހުންގެ ދެއައްޑަނަ ربـعـِى ގެ ކުރިފުޅުމައްޗަށް ހުށަހެޅިއެވެ. ربـعـِى ގެ ކަނޑިކޮޅުން އެދެ އައްޑަނަވެސް ކުދިކުދިކޮށްލެއްވިއެވެ. އެއަށްފަހު ވަޑައިގެން އެކަލޭގެފާނުގެ އަހަށް ނުހަނު ހަލުއިފުޅުކަމާއެކު ސަވާރުވެވަޑައިގެންފައި ވިދާޅުވިއެވެ. "އަހަރެމެން ހަނގުރާމައިގެ މައިދާނުގައި ތިޔަބައިމީހުން މާޔޫސެއް ނުކުރާނޫއެވެ."\nވިދިގެންއައި ދުވަހުވެސް ރުސްތުމުގެ އެދިވަޑައިގެންނެވުމަކާ ގުޅިގެން سعـد بـن أبى وقّـاص رضـى اللّـه عنـــه ޤާސިދަކު ފޮނުއްވިއެވެ. سعـد ގެފާނު އެދުވަހު ފޮނުއްވީ حـذيفـة بـن محصن رضـى اللّـه عنـــه އެވެ. އެކަލޭގެފާނު ރުސްތުމުގެ ދަރުބާރުގައި ދެއްކެވި ވާހަކަފުޅުވެސް ربـعـِى ގެ ވާހަކަފުޅަކާ ތަފާތެއް ނޫނެވެ. ރުސްތުމުގެ އެދިވަޑައިގެންނެވުމަކަށް ތިންވަނަ ދުވަހުވެސް سعـد ގެފާނު ސަފީރަކު ފޮނުއްވިއެވެ. އެދުވަހު ފޮނުއްވީ مغيـرة بــن شعبـة رضـى اللّـه عنـــه އެވެ. އެކަމަކު އެދުވަހުވެސް ރުސްތުމަށް ލިބިވަޑައިގެންނެވީ މާޔޫސްކަމެވެ.\nمغيـرة ރުސްތުމުގެ ދަރުބާރަށް ވެދެވަޑައިގެންނެވީ ފާތިޙެއްގެ ހައިބަތާއި ޝާނާ އެކުގައެވެ. އެތައްއިރެއްވަންދެން ދެފަރާތުން ވާހަކަ ދެކެވުނެވެ. مغيـرة ގެ ބިރުފުޅު ކުޑަކަން އެންމެފަހުން ރުސްތުމަކަށް ބަރުދާސްތެއް ނުކުރެއްވުނެވެ. އޭނާ ޢަރަބީންގެ ހަސްފަސްނެތުމުގެ މައްޗަށް މަލާމާތް ކުރެއްވިއެވެ. އޭނާ ވިދާޅުވިއެވެ. "ތިޔަބައިމީހުންނަށް މިހާރު ވާނީ އީރާނުގެ ޢަސްކަރީ ވަސީލަތްތަކުގެ ވަރުގަދަކަމާއި ގިނަކަން ތަޖުރިބާ ކުރެވިފައެވެ. އަހަރެން ބޭނުން ކޮންމެ އިރަކުމެ ތިޔަބައިމީހުންގެ ތިޔަ ކުޑަކުޑަ ލަޝްކަރު ހާވިޔާ ކޮށްލެވިދާނެއެވެ. އެކަމަކު އަހަރެންގެ އަތުގައި ބާރު ހުރެމެ އަހަރެން ބޭނުންވަނީ ތިޔަބައިމީހުންނަށް އަހަރެންގެ އޯގާވެރިކަމާއި ދީލަތިކަން ސާބިތުކޮށްދޭށެވެ. އަހަންނަށް އިޙުސާސްވަނީ ތިޔަބައިމީހުންނަށް އުނުއޮރިޔާން ނިވައިނުވާކަމެވެ. ތިޔަބައިމީހުންގެ ހައިހޫނުކަމެވެ. އެހެންކަމުން ތިޔަބައިމީހުންގެ ހަށިތައް ނިވާކުރާނެ ފޭރާމާއި ބަނޑުފުރައިލާނެ ގޮވާން އީރާނުން ދީފާނޫއެވެ. ތިޔަބައިމީހުން އެނބުރި ދާށެވެ. މާޒީގެ ހުރިހައި ހިތިކަމެއް ހަނދާން ނައްތައިލައިފައި އެހީވާން އަހަރެމެން މިތިބީ ތައްޔާރަށެވެ."\nمغيـرة ވިދާޅުވިއެވެ. "އަހަރެމެން އެނބުރިދާނެއޮތީ ދެގޮތެކެވެ. އެއްގޮތަކީ ތިޔަބައިމީހުން އިސްލާމްދީން ގަބޫލުކުރުމެވެ. ދެވަނަ ގޮތަކީ ޖިޒީ ދިނުމެވެ."\nރުސްތުމު ކެތްނުކުރެއްވިގެން ވިދާޅުވިއެވެ. "ހަނގުރާމަޔަށްފަހުވެސް ތިޔަބައިމީހުންނަށް ދިރިތިބެވޭނެކަން ޔަގީންހެއްޔެވެ؟"\nمغيـرة رضـى اللّـه عنـــه ފިސާރި ހިތްޕުޅު ހަމަޖެހިވަޑައިގެންނެވުމާއެކު ވިދާޅުވިއެވެ. "އަހަރެމެންނަށް އެނގެނީ އަހަރެމެންގެ ތެރެއިން ޝަހީދުވާ މީހުންނަށްޓަކައިވަނީ ސުވަރުގެކަމެވެ. ދިރިތިބި ބަޔަކަށްވާނީ ނަޞްރާއި ފަތަޙައާއި ކާމިޔާބު ލިބިގެންނެވެ."\nރުސްތުމުގެ ކެތްތެރިކަން ކޮޅުންލައިފިއެވެ. އޭނާ ކޯފާވެގެން ތުރުތުރުއަޅާ އަޑުފުޅަކުން ވިދާޅުވިއެވެ. "ތިޔަބައިމީހުން އެދެނީ މަރުވާން ނޫންހެއްޔެވެ؟ އަހަރެން ވަޢުދުވަމެވެ. މާދަމާ އިރުއޮއްސޭއިރު ޤާދިސިއްޔާގެ މައިދާނުގައި ހުންނާނީ ތިޔަބައިމީހުންގެ ފުރާނަނެތް ހަށިތަކެވެ."\nمغيـرة بــن شعبـة رضـى اللّـه عنـــه އިރުކޮޅެއްގެ ތެރޭގައި އެކަލޭގެފާނުގެ އަސްމަތީގައި އިސްލާމީ މުޢަސްކަރަށް މިސުރާބު ޖައްސަވައިފިއެވެ. ރުސްތުމު އޭނާގެ އޮފިސަރުންނަށް ވިދާޅުވިއެވެ. "މިބައިމީހުން މިހައިވަރަށް މަރުވާން އެ އެދެނީ ކީއްވެގެންކަން ތިޔައިން މީހަކަށް އަހަނަށް ބުނެދެވޭނެނަމައެވެ."\nއީރާނީ އޮފިސަރެއް ތެދުވެފައި ރުސްތުމުގެ އަރިހުގައި ދެންނެވިއެވެ. "ނިކަމެތި ދުޝްމިނެއްގެ މޮޔަ ވާހަކަތަކާމެދު ފިކުރުފުޅު ނުކުރައްވާށެވެ. އެބައިމީހުންގެ ޖެހިލުންކުޑަކަމާއި އަދަބު ކުޑަކަމުގެ ސަބަބަކީ ސަފީރުން ކަމުގައިވާތީ މަރުގެ އަދަބު ލިބިދާނެކަމުގެ ބިރެއް ނެތުމެވެ."\nރުސްތުމު ޖަވާބު ދެއްވިއެވެ. "އަހަރެން ބިރުގަންނަނީ ތިޔަބައިމީހުން އެ މޮޔަވެފައިތިބި މީހުންނަކީ މާނިކަމެތި ބައެއްކަމުގައި ދެކެފާނެތީއެވެ."


REPORT: Aaamudhanee ah dhehki aa list kaamiyaabu tha?\nއާމްދަނީ ހޯދަން ބުނި އާ ލިސްޓު ކާމިޔާބުތަ؟\nކޮންމެ އަހަރެއްގެ ބަޖެޓުގައި ވެސް އާމްދަނީ ހޯދަން އާ ކަންތައްތަކުގެ ލިސްޓު ކުރެ އެވެ. "ލިބޭނެ ކަމަށް ލަފާކުރާ އާމްދަނީ"ގެ ނަމުގައި ފޮނި ވާހަކަތައް ދައްކަ އެވެ. މިދިޔަ ސަރުކާރަށް ބަލާއިރު އެ ސަރުކާރުގެ ފަސް އަހަރު ނިންމާލީ ބޮޑެތި މަޝްރޫއުތައް އެއް ބަޖެޓުން އަނެއް ބަޖެޓަށް "ދަތުރުކޮށްކޮށް" ތިއްބަ އެވެ. ކޮންމެ އަހަރެއް ނިމުމުން އެ މަޝްރޫއު ޖެހިގެން އަންނަ އަހަރުގެ ބަޖެޓަށް ގެންދެ އެވެ. އެހެންވެ މި ސަރުކާރުން ކެނޑި ފޮންޏަކީ ނުވާވަރު ކަންތައް އަލަށް އާމްދަނީ ހޯދަން ހަދާ ލިސްޓުގައި ނުޖެހުމެވެ. އެހެންވީއިރު މިހާރު އާމްދަނީ ހޯދަން ބަޖެޓުގައި ޖެހި ކަންކަން ކާމިޔާބުވޭ ހެއްޔެވެ؟ އެކަމަށް ކުރަނީ ކޮން މަސައްކަތެއް ހެއްޔެވެ؟ މިމަހުގެ ނިޔަލަށް އާ ބަޖެޓު ފޮނުވަން ޖެހޭއިރު އާމްދަނީ ހޯދުމުގެ ކަންތައްތަކުގެ ކިތަށް ޕަސެންޓް ކާމިޔާބުވާނެ ހެއްޔެވެ؟\n"އާމްދަނީ ހޯދަން އަލަށް ލަފާކުރި ކަންކަމަށް މިދަނީ ތައްޔާރު ވަމުން. އެކަމަށް ރެގިއުލޭޓްރީ ފްރޭމްވޯކް ފުރިހަމަ ކުރަން ޖެހޭ- އެކަމަށް ހާއްސަ ގާނޫނުތައް މިދަނީ ހަދަމުން. އަބަދުު ވެސް އާމްދަނީ ހޯދުމުގެ އާ ކަންތައްތަކަކީ ވަގުތު ނަގާ ކަމެއް،" ބަޖެޓު ތައްޔާރު ކުރުމުގައި އެންމެ އިސްކޮށް ހަރަކާތްތެރިވާ ފިނޭންސް މިނިސްޓްރީގެ ޗީފް ފައިނޭންޝަލް ބަޖެޓު އެގްޒެކެޓިވް، އަހުމަދު ޝަރުވަޝް އާދަމް ވިދާޅުވި އެވެ.\nކޮވިޑް-19 ގެ ސަބަބުން މި އަހަރުވީ އާމްދަނީގެ ގޮތުން ތަދު އަހަރަކަށެވެ. މި އަހަރު އާމްދަނީގެ ގޮތުގައި ލިބޭނެ ކަމަށް އަންދާޒާކުރީ ހިލޭ އެހީ ހިމަނައިގެން 17.8 ބިލިއަން ރުފިޔާ އެވެ. މީގެތެރޭގައި ހިމެނެނީ ޓެކުހުގެ ގޮތުގައި ލިބޭނެ ކަމަށް އަންދާޒާކުރި 9.8 ބިލިއަން ރުފިޔާ އަދި ޓެކްސް ނޫން ގޮތް ގޮތުން ލިބޭނެ ކަމަށް އަންދާޒާކުރި 5.8 ބިލިއަން ރުފިޔާގެ އިތުރުން ހިލޭ އެހީއަށް ލިބޭނެކަމަށް އަންދާޒާކުރި 2.2 ބިލިއަން ރުފިޔާ އެވެ. އަދި އަލަށް ތައާރަފު ކުރާ ކަންކަމުން 1.2 ބިލިއަން ރުފިޔާ ހޯދާނެ ކަމަށް ސަރުކާރުން ބުނެފައިވެ އެވެ.\nމާލޭގައި އުޅަނދުތަކެއް ޕާކުކޮށްފައި: މި އަހަރު ޕާކިން ސްލޮޓް ވިއްކަން ބަޖެޓު ކުރި -- ފޮޓޯ: އަވަސް\nއާމްދަނީ ހޯދަން ހުށަހެޅި އާ ކަންކަން\nޓެލްކޮމް ލައިސަންސް ފީއަށް ބަދަލު ގެނެސް، އާ އޮޕަރޭޓަރަކާއެކު ފްރިކުއެންސީ ސްޕެކްޓަމް ޗާޖުން 300 މިލިއަން ރުފިޔާ\nމާލެ ސަރަހައްދުން ކޮންޖެކްޝަން ޗާޖެއް / ޕާކިން ފީ އިން: 37 މިލިއަން ރުފިޔާ\nމި އަހަރު އާމްދަނީ ހޯދަން އަލަށް ހުށަހެޅި ކަންތައްތަކުގެ ތެރެއިން އެއާޕޯޓް ސާވިސް ޗާޖާއި އެއާޕޯޓް ޑިވެލޮޕްމަންޓް ފީއަށް ބަދަލު ގެންނަން ގާނޫނަށް ގެނައި ބަދަލު މަޖިލީހުން ވަނީ ފާސްކޮށްފަ އެވެ. ރާއްޖޭގެ އެއާޕޯޓަކުން ރާއްޖެ އިން ބޭރަށް ފުރާ ކޮންމެ ފަސިންޖަރެއްގެ އަތުން ނަގާ ފީ އަންނަ އަހަރުން ފެށިގެން ބޮޑުވާނެ އެވެ. އެހެންވެ އާމްދަނީ ހޯދަން ހުށަހެޅި މިކަން ކާމިޔާބުވި ކަމަށް ބުނެވިދާނެ އެވެ.\nމީގެ އިތުރުން ރިއަލް އެސްޓޭޓް ޓޫރިޒަމަށް ރަަށްތައް ކަނޑައަޅާފައިވާ ކަމަށް ޓޫރިޒަމް މިނިސްޓްރީން ވަނީ ބުނެފަ އެވެ. ނަމަވެސް މި ރަށްތައް މިހާތަނަށް އަދި އާއްމުކޮށްފައި ނުވާއިރު މި ދާއިރާއިން މި އަހަރުގެ ބަޖެޓަށް 154.2 މިލިއަން ރުފިޔާ ލިބޭނެ ކަމަށް ވަނީ އަންދާޒާކޮށްފަ އެވެ. މީގެ އިތުރުން އާ ރިސޯޓުތައް ނެރުމުގެ ގޮތުން ރިސޯޓުތަކެއް ދޫކޮށް، މިހާރު ވަނީ އެވޯޑު ކުރުމުގެ މަރުހަލާ ގައެވެ. ނަމަވެސް މި ރަށްތަކުގެ އަގު ކޮވިޑް-19ގެ ސަބަބުން ކަމަށް ބުނެ ދަށްކޮށްފައިވާތީ މި ދާއިރާއިން ލިބޭނެ އާމްދަނީ 30 ޕަސެންޓު ވަރު މަދުވާނެ ކަމަށް ބެލެވެ އެވެ. މި ރަށް ތަކުން ދައުލަތަށް 130 މިލިއަން ރުފިޔާ ހޯދަން ކަނޑައަޅާފައިވެ އެވެ.\nއާމްދަނީ ހޯދުމަށް ޖެހި އަނެއް އާކަމަކީ ފްރިކުއެންސީ ސްޕެކްޓްރަމް ޗާޖެއް ނެގުމަށާއި އާ ޓެލެކޮމް އޮޕަރޭޓަރެއް ގެނައުމެވެ. ނަމަވެސް މިކަން ދެން ނުވާނެ ކަމަށް ބެލެވެ އެވެ. އަޑުތައް ފެތުރިފައިވާ ގޮތުގައި އިންޓަނެޓުގެ އަގަށް ބަދަލު ގެންނަން ސަރުކާރުން އޮޕަރޭޓަރުންނާއެކު ހެދި "ޑީލުގައި" އިތުރު އޮޕަރޭޓަރެއް ނުގެނައުމަކީ ޝަރުތެކެވެ. އަދި އާއްމުންނަށް ބިން ވިއްކުމާއި ލެގޫން ތަރައްގީ ކުރުމުގެ މަސައްކަތްތަކަށް ބައެއް ޕްލޭންތައް، ޕްލޭން މިނިސްޓްރީން ދަނީ ކުރަމުންނެވެ. ނަމަވެސް މި އަހަރު ނިމޭއިރު މި ދާއިރާއިން ލަފާކުރި އާމްދަނީ ލިބިދާނެ ކަމާމެދު ސުވާލު އުފެދެ އެވެ.\nމީގެ އިތުރުން ސަރުކާރުގެ ކުންފުނިތައް ޕްރައިވެޓައިޒް ކުރުމަށް ބޭރުގެ ފަރާތްތަކާއެކު ދިރާސާ ހަދަމުންދާ ކަމަށް ފިނޭންސް މިނިސްޓަރު އިބްރާހިމް އަމީރު ވަނީ ދާދިފަހުން ވިދާޅުވެފަ އެވެ. ނަމަވެސް މިހާތަނަށް ޕްރައިވެޓައިޒް ކުރަނީ ކޮން ކުންފުނިތަކެއް ކަމެއް ސަރުކާރުން ހާމަކޮށްފައެއް ނުވެ އެވެ. މިހާތަނަށް ޔަގީންވެފައިވަނީ ޕްރައިވެޓައިޒް ކުރާ އެއް ކުންފުންޏަކީ މޯލްޑިވިއަން ކަމެވެ. އެ ކުންފުނިން މެދުއިރުމަތީގެ އެއާލައިންއަކާ އެކު ޖޮއިންޓްވެންޗާ ހަދަން މަސައްކަތް ކުރާ ކަމަށް ސަރުކާރުން ބުނެފައިވެ އެވެ.\nމި އަހަރު ނިމި މިމަސް ނިމުގެ ކުރިން އާ ބަޖެޓެއް އަނެއްކާވެސް މަޖިލީހަށް ހުށަހަޅާނެ އެވެ. އާ ބަޖެޓު ހުށަހަޅަން ދާއިރު އަލަށް އާމްދަނީ ހޯދަން ހުށަހެޅި ގިނަ ކަންތައް ކާމިޔާބުވެފައިވޭތޯ ނުވަތަ ނޫން ތޯ އެނގޭނެ އެވެ. އެނގޭ ކަމަކީ އަންނަ އަހަރަށް ވެސް އާމްދަނީ ހޯދަން އަނެއްކާ އާ ލިސްޓެއް ސަރުކާރުން ހުށަހަޅާނެ ކަމެވެ. ސުވާލަކީ އާމްދަނީ ހޯދުމަށް ހުށަހަޅާ އާ ލިސްޓު ކާމިޔާބު ވޭ ހެއްޔެވެ؟ އެކަން ކާމިޔާބު ވަނީ ކިހާ ވަރަކަށް ހެއްޔެވެ؟\nދައުލަތުގެ ބަޖެޓް ފިނޭންސް މިނިސްޓްރީ ދައުލަތުގެ އާމްދަނީ + ޓޫރިޒަމް ރިއަލް އެސްޓޭޓް


ވާހަކަ : ސިއްރުތައް\nމަލީޝާ ކުލާހުން ނިކުތްތަން އައިޝާއަށް ފެނިއްޖެއެވެ. މަލީޝާގެ ކަރުނަތައް ހިފެހެއްޓުމަށް މަސައްކަތްކުރަމުން ދިޔައެވެ. އޭނާގެ މޫނުވެސް ވަނީ އެއްކޮށް ރަތްވެފައެވެ.\nވޮޝްރޫމާއި ދިމާއަށް ދިޔަ މަލީޝާގެ ފަހަތުން އައިޝާވެސް ދިޔައެވެ. ވޮޝްރޫމްގައި ހުރި ތަނބެއްގައި ލެނގިލައިގެން މަލީޝާ ހުރިތަން ފެނުނެވެ.\n"އޭތް ކިހިނެތްވީ؟ މަލީ، އާރ ޔޫ ފައިން؟" މަލީޝާގެ ކޮނޑުގައި އަތް ބާއްވާލަމުން އައިޝާ އެހިއެވެ.\n"ކަމެއް ނުވޭ." މަލީޝާ ހިންދިރުވައިލި އެވެ. "އެނގެއެއްނު ބައްޕައަކު އޭނާގެ އަންހެން ދަރިއެއް މަރައިލި ކަމަށް ކިޔާ ޙާދިޘާއެއް ހިނގިކަން، ....... ޚަބަރުގަވެސް ކިޔެއްނު؟"\n"އެކުއްޖާގެ ހަށިގަނޑު އަދިއަދަށްވެސް ނުފެނިގެން އުޅޭ ކުއްޖާ ދޯ؟" އައިޝާ ވެސް ކުރީ ސުވާލެކެވެ.\nމަލީޝާ ބޯޖަހައިލި އެވެ.\n"ހޫމް. އޭނައަށް ކިހިނެތްވީ؟ ކީއްވެ ކުއްލިއަކަށް އެވާހަކަ ދައްކަން ތި ފެށީ؟"\n"އެ އަންހެން ކުއްޖާއަކީ އަހަރެންގެ ކޮއްކޮ." ވަރަށް އުނދަގުލުން، ކުރަކިވެފައިވާ އަޑަކުން މަލީޝާ ބުންޏެވެ.\nއައިޝާ އަށް ހުރެވުނީއެވެ. ބުނާނެ އެއްޗެއް ނޭނގިފައެވެ. އިރުކޮޅަކު ހުރުމަށްފަހު ބުންޏެވެ. " އަދި ތިވާހަކަ މަލީ ނުބުނަމެއްނު. ވަރަށް ދެރަވެއްޖެ ތި ވާހަކަ އިވުމުން."\n"އެއީ ދައްކަން އެހައި ފަސޭހަ ވާހަކައެއް ނޫން. އެއްމެންވެސް ހީކުރަނީ އަހަރެންގެ ކޮއްކޮ މަރައިލީ އަހަރެންގެ ބައްޕަ ކަމަށް. އަހަރެންގެ އުފަން ރަށް ދޫކޮށްފަ މިތަނަށް، މާމަ ކައިރިއަށް އަންނަން ޖެހުނީވެސް މަޖުބޫރުވެގެން." މަލީޝާގެ ކޯތާފަތް މައްޗަށް ކަރުނަތައް ފައިބަން ފެށިއެވެ. "އެ ހުރިހައި ކަމެއް ވެ ދިޔައިރު އަހަންނަށް ނުކުރެވުނު އެއްކަމެއްވެސް!!"\nމަލީޝާ ހަމަޖެއްސުމަށްޓަކައި އޭނާގެ ކޮނޑުގައި ހިފައި ފިތަން ފެށިއެވެ.\n"ހުއްޓާލާ. ތީ އެހާ ފިނޑިކުއްޖެއް ނޫނެއްނު. ހިތުގަ ހުރި އުދާސްތައް ބޭރުކޮށްނުލައި އުޅޭކަށް ނުވާނެ. މަލީ ބޭނުން ކޮންމެ ވާހަކައެއް އަހަންނާ ހިއްސާ ކުރެވިދާނެ. އަހަރެން ހުންނާނަން އަބަދުވެސް މަލީ އާއި އެކުގަ އޯކޭ؟"\n"ތިކަހަލަ ރަނގަޅު ފްރެނޑެއް ލިބުނީތީ އަހަރެން ވަރަށް އުފާވޭ." މަލީޝާ ހަމަޖެހިލަމުން ބުންޏެވެ.\n"އެނގޭ މީކީ ކާއެއްޗެއްގެ ވާހަކަ ދައްކަން އެހާ 'ޕަރފެކްޓް ޓައިމް' އެއް ނޫންކަންވެސް. އެކަމަކު އަޅެ ހާދަ ބަނޑުހައޭ. ހިނގާބަލަ އަޅެ ކެންޓީނަށް؟" އައިޝާ މަޑުމޮޅި ގޮތަކަށް ހިނިތުންވެލި އެވެ. "ގައިމުވެސް ޝިފާ ހުރިނަމަވެސް ބުނާނީ މިހެން."\n"ޔޫ ރިއަލީ މިސް ހަރ ދޯ؟" ގަދަކަމުން ހިނިތުންވަމުން މަލީޝާ އަހާލިއެވެ.\nއައިޝާ އޭނާގެ ތިރީ ތުންފަތުފައި ދަތްއެޅިއެވެ. "ކޮންމެ ތަނެއްގަ ޝިފާ ހުރިކަމުގަ ވިޔަސް އޭނާ ހުންނާނީ ސަލާމަތުން، ރައްކާތެރިކަމާ އެކުގަކަން މަށަށް އެނގޭ."\nމަލީޝާ ގޮސް މޫނު ދޮންނަ ތަށި ކައިރީގައި ހުއްޓުނެވެ. މޫނަށް ފެންފޮދެއް ޖަހައިލުމަށް ފަހު ހޭންޑް ބޭގުން ޓިޝޫއެއް ނަގައި މޫނު ފޮހެލިއެވެ. އެއަށް ފަހު ކޮންމެވެސް ވަރަކަށް މޫނުގައި 'ޓަޗް' ކޮށްލުމަށް ފަހު ލޯގަނޑުން ރަނގަޅަށް މޫނު ބަލައިލިއެވެ. "އޯކޭ ހިނގާ ދާން."


ގާނޫނާއި ޚިލާފްވެގެން ތިން ސިޔާސީ ޕާޓީއަކާމެދު ފިޔަވަޅުއަންނިންމައިފި | Sandhaanu\nގާނޫނާއި ޚިލާފްވެގެން ތިން ސިޔާސީ ޕާޓީއަކާމެދު ފިޔަވަޅުއަންނިންމައިފި\nސިޔާސީޕާޓީގެ ގާނޫނާއި ޚިލާފްވެގެން ތިން ސިޔާސީ ޕާޓީއަކާމެދު ފިޔަވަޅު އެޅުމަށް އިލެކްޝަން ކޮމިޝަން (އީސީ)ން މިއަދު ނިންމައިފިއެވެ.\nއީސީން ބުނީ ގާނޫނާއި ޚިލާފްވުމުގެ ސަބަބުން ފިޔަވަޅުއަޅަން ނިންމާފައި ވަނީ މޯލްޑިވް ޑިވެލޮޕްމަންޓް އެލަޔަންސް ( އެމްޑީއޭ) އާއި ދިވެހި ރައްޔިތުންގެ ޕާޓީ ( ޑީއާރުޕީ) އަދި މޯލްޑިވްސް ތާރޑްވޭ ޑިމްކްރެޓް (އެމްޓީޑީ) ކަމަށެށެވެ.\nއީސީން ވަނީ އެ ކޮމިޝަނުން އަޅާ ފިޔަވަޅެއްގެ ގޮތުން އެމްޑީއޭ 50،000 ރުފިޔާއިން އަދިި އެމްޓޑީ30،000 ރުފިޔާއިން ޖޫރިމަނާކޮށްފައެވެ.\nއެމްޑީއޭ އާއި އެމްޓީޑީ ޖޫރިމަނާ ކޮށްފައިވަނީ އެ ޕާޓީތަކުގެ އަސާސީ ގަވައިދާ އެއްގޮތަށް ގައުމީ ބައްދަލުވުން ބާއްވައިފައި ނުވާތީކަމަށް އީސީން ހާމަކުރެއެވެ.\nއެމްޑީއޭ އަކީ ރައްޔިތުންމަޖިލީހުގެ މީދޫ ދާއިރާގެ މެންބަރު އަހުމަދު ޝިޔާމް ލީޑަރުކަންކުރައްވާ ޕާޓީއެކެވެ. އެމްޓީޑީ އަކީ ކުރީގެ ނައިބް ރައީސް އަހުމަދު އަދީބު އިސްވެހުންނަވައިގެން އުފެއްދި ޕާޓީއެކެވެ.\nއަދި މީގެ އިތުރުން މަޖިލީހުގެ ކާށިދޫ ދާއިރާގެ މެންބަރު އަބްދުﷲ ޖާބިރު ލީޑަރުކަން ކުރައްވާ ޑީއާރުޕީން ވެސް ޕާޓީގެ ގައުމީ ޖަލްސާ ބާވައިފައިނުވާތާގައި އަސާސީ ގަވައިދުގައި ވާގޮތަށް އަހަރީ ރިޕޯޓާއި އޯޑިޓް ރިޕޯޓްވެސް އީސީއަށް ހުށަހަޅައިފައި ނުވާކަމަށް އެކޮމިޝަނުން ބުނެއެވެ.\nގަވާއިދުގައިވާ ކަންތައްކުރުމަށް އެކިފަހަރުމަތިން އިލެކްޝަން ކޮމިޝަނުން ޑީއާރުޕީއަށް އަންގި ނަމަވެސް އެޕާޓީން އެ އެންގުންތަކަށް ތަބާވެފައިނުވާކަމަށް އެމިޝަނުންބުނެއެވެ.\n” މި ކަންތައްތައ އިސްލާހުކުރުމަށް އެޕާޓީއަށް ކޮމިޝަނުން ވަނީ އަންގާފައެވެ. އދި ދިވެހި ރައްޔިތުންގެ ޕާޓީއަށް އެކިފަހަރުމަތިން ނަސޭހަތާއި އިންޒާރު އަދި ފިޔަވަޅު އަޅާފައި ވާތީ އިތުރަށް އަޅަންހުރި އެންމެ ފަހުގެ ފިޔަވަޅާއި ބެހޭގޮތުން މަޝްވަރާކޮށް ބައްދަލުވުމެއް ބޭއްވުމަށް ވެސް ކޮމިޝަނުން ވަނީ ނިންމާފައެވެ” އީސީގެ ބަޔާނުގައިވެ.


Neymar aai Lautaro ge Transfer Barca in huttaalaifi\nނޭމާ އާއި ލައުޓާރޯގެ ޓްރާންސްފާ ބާސާއިން ހުއްޓާލައިފި\nމެސީ އާއި ލައުޓާރޯ، ލައުޓާރޯ ގެނައުމުގެ މަސައްކަތް ބާސާއިން ވަނީ ހުއްޓާލާފައި\nބާސެލޯނާ އިން އަލުން ގެންނަން މަސައްކަތް ކުރާ، ނޭމާ ޖޫނިއާ އާއި އިންޓަ މިލާންގެ ލައުޓާރޯ މާޓިނޭޒްގެ ޓްރާންސްފާގެ މަސައްކަތް ބާސާއިން ހުއްޓާލައިފި އެވެ.\nނޭމާ އާއި މާޓިނޭޒް ގެންނަ ނަމަ، ކޮންމެ ކުޅުންތެރިޔެއްގެ ޓްރާންސްފާއަށްވެސް ބޮޑު ހޭދައެއް ކުރަން ޖެހޭނެ އެވެ. ކޮވިޑްގެ ހާލަތާ ގުޅިގެން ކުރިމަތި ވެފައިވާ މާލީ ތަދުމަޑުކަމުގެ ސަބަބުން އެވަރުގެ ބޮޑު އަގެއް އެއް ކުޅުންތެރިޔަކަށް ހޭދަ ކުރާކަށް ބާސާއިން މިވަގުތު ބޭނުމެއް ނުވެ އެވެ.\nކޮވިޑްގެ ހާލަތު މެދުވެރި ވުމުގެ ކުރިން އިންޓަމިލާންގެ ފޯވަޑް މާޓިނޭޒް ގެނައުމަށް ބާސާއިން ތައްޔާރުވި އެވެ. އާޖެންޓީނާގެ ގައުމީ ޓީމުގައި ކެޕްޓަން ލިއޮނަލް މެސީ އާއެކު ކުޅޭތީ މާޓިނޭޒް އާއި މެސީގެ ކޮމްބިނޭޝަން ދެމެހެއްޓުމުން ބާސާއަށް ވެސް ފަސޭހަ ވާނެތީ، އެ ކުލަބުން ވަނީ ޓްރާންސްފާގެ ވާހަކަތައް ކުރިން ދައްކާފަ އެވެ.\nކެޓަލޯނިއާ އަށް ނިސްބަތްވާ ކުޅިވަރު ނޫސް "ސްޕޯޓްސް" އަށް ދިން އިންޓަވިއުގައި ބާސާގެ ރައީސް ޖޯސެފް މާރިއާ ބާޓެމެއު ވިދާޅުވީ، މާޓިނޭޒްގެ ޓްރާންސްފާއާ ގުޅޭގޮތުން އިންޓައާ ވާހަކަ ދެއްކި ކަމަށާއި އެހެންނަމަވެސް ފަހުން ވާހަތައް ހުއްޓުނީ ކަމަށެވެ.\n"މިހާލަތު ތަނެއް ނުދޭ ބޮޑު ހޭދައެއް ކުރާކަށް." ބާޓެމެއު ވިދާޅުވި އެވެ.\nނޭމާ އަލުން ބާސާ އަށް ގެނައުމަށް މިދިޔަ ދެ އަހަރުވެސް ބާސާއިން މަސައްކަތް ކުރި އެވެ. ބާސެލޯނާ ދޫކޮށް 2017 ވަނަ އަހަރު ޕީއެސްޖީއަށް ނޭމާ ބަދަލުވި ފަހުން އޭނާގެ މަގާމު ފޫބެއްދުމަށްޓަކައި ބާސާއިން ވަނީ 400 މިލިއަން ޔޫރޯ އާ ގާތް ކުރާ އަދަދަކަށް އެކިއެކި ކުޅުންތެރިންނަށް ޓްރާންސްފާގައި ހޭދަ ކޮށްފަ އެވެ. އެހެންނަމަވެސް ނޭމާގެ މަގާމު ފޫބައްދަން އެކަށީގެންވާ ހައްލެއް ހޯދިފައެއް ނުވެ އެވެ.\n"މިހާލަތުގައި ނޭމާގެ ޓްރާންސްފާ އަކީ ކުރަން އެކަށީގެންވާ ހޭދައެއް ނޫން،" ބާޓެމެއު ވިދާޅުވި އެވެ. "އަނެއް ކޮޅުން ޕީއެސްޖީން އޭނާ ދޫކޮށްލާކަށް ބޭނުމެއް ނުވޭ، ވާނީވެސް އެހެން، އޭނާ އަކީ ދުނިޔޭގެ އެންމެ މޮޅު ކުޅުންތެރިންގެ ތެރޭގައި ހިމެނޭ ކުޅުންތެރިޔެއް."\nކުރިން ލާފާ ކޮށްފައިވާ ގޮތުން، އަންނަ އަހަރު ވެގެންދާނީ ވޯލްޑް މަނީ ލީގްގައި ބާސާއަށް ހާއްސަ އަހަރަކަށެވެ. އެއް ބިލިއަން ޑޮލަރުގެ އާންމުދަނީއެއް ހޯދާ ފުރަތަމަ ފުޓްބޯޅަ ކުލަބަކަށް ބާސާ ވާނެ ކަމަށް ކުރިން ވަނީ ލަފާ ކުރެވިފަ އެވެ. ނަމަވެސް ބާޓެމެއު ވިދާޅުވީ މިހާލަތުގެ ސަބަބުން އެ ޓާގެޓަށް ވާސިލުވުން މަޑުޖެހިފައިވާ ކަމަށެވެ.\nބާސެލޯނާ ޓްރާންސްފާ މާކެޓް ނޭމާ\nރަކިޓިޗް އެނބުރި ސެވިއްޔާއަށް\nބާސާއަށް ހަ މިލިއަން ޔޫރޯ ދިނުމަށް ނޭމާއަށް އަމުރުކޮށްފި


ލިވަޕޫލް އަތުން ޗެލްސީ މޮޅުވީ 1-0 ގެ ނަތީޖާއަކުން\nތާވަލުގެ ހަތަރުވަނައަށް ޗެލްސީ ޖެހިލީ 47 ޕޮއިންޓާއެކު\n5 މާރޗް 2021 | ހުކުރު 09:40\nލިވަޕޫލާއި ޗެލްސީ ބައްދަލުކުރި މެޗުގެ ތެރެއިން: މި މެޗުން ޗެލްސީ މޮޅުވީ 1-0 ން\nއިނގިރޭސި ޕްރިމިއާ ލީގުގައި ބުރާސްފަތި ދުވަހުގެރޭ އެންމެ ފަހުގެ ޗެމްޕިއަން ލިވަޕޫލް ބަލިކޮށް ތާވަލުގެ ހަތަރުވަނައަށް ޗެލްސީ ޖެހިލައިފިއެވެ.\nލިވަޕޫލުގެ ދަނޑުގައި ކުޅުނު މެޗުން ޗެލްސީ މޮޅުވީ 1-0 ގެ ނަތީޖާއަކުންނެވެ. މިއީ އަމިއްލަ ދަނޑުގައި ލިވަޕޫލް ޖެހިޖެހިގެން ބަލިވި ފަސްވަނަ މެޗެވެ. އެހެންކަމުން ލިވަޕޫލުގެ ތާރީޚުގައި ލީގުގައި އަމިއްލަ ދަނޑުގައި ޖެހިޖެހިގެން ފަސް މެޗުން ފުރަތަމަ ފަހަރަށް ބަލިވިއިރު، އަނެއްކޮޅުން މިއީ 2014 ވަނަ އަހަރަށްފަހު ޗެލްސީން ލީގުގައި ލިވަޕޫލް ދަނޑުގައި މޮޅުވި ފުރަތަމަ މެޗެވެ.\nމީގެ އިތުރުން ލިވަޕޫލް އަތުން ޗެލްސީ މޮޅުވިއިރު، އެ ޓީމުގެ ކޯޗުގެ މަގާމާ ތޯމަސް ޓުޗެލް ހަވާލުވި ފަހުން އެ ޓީމު މިހާތަނަށް ކުޅުނު އެއްވެސް މެޗަކުން ބަލިވެފައެއް ނުވެއެވެ. އެގޮތުން ޓުޗެލްގެ އިރުޝާދުގެ ދަށުން ކުޅުނު 10 މެޗުގެ ތެރެއިން ހަތް މެޗުން ޗެލްސީ މޮޅުވެފައިވާއިރު، އަށް މެޗުގައި އެ ޓީމުން ވަނީ ކްލީން ޝީޓް ހޯދާފައެވެ.\nބުރާސްފަތި ދުވަހުގެރޭ ކުޅުނު މެޗުގެ 24 ވަނަ މިނެޓުގައި ޗެލްސީގެ ޓިމޯ ވާނާ ލަނޑެއް ޖެހި ނަމަވެސް، ވީޑިއޯ އެސިސްޓަންޓް ރެފްރީ (ވީއޭއާރް) އިން ވަނީ އެ ލަނޑު އޮފްސައިޑް ކަމަށް ނިންމާފައެވެ. އެކަމަކު ފުރަތަމަ ހާފު ނިމެން ތިން މިނެޓަށް ވެފައި ވަނިކޮށް މޭސަން މައުންޓް ވަނީ ޗެލްސީއަށް ލީޑު ނަގައިދީފައެވެ.\nމި މެޗުގެ ދެވަނަ ހާފުގެ ކުރީކޮޅު އޭރިއާ ތެރެއިން ޗެލްސީގެ އެންގޯލޯ ކާންޓޭގެ އަތުގައި ބޯޅަ ޖެހުމުން ލިވަޕޫލުން ޕެނަލްޓީއަކަށް އެޕީލްކުރި ނަމަވެސް، ރެފުރީ ޕެނަލްޓީއެއް ދީފައެއް ނުވެއެވެ. މި މެޗުގައި ލިވަޕޫލުގެ ފަރާތުން އާދައިގެ ކުޅުމެއް ފެނިގެންދިޔައިރު، މުޅި މެޗުގައިވެސް ޗެލްސީގެ ގޯލާ އަމާޒުކޮށް ލިވަޕޫލަށް ފޮނުވާލެވިފައިވަނީ އެންމެ ހަމަލާއެކެވެ. އެގޮތުން މެޗުގެ ފަހުކޮޅު ޖިއޮޖީނިއޯ ވައިނަލްޑަމް ބޮލުން ފޮނުވާލި ބޯޅަ ޗެލްސީގެ ގޯލްކީޕަރު އެޑޮއާޑް މެންޑީ ވަނީ މަތަކޮށްފައެވެ.\nމި މޮޅާއެކު ތާވަލުގެ ހަތަރުވަނައަށް ޗެލްސީ ޖެހިލީ ކުޅުނު 27 މެޗުން ލިބުނު 47 ޕޮއިންޓާއެކުއެވެ. އަދި ތާވަލުގެ ހަތްވަނައަށް ލިވަޕޫލް ވެއްޓުނުއިރު، އެ ޓީމަށް ކުޅުނު 27 މެޗުން ލިބިފައިވަނީ 43 ޕޮއިންޓެވެ.\nއިނގިރޭސި ޕްރިމިއާ ލީގު ލިވަޕޫލް ޗެލްސީ


تَدْوِيْنُ السُّنَّةِ النَّبَوِيَّةِ 53 – DhiSalafiyyah\nނަބިއްޔާ صلى الله عليه وسلم ގެ ޒަމާނުގައްޔާއި ޞަޙާބީބޭކަލުންނާއި ތާބިޢީބޭކަލުންގެ ޒަމާނުގައިވެސް ޢިލްމު ލިޔެ ރައްކާކުރުން ކުރިއަށް ދިޔަކަން ޘާބިތުކުރެއްވުމަށް ޚަޠީބުލް ބަޣްދާދީވަނީ މަސައްކަތްކުރައްވާފައެވެ. އެގޮތުން އެކަލޭގެފާނުވަނީ ޢިލްމު ލިޔެ ރައްކާކުރެވުނު ގޮތުގެ ތާރީޚާ ބެހޭގޮތުން ދިރާސާކުރައްވާފައެވެ. އަދި އެކަމާ ގުޅޭގޮތުން ހުރި ޙަދީޘްފުޅުތަކާއި ޚަބަރުތައް އެކަލޭގެފާނު ޖަމާކުރެއްވިއެވެ. އެކަލޭގެފާނުވަނީ، އެކަލޭގެފާނުގެ ކުރިން ވަޑައިގަތް ބޭކަލުން އެމައުޟޫގައި ލިޔުއްވާފައިވާ މިންވަރަށް ވުރެ އިތުރަށްވެސް ޖަމާކުރައްވާފައެވެ.\nއެކަލޭގެފާނަށް ފެނިވަޑައިގަތީ ސަލަފުންގެ ބޭކަލުން އެމައުޟޫގައި ޖަމާކުރެއްވިއިރު ތަފާތު ދެގޮތަކަށް އެކަންކޮށްފައިވާކަމެވެ. ބައެއް ލިޔުންތަކުގައިވަނީ ޙަދީޘް ލިޔުމަކީ ހުއްދަކަމެއްކަމުގައި ބަޔާންކުރުމާއި އެކަންކުރެއްވިކަން ޘާބިތުކުރުމެވެ. އަދި އަނެއްބައި ލިޔުންތަކުގައިވަނީ އެއާ ޚިލާފަށެވެ. އެހެންކަމުން އެކަލޭގެފާނު މިލިޔުންތަކުގެ އިތުރަށް ތަފާތުކަމެއް ބަޔާންކުރެއްވިއެވެ. އެއީ ނައްޞުތައް ލިޔުއްވުން މަނާކުރެވުނު ސަބަބު ބައެއް ލިޔުންތަކުގައި ގެނެސްފައިވާތީ، އެކަމާ ގުޅޭ ނައްޞުތައް ވަކި ބާބެއްގައި ޖަމާކުރެއްވުމެވެ. އޭގެ ބޭނުމަކީ އެކަމުގައި އަރާފައިވާ އޮޅުމާއި މެދުވެރިވެފައިވާ ޚިލާފު ނައްތާލުމެވެ.\nއެކަލޭގެފާނުވަނީ، އެކަލޭގެފާނުގެ ފޮތުގެ ފުރަތަމަ ޤިސްމުގެ ފުރަތަމަ ފަޞްލުގައި ޙަދީޘްލިޔުން މަނާކުރެވިފައިވާ ޙަދީޘްތައް ގެންނަވާފައެވެ. އަދި އެކަމުގައި އައިސްފައިވާ ޞައްޙަ އަދި ޟަޢީފު ހުރިހާ ޙަދީޘެއް ޖަމާކުރެއްވުމަށް އެކަލޭގެފާނުވަނީ މަސައްކަތްކުރައްވާފައެވެ.\nނަމަވެސް މިޙަދީޘްތަކުގެ ތެރޭގައި އެންމެ ޙަދީޘެއް ފިޔަވާ ޞައްޙަ ޙަދީޘެއް ނުވެއެވެ. އެޙަދީޘްއަކީ އަބޫ ސަޢީދު އަލްޚުދްރީ ރިވާކުރައްވާފައިވާ ޙަދީޘެވެ. \n((لَا تَكْتُبُوا عَنِّي، وَمَنْ كَتَبَ عَنِّي غَيْرَ الْقُرْآنِ فَلْيَمْحُهُ))\nމާނައީ: “ތިމަންކަލޭގެފާނުގެ އަރިހުން ނުލިޔުއްވާށެވެ. ތިމަންކަލޭގެފާނުގެ އަރިހުން ކީރިތި ޤުރުއާން ފިޔަވާ އެހެން އެއްޗެއް ލިޔުއްވި ބޭކަލަކު، އެފުހެލާށެވެ.”\nމިއީ އިމާމު މުސްލިމު ރިވާކުރައްވާފައިވާ ޙަދީޘެކެވެ. ނަމަވެސް އިމާމު ބުޚާރީއާ އަދި އެނޫން ބޭކަލުންވެސްވަނީ މިޙަދީޘްގެ ޢިއްލަތެއް(މައްސަލައެއް) ބަޔާންކުރައްވައި، އެއީ އަބޫ ސަޢީދުގެ ބަސްފުޅެއްކަމުގައި ވިދާޅުވެއެވެ. \n صحيح مسلم – كتاب الزهد ح 72\n“دراسات في الحديث النبوي” (1 / 76 – 97) އޭ ކިޔުނު ފޮތުގައި محمد مصطفى الأعظمي ކުރައްވާފައިވާ ދިރާސާ ބައްލަވާށެވެ.\nޙަދީޘް ލިޔުމަށް ހުއްދަ ދެއްވާފައިވާކަން ބަޔާންކުރާ ވަރަށް ގިނަ ޙަދީޘްވެއެވެ. – އެޙަދީޘްތަކުގެ ތަފްޞީލު އަދި ބަޔާންކުރާނަމެވެ. – އެއީ ޞައްޙަ އަދި ޞަރީޙަ ޙަދީޘްތަކެކެވެ. މިކަމާ ގުޅޭ ޙަދީޘްތައް ޖަމާކުރައްވައި މިޙަދީޘްތަކުގެ ޖުމްލަ މާނައެއްގެ ގޮތުގައި ޢިލްމުވެރިން އެކި ބަސްފުޅުތައް ވިދާޅުވެފައިވެއެވެ. އޭގެ ތެރެއިން ބައެއް ބަސްފުޅުތަކަކީ:\n– ޙަދީޘް ލިޔުން މަނާކުރި ޙަދީޘްތައް އެވަނީ އެކަމަށް ހުއްދަދެއްވާފައިވާ ޙަދީޘްތަކުން މަންސޫޚުވެފައެވެ. އެހެނީ ކުރީކޮޅުގައި އެކަލޭގެފާނު އެގޮތަށް ނަހީކުރެއްވީ ކީރިތި ޤުރުއާނާ އެކުވެ އޮޅިދާނެތީއެވެ.\nމިފަދައިން ވިދާޅުވި ބައެއް ޢިލްމުވެރިންގެ ތެރޭގައި ابن قتيبة އާއި والرامهرمزي އަދި والخطابي ހިމެނިވަޑައިގަންނަވައެވެ. އަދި އެނޫން ބައެއް ބޭކަލުންވެސް އެފަދައިން ވިދާޅުވެފައިވެއެވެ.\n– އެފަދައިން ނަހީކުރައްވާފައިވަނީ އެއް ފަތެއްގައި ޤުރުއާނާއި ސުންނަތް ލިޔުމެވެ.\nއެފަދައިން ވިދާޅުވެފައިވަނީ الخطابي އާއި والخطيب البغدادي އަދި އެނޫން ބައެއް ބޭކަލުންވެސް މެއެވެ.\n– އެފަދައިން ނަހީކުރައްވާފައި އެވަނީ ހިތުދަސްނުކޮށް ހަމައެކަނި ލިޔުމަށް ބަރޯސާވެދާނެ ބޭކަލުންނަށެވެ. އަދި އެކަމުން ދުރުހެލިވެގެންވާ ބޭކަލުންނަށް ލިޔުއްވުމަށް ހުއްދަދެއްވީއެވެ.\nމިބަސްފުޅަކީ ޚަޠީބުލް ބަޣްދާދީ ތަޤްޔީދުލް ޢިލްމުގައި ވިދާޅުވާފައިވާ ބަސްފުޅެކެވެ.\nއަދި މިނޫން ބަސްފުޅުތައްވެސް މިކަމުގައި ޢިލްމުވެރިން ބަޔާންކުރައްވާފައިވެއެވެ. ނަމަވެސް މިއީ އެންމެ މަޝްހޫރު އަދި އެންމެ ބުރަދަން ހުރި ބަސްފުޅުތަކެވެ.


Saudi gai anhenunnah khaassa kohgen car showroom eh hulhuvaifi.\nޖިއްދާގައި އަލަށްހުޅުވި ކާރުޝޯވރޫމްގައި މީހަކު ކާރެއްބަލަނީ / ފޮޓޯ: އަރަބިނިއުސް\nސައޫދީގައި އަންހެނުންނަށް ޚާއްޞަކޮށްގެން ފުރަތަމަ ފަހަރަށް ކާރު ޝޯވ ރޫމެއް ހުޅުވައިފިއެވެ.\nކާރުދުއްވުމުގެ ހުއްދަ މީގެ ފަސްމަސް ކުރިން ސައޫދީގައި ދީފައިވާއިރު ޖިއްދާގެ ވެސްޓަރން ރެޑްސީ ސިޓީ ޕޯޓްގައި ހުންނަ ޝޮޕިން މޯލެއްގައި އަންހެނުންނަށް ޚާއްޞަކޮށްގެން ހުޅުވި މި ފިހާރައިގައި އެކިވައްތަރުގެކާރުތައް ހުންނަކަމަށް ވެއެވެ. އަދި އަންހެނުން މަގުމައްޗަށް ކާރުދުއްވުމަށް ނުކުތުމުގެ ކުރިން އެމީހަކު އަމިއްލަ ޗޮއިސް އެއް ނެގުމަށް މި ޝޯވރޫމް ހުޅުވި ކުންފުނިން ބާރުއަޅައެވެ.\nސައޫދީގެ ތާރީޚްގައިވެސް އަންހެނުންނަށް ލިބިފައިނުވާވަރަށް އެމީހުންގެ ހައްޤުތައް ކިންގސަލްމާންގެ ވެރިކަމުގައި ދެއްވަމުން ދާއިރު އެ ޤައުމުގައި މިދިޔައަހަރު އަންހެނުންނަށް ކާރުދުއްވުމުގެ ހުއްދަ ދީފައިވުމުން އެކަމާ ގިނަ އަންހެނުން ވަނީ އުފާފާޅުކޮށްފައެވެ.\nމީގެ ކުރިން ސައުދީގައި އަންހެނުން ވަގަށް ކާރުދުއްވައެވެ. އަދި އެކަން ފަޅާއެރުމުން ބޮޑެތި ޢަދަދު ތަކުން ޖޫރިމަނާ ކޮށްފައިވެސް އެބަހުއްޓެވެ.\nއަލަށް ހުޅުވި ކާރުވިއްކާ ފިހާރައިން އިންސްޓޯލް މަންޓަށްވެސް ކާރު ދޫކުރާކަމަށް މިޚަބަރު ގެނެސްދީފައިވާ އަރަބިނިއުސް ގައި ބުނެފައިވެއެވެ.


PG ge Chatlog eh: “Beykaaru gothugai fuhpeema vaa goiy mee”\nޕީޖީގެ ޗެޓްލޮގެއް: "ބޭކާރު ގޮތުގައި ފުއްޕީމަ ވާ ގޮތް މީ"\nޕްރޮސެކިއުޓަރު ޖެނެރަލް ހުސައިން ޝަމީމް އަދި ޔޫތު މިނިސްޓަރު އަހުމަދު މަހުލޫފް: ދައުވާ ކުރަން ފޮނުވުމުން މަހުލޫފް ވަނީ ޝަމީމްގެ ނަޒާހަތްތެރިކަމާމެދު ސުވާލު އުފެދޭ މޭރުމުން އޭނާ ވާހަކަ ދައްކަވާފައިވާ ޗެޓްލޮގެއް އާންމު ކުރައްވާފައި —\nއެމްއެމްޕީއާރުސީގެ ހިޔާނާތުގެ ފައިސާ ލިބުނު ކަމަށް ތުހުމަތުކޮށް ޔޫތު މިނިސްޓަރު އަހްމަދު މަހްލޫފްގެ މައްޗަށް ދައުވާކުރަން ކްރިމިނަލް ކޯޓަށް މައްސަލަ ފޮނުވާފައި ވަނިކޮށް ޕްރޮސެކިއުޓަރު ޖެނެރަލް (ޕީޖީ) ހުސައިން ޝަމީމް އެ މައްސަލާގައި ވަރަށް ޒާތީކޮށް އަދި ނަޒާހަތްތެރިކަމާމެދު ސުވާލު އުފެދޭ ގޮތަށް ދައްކާފައިވާ ވާހަކަތަކެއް ހިމެނޭ ޗެޓްލޮގެއް މަހުލޫފް އާންމު ކުރައްވައިފި އެވެ.\nމަހުލޫފް އާންމުކޮށްފައިވާ ޗެޓް ލޮގަކީ ޔޫތު މިނިސްޓްރީގެ އިސް މަގާމެއްގައި ހުންނެވި އަހުމަދު އަޒުމޫން އާއި ޕީޖީ ޝަމީމް ދައްކަވާފައިވާ ވާހަކަތަކެއްގެ ޗެޓް ލޮގެކެވެ. އެ ޗެޓް ލޮގްގައި މަހުލޫފްގެ މައްސަލައަށް 110 ދުވަސް ވެގެން ދިޔައިރު އެ މައްސަލާގައި ގޮތް ނިންމަނީ ކޮން އިރަކުންތޯ އަޒުމޫން ސުވާލު ކުރުމުން 900 ދުވަސްވިޔަސް ހެޔޮ ކަމަށް ޝަމީމް ވިދާޅުވެއެވެ. އަދި "ބޭކާރު ގޮތުގައި ފުއްޕީމަ ވާ ގޮތް މީ" ކަމަށް ވިދާޅުވިއެވެ. މަހުލޫފާމެދު ފުލުހުންގެ ސިމްޕަތީވެސް މިހާރު ނެތް ކަމަށް ޝަމީމް ވިދާޅުވެއެވެ.\nއޭގެ ފަހުން މަހުލޫފް މިހާރު ނުފުއްޕާ ނޫންތޯ އާއި މިހާރު ސައިޒުވެއްޖެ ނޫންތޯ އެހުމުން ސައިޒުވީ ކީއްވެތޯ ޝަމީމް ސުވާލު ކުރެއެވެ. ނަމަވެސް އޭގެ ފަހުން ދެން ދެކެވުނު ވާހަކަތަކެއް މަހުލޫފް ހިއްސާކޮށްފައެއް ނުވެއެވެ.\nދައުވާ އުފުލުމުން މަހުލޫފް މިރޭ ކުރެއްވި ޓްވީޓަކާއެކު ޝަމީމްގެ ޗެޓް ލޮގެއް ވަނީ އާންމު ކުރައްވާފައެވެ. އެ ޓްވީޓްގައި މަހުލޫފް ވިދާޅުވީ ޗެޓް ލޮގުތަކުންވެސް ދައުވާ ކުރުމަކީޝަމީމްގެ ވަރަށް ޒާތީ ނިންމުމެއްކަން ހާމަވާނެ ކަމަަަަށެވެ.\n"ޝަމީމްގެ ފޮތުގައި އޮންނަގޮތުން ދައުވާ ކުރުމަށް ނިންމަނީ އަޅުގަނޑު ފުއްޕާވަރަށް އަދި ސައިޒުވާ މިންވަރުގެ މައްޗަށް. އިސްތިއުފާއެއް ނުދޭނަން އަދި ކޯޓުގައި ހަގީގަތް ސާފުވާނެ،" މަހުލޫފް ވިދާޅުވިއެވެ.\nމަހްލޫފްގެ މައްޗަށް މިއަދު ދައުވާކޮށްފައިވާ ކަން ޕީޖީ އޮފީހުން ވެސް ވަނީ ޔަގީންކޮށްދީފަ އެވެ. މަހްލޫފްގެ މައްޗަށް ދައުވާކުރީ ކޮރަޕްޝަން ހުއްޓުވުމާއި މަނާކުރުމުގެ ގާނޫނުގެ (ހ)އާ ހަވާލާދީ އެ މާއްދާގެ (ށ)ގެ ދަށުން ރިޝްވަތު ހިފުމުގެ ދައުވާ އެވެ.\nޕްރޮސެކިއުޓާ ޖެނެރަލްގެ އޮފީސް ހުސައިން ޝަމީމް އަހުމަދު މަހްލޫފު + ޔޫތު މިނިސްޓްރީ


Vaguthu Noohuge Chief Editor Musharraf India airport in hifahattaifi | Hurihaa.mv\n"ވަގުތު" ނޫހުގެ ޗީފް އެޑިޓަރު މުޝައްރަފް އިންޑިޔާ އެއާޕޯޓުން ހިފަހައްޓައިފި\nLast updated on 04 Jan 2022, 21:54\nވަގުތު ނޫހުގެ ވެރިޔާ އަދި ޗީފް އެޑިޓަރު މުޝަރަފު ހަސަން.\nއޮންލައިން ނޫސް "ވަގުތު" ނޫހުގެ ޗީފް އެޑިޓަރު މުޝައްރަފު ހަސަން އިންޑިއާގެ ނިއުދިއްލީ އެއާޕޯޓުން މިއަދު ހިފަހައްޓައިފި އެވެ.\nމައުލޫމާތު ލިބިފައިވާ ގޮތުގައި މިރޭގެ ވަގުތެއްގައި މުޝައްރަފް ނިއުދިއްލީ އެއާޕޯޓުން ހިފަހައްޓާފައި ވަނީ އޭނާއަކީ އިންޑިޔާއަށް އެތެރެވުން މަނާ ލިސްޓުގައި ހިމެނޭ މީހެއް ކަމަށް ބުނެ އެވެ.\nމުޝައްރަފާއެކު ދިޔަ ޓީމުގެ އެހެން މީހުންނަށް އިންޑިޔާއަށް އެތެރެވުމަށް ފުރުސަތު ދިން ނަމަވެސް މުޝައްރަފްއަށް އެ ފުރުސަތު ނުދީ ހިފަހައްޓާފައިވާ ކަމަށް އެ ޓީމުގައި ހުރި މީހަކު މައުލޫމާތު ދީފައިވެ އެވެ.\nމިކަމާ ގުޅިގެން މުޝައްރަފްގެ ފަރާތުން އެކި ފަރާތްތަކަށް ގުޅައިގެން މިމައްސަލަ ހައްލު ކުރެވޭތޯ މަސައްކަތް ކުރަމުންދާ ކަމަށް ވެސް މައުލޫމާތު ލިބެ އެވެ. އަދި ދިވެހި ސަރުކާރުގެ ސަމާލުކަމަށް މިކަން ގެނެވި މިމައްސަލަ ހައްލުކުރުމަށް ސަރުކާރުން މިހާރު މަސައްކަތްކުރަމުންދާ ކަމަށް މައުލޫމާތު ލިބެ އެވެ.\nހާއްސަ ހުއްދައެއްގެ ދަށުން އޭނާ ދޫކޮށްލުމުން މީގެ އިރުކޮޅެއް ކުރިން ދިއްލީއަށް އެތެރެވެފައިވާ ކަމަށް ހަބަރު ލިބިފައިވެ އެވެ. މިކަމާ ގުޅޭ ގޮތުން ފޮރިން މިނިސްޓްރީގެ ބަހެއް ނުލިބެ އެވެ.\nނޫސްވެރިކަން ރާއްޖެ މިއަދު އިންޑިއާ ވަގުތު އޮންލައިން\nކަރީމާ2weeks ago\nއިންޑިއާ އައުޓް ގޮވާފަ ލަދު ކޮބާ؟\nމޫސާ2weeks ago\nކޮބާ ދޮންކަލޯ އިންޑި އައުޓު ގޮވިއްޖެ\nއައްޓަމަސް2weeks ago\nޢެހެން ނުހިފެހެއްޓޭނެ މިވެސް މިނިވަން ގަވްމެއް، ހަމަ އިންޑިޔާ އައުޓު\nއަފީފާ2weeks ago\nއަދިވެސް ގަދަ ބަސް ބުނެ ފޮނިކަން\nނާޒިމް2weeks ago\nއޫނއބާ2weeks ago\nއިންޑިއާ އައުޓު ގޮވޭނީ އެވަރުގެ މީހުނަށް ސިއާސީ މީހުންގެ ގުއިފޮއްސައްވީމަ ވާނެގޮތް ތިއަވީ\nޣުއި ފާތުމަ2weeks ago\nޢަމިއްލަ ފުއްދުން ތެރި ދިވެހިން އިންޑިޔާ އަށް ނުދޭ ބަލަ ޢިންޑިޔާ އައުޓް\nރައީނާ2weeks ago\nރަންގަޅު މަށާދިމާލައް ރަތްމަހައް ނުބަވާވަރަށް ބަވާފަ މަގޭގެދޮރަކަށް ވަނަކަމުދޭނަން ތާހިރުވެޖެއެނު ސައިޒުއޮޅުނީމަ އައިކޮޅަށް ފޮނުވާލާ\nއައުޓް2weeks ago\nއިން2weeks ago


Johnson Ge 60 Million Dose Vaccine Ukaalan FDA In Angaifi - Vaguthu\nއެމެރިކާގެ ޖޯންސަން އެންޑް ޖޯންސަން އިން އުފައްދާފައިވާ ވެކްސިންގެ ތެރެއިން 60 މިލިއަން ޑޯޒްގެ ވެކްސިން ބޭނުންނުކޮށް އުކާލަން އެމެރިކާގެ އެފްޑީއޭ އިން އަންގައިފިއެވެ. އުކާލަން އަންގާފައި ވަނީ ކޮވިޑް-19 އިން ދިފާއުވުމަށް އުފައްދާފައިވާ ވެކްސިނެވެ.\nއޭޕީ ނޫސް އެޖެންސީ ރިޕޯޓް ކުރާ ގޮތުގައި އެފްޑީއޭ އިން ޖޯންސަން އެންޑް ޖޯންސަންގެ ވެކްސިންތަކެއް ނައްތާލަން އެންގީ އެކުންފުނީގެ ވެކްސިން އުފައްދާ ކާރުހާނާއެއް ކަމަށްވާ އެމާޖެންޓް ބައޯސޮލިއުޝަންގެ ސަލާމަތާއި ރައްކާތެރިކަން ބެލުމަށް ކުރިއަށް ގެންދިޔަ އިނިޕެކްޝަންގެ ނަތީޖާއަށް ބެލުމަށް ފަހުއެވެ.\nއެކާރުހާނާގައި ވެކްސިން އުފެއްދުމުގެ މަސައްކަތް ކުރަމުން އައީ އެންމެ އެކަށީގެންވާ ގޮތައް ޓްރޭނިން ވެފައިތިބި މީހުން ނޫންކަމަށް އޭޕްރީލް މަހު އެފްޑީއޭ އިން ބުންޏެވެ.\nމައްސަލަތައް ހުރި ކާރުހާނާގައި އުފެއްދި 60 މިލިއަން ޑޯޒްގެ ވެކްސިން އުކާލަން އެންގި ނަމަވެސް ހަމައެކާރުހާނާގައި އުފައްދާފައިވާ ދިހަ މިލިއަން ޑޯޒްގެ ވެކްސިން ޑިސްޓްރިބިއުޓް ކުރުމުގެ ހުއްދަ ވެސް އެފްޑީއޭ އިން ވަނީ ދީފައެވެ.\nމިމައްސަލައިގައި އާއްމުކޮށް ވާހަކަދައްކަން އެފްޑީއޭ އިން ވެސް އަދި ޖޯންސަން އެންޑް ޖޯންސަން އިން ވެސް ބޭނުމެއް ނުވެއެވެ. ނަމަވެސް އެފްޑީއޭ އިން ނެރުނު ބަޔާނެއްގައި ވަނީ ވެކްސިންތަކެއް އުކާލަން ޖޯންސަން އެންޑް ޖޯންސަން އަށް އެންގިކަން ކަށަވަރު ކޮށްދީފައެވެ. އުކާލަން އެންގީ ކިހައި އަދަދެއްގެ ވެކްސިނެއް ކަމެއް އެފްޑީއޭގެ ބަޔާނުގައި ބުނެފައެއް ނުވެއެވެ.\nޖޯންސަން އެންޑް ޖޯންސަން އިން ކޮވިޑް-19 އިން ދިފާއުވުމަށް އުފެއްދި ވެކްސިން ދިން ބައެއް މީހުންގެ ލޭ ގަަނޑުވާ ކަމަށް ރިޕޯޓް ކުރުމާއި ގުޅިގެން އޭޕްރީލް މަހު ވެކްސިން ދިނުން އެފްޑީއޭ އިން މަނާ ވެސް ކުރިއެވެ. ނަމަވެސް ފަހުން ވަނީ ވެކްސިން ދިނުމުގެ ހުއްދަ އަލުން ދީފައެވެ.\nޖޯންސަން އެންޑް ޖޯންސަން އިން އުފައްދާފައިވާ ވެކްސިނަކީ އެއްޑޯޒް ދިނުމުން ކޮވިޑުން ދިފާއުވެވޭ ވެކްސިނެކެވެ. އެހެންކަމުން މިވެކްސިން ވީއެންމެ އަވަހަކަށް އާއްމުންނަށް ދެވޭވަރު ވުމަކީ ކޮވިޑް ކޮންޓްރޯލް ކުރުމަށް ކުރަމުން އަންނަ މަސައްކަތައް ލިބޭނެ ވަރަށް ބޮޑު ކުރިއެރުމެއް ކަމަށް ތަޖުރިބާކާރުން ވިދާޅުވެއެވެ.\nޖޫން 13, 2021 10:56\nމިއެއްް ނޫންތަ ރާއްޖެއިން އޯޑަރ ކުރީ؟\nޖޫން 13, 2021 14:19\nއަހަ ރެމެންގެގަޔަށްވެސް މިވެކްސިންތޯޖަހާނީ؟


16 aharugai Salmanaa eku filmeh kulhen libunu: Shradha | Mihaaru\n16 އަހަރުގައި ސަލްމާނާ އެކު ފިލްމެއް ކުޅެން ލިބުނު: ޝްރަދާ ކަޕޫރް\n22 މާޗް 2020 - 08:20 1 comment\nބޮލީވުޑްގައި މި ވަގުތު އެންމެ ވިދާ ޒުވާން ބަތަލާއިންގެ ތެރޭގައި ހިމެނޭ 33 އަހަރުގެ ޝްރަދާ ބުނީ އެހާ ޅަ އުމުރުގައި ސުޕަސްޓާޓަރާ އެކީ ފިލްމެއް ކުޅެން ލިބުމަކީ ކާމިޔާބީއެއްގެ ގޮތުގައި ނުދެކޭ ކަމަށެވެ. އޭގެ ބަދަލުގައި ފުރާވަރުގެ އުމުރަކީ ކިޔަވަން ޖެހޭ އުމުރު ކަމަށާއި ބޭނުންވީ ކޮލެޖް ފުރިހަމަކުރަން ކަމަށް ޝްރަދާ ބުންޏެވެ.\n"އޭރު ވެސް އަހަންނަކީ ފިލްމީ ތަރިއަކަށްވުމުގެ ހުވަފެން ދެކުނު މީހެއް. އެކަމަކު އެހާ ޅަ އުމުރުގައި ކިޔެވުން ދޫކޮށްލާފައި ފިލްމީ ކެރިއަރެއްގެ ފެށުމަކީ ޒަމީރު ގަބޫލުކުރި ކަމެއް ނޫން." ސަލްމާނާ އެކު އެތައް ފިލްމެއްގައި މަސައްކަތްކުރި އެކްޓަރު ޝަކްތީ ކަޕޫރްގެ އަންހެން ދަރިފުޅު ބުންޏެވެ. "އަހަރެން އަބަދު ވެސް ބޭނުންކީ ކިޔެވުން ނިންމާލާފައި ފިލްމީ ދާއިރާ އަށް ނުކުންނަން."\nޝްރަދާ ބުނިގޮތުގައި އޭނާ އަށް ސަލްމާނާ އެކު ކުޅެން ލިބުނީ އޭނާގެ ވަރަށް ކާމިޔާބު ފިލްމެކެވެ. އެކަމަކު އޭގެ ނަމެއް ނުބުނެ އެވެ.\nޝްރަދާ ބޮލީވުޑަށް ނުކުތީ 2010 ގައި ފިލްމު "ތީން ޕައްތީ" އިންނެވެ. އޭރު އުމުރުން 23 އަހަރެވެ. އެކަމަކު އޭނާ މަޝްހޫރު ބަތަލާއަކަށް ބަދަލުކޮށްލީ އޭގެ ތިން އަހަރު ފަހުން 2013 ގެ "އާޝިގީ 2" އިންނެވެ.\nޝްރަދާ އަކީ އިންޑިއާގެ ޖަމްނަބާއީ ނަސްރީ ސްކޫލާއި އެމެރިކަން ސްކޫލް އޮފް ބޮމްބޭ އިން ކިޔެވުމަށް ފަހު، ސައިކޮލޮޖީ ހެދުމަށް ބޮސްޓަން ޔުނިވަސިޓީގައި ވެސް ދުވަސްކޮޅެއް ވަންދެން ކިޔެވި ބަތަލާއެކެވެ. އެކަމަކު ފުރަތަމަ އަހަރު އޭނާ ވަނީ ޔުނިވަސިޓީ ދޫކޮށްލައިފަ އެވެ. އެއީ "ތީން ޕައްތީ" އިން ފުރުސަތު ލިބުމާ ގުޅިގެންނެވެ.\nބޮލީވުޑަށް ނުކުމެ ޝްރަދާ ވަނީ އޭނާގެ އެކްޓިން ހުނަރުން އެތައް ބައެއްގެ ލޯބި ހޯދައިފަ އެވެ. އޭނާ މިހާތަނަށް ކުޅުނު އެންމެ ފާހަގަކޮށްލެވޭ ފިލްމުތަކުގެ ތެރޭގައި "އާޝިގީ 2" އާއި "އޭކް ވިލަން" އާއި "ހައިދަރު" އާއި "ހާފް ގާލްފްރެންޑް" އާއި "އިސްތިރީ" ހިމެނެ އެވެ.\nމޮޅު ނެށުންތެރިއެއްގެ ގޮތުގައި ވެސް ފާހަގަކޮށްލެވޭ ޝްރަދާ އަކީ ވަރަށް ރީތިކޮށް ލަވަ ވެސް ކިޔާ ބަތަލާއެކެވެ. އެގޮތު އޭނާގެ "ބާގީ" އާއި "އޭކް ވިލަން" އަށް އަމިއްލަ އަޑުން ލަވަ ވެސް ކިޔާފައިވެ އެވެ.\nޝްރަދާގެ އެންމެ ފަހުގެ ފިލްމަކީ މި މަހުގެ6ގައި ރިލީޒްކުރި "ބާގީ 3" އެވެ.\nއިތުރު ލިޔުންތައް ބޮލީވުޑް ސަލްމާން ޚާން ޝަކްތީ ކަޕޫރު


Thin setun molhuve, veeesaarusee voleeboalha mubaaraai hanimaadhoo kaamiyaabukohfi\nތިން ސެޓުން މޮޅުވެ، ވީއެސްއާރުސީ ވޮލީބޯޅަ މުބާރާތް ހަނިމާދޫ ކާމިޔާބުކޮށްފި\nސީދާ ތިން ސެޓުން ނޮޅިވަރަމް ބަލިކޮށް ހަނިމާދޫ އިން ފިނޭ، ވީއެސްއާރުސީ ވޮލީބޯޅަ މުބާރާތުގެ ޗެމްޕިއަންކަން މިރޭ ހޯދައިފި އެވެ. މިމުބާރާތުގެ މިދިޔަ އަހަރުގެ ޗެމްޕިއަނަކީ ނޮޅިވަރަމެވެ.\nހދ ފިނޭގައި މިއަދު ކުޅުނު ފައިނަލް މެޗުގެ ސެޓުތައް އެ ޓީމުން ގެންދިޔައީ 25-20، 25-17 އަދި 25-19 އިންނެވެ. މުޅި މެޗަށް ބަލާއިރު ދެ ޓީމުންވެސް ވާދަވެރި މޮޅު ކުޅުމެއް ދައްކައިފަ އެވެ. އެކަމަކު ހަނިމާދޫ ޓީމުގެ ފަރާތުން ފެނިގެންގޮސްފައިވަނީ ތަފާތު ވަރުގަދަ ކުޅުމެކެވެ. މުޅި މެޗު ކޮންޓްރޯލްކޮށް ގިނަ ވަގުތުތަކުގައި ލީޑް ނަގާފައިވަނީވެސް ހަނިމާދޫ އިންނެވެ.\nމިމުބާރާތުގެ އެންމެ މޮޅު6ކުޅުންތެރިންގެ ހޮވައި އެފަރާތްތަކަށްވެސް ޓްރޮފީ ހަވާލުކޮށްދީފަ އެވެ. އެ ކުޅުންތެރިންނަކީ ހަނިމާދޫ ޓީމުގެ އަހުމަދު ސައިފްﷲ، ސާދިގް މޫސާ، ޝާއިން މުހައްމަދު، ނޮޅިވަރަމް ޓީމުގެ ހަސަން އަކުރަމް، ހަސަން ހިލްމީ އަދި ފިނޭ ފްރެންޑްސްގެ އާދަމް ފައިރޫޒެވެ. މުބާރާތުގެ އެންމެ މޮޅު ކޯޗުގެ މަގާމު ހޯދީ ހަނިމާދޫ ޓީމުގެ ނަސްރުﷲ ހަލީލެވެ.\nރަނަރަފްގެ މަގާމު ހޯދި ނޮޅިވަރަމް ޓީމް–ފޮޓޯ: ވީއެސްއާރުސީ\nފެއާރ ޕްލޭ ޓީމަކަށް ވައިކަރަދޫ ހޮވުނުއިރު ފެއަރ ޕްލޭ ކުޅުންތެރިޔާގެ މަގާމު ހޯދީ ނޮޅިވަރަމްގެ ހަސަން އަކްރަމެވެ. މުބާރާތުގެ ތިންވަނަ މަގާމު ހޯދީ ފިނޭ ފުރެންޑްސް އެވެ. ފިނޭގެ އަމިއްލަ ޖަމިއްޔާއެއްކަމަށްވާ ވައި ސްޕޯޓްސް އެންޑް ރިކްރިއޭޝަން ކުލަބު އިންތިޒާމުކޮށްގެން ބާއްވާ މި ވޮލީބޯޅަ މުބާރާތް ހދ އަތޮޅުގެ ރަށްތަކަށް ހުޅުވާލައިގެން ކުރިއަށްގެންދާ މުބާރާތެކެވެ.\nޖުމްލަ9ޓީމެއް ބައިވެރިވި މިމުބާރާތުގެ މަގާމުތަކަށް ދިޔަ ފަރާތްތަކަށް ވައި ސްޕޯޓްސް އެންޑް ރިކްރިއޭޝަނުން ކުލަބުން ދޭ ހަނދާނީ ލިޔުންމާއި ޓްރޮފީ އާއި ތަށި އަދި ފައިސާގެ އިނާމު ހަވާލުކޮށްދެއްވީ ފިނޭ ކައުންސިލްގެ ނައިބު ރައީސް އަބުދުއްރަހީމާއި ހަނިމާދޫ ކައުންސިލްގެ ރައީސް އަބުދުލް ސަލާމް އަލީ އާއި ވީއެސްއާރުސީގެ ރައީސް މުހައްމަދު ޝިހާމެވެ.\nމުބާރާތުގެ އެންމެ މޮޅު6ކުޅުންތެރިން–ފޮޓޯ: ވީއެސްއާރުސީ\nމިމުބާރާތުގައި ރެފްރީކަން ކޮށްދެއްވި ފަރާތްތަކަށާއި މުބާރާތުގައި އެކި ގޮތްގޮތުން އެހީތެރިވި ފަރާތްތަކަށްވެސް ވަނީ ހަނދާނީ ލިޔުން ދީފަ އެވެ.\nކްލަބް ކޮރަލްސްގެ "ކާނިވަލް ފީފާ ކިންގް 2019" ގައި ބައިވެރިވުމަށް ހުޅުވާލައިފި


School thah hulhuvaaneeerashehge haalathah riaayai kohfai – Iru\nސްކޫލުތައް ހުޅުވާނީ އެ ރަށެއްގެ ހާލަތަށް ރިއާޔަތް ކޮށްފައި\nކޮންމެ ރަށެއްގައިވެސް ސްކޫލްތައް ހުޅުވައި ދެވަނަ ޓާރމްގެ ކިޔެވުން ފަށާނީ އެރަށެއްގެ ސިއްޙީ ޙާލަތަށް ރިޢާޔަތް ކުރުމަށްފަހުކަމަށް އެޑިއުކޭޝަން މިނިސްޓްރީން ވިދާޅުވެއްޖެއެވެ. މިއަހަރުގެ ދެވަނަ ސެމިސްޓަރގެ ކިޔެވުން ފެށުމަށް ހަމަޖެހިފައިވަނީ އަންނަ މަހުގެ 10ވަނަ ދުވަހުއެވެ.\nދެވަނަ ސެމިސްޓާގައި ސްކޫލްތައް ހުޅުވައި ކިޔެވުން ފެށުމާ ގުޅޭގޮތުން އެޑިއުކޭޝަން މިނިސްޓްރީން ސްކޫލްތަކަށް ފޮނުވި ސަރކިއުލާގައި ވިދާޅުވީ ޢާއްމު ޙާލަތަށް ދިއުމަށް މަސައްކަތް ކުރިނަމަވެސް އަދިވެސް ކޯވިޑް-19 ފިލައިގެން ނުދާކަމަށާ، މިޙާލަތު ހަނދާން ބަހައްޓަން ވާނެކަމަށެވެ. އަދި ސްކޫލުތަކުގައި ކިޔަވައިދޭނީ ކޯވިޑް-19އާ ގުޅިގެން އެރަށެއް އޮތް ޙާލަތަށް ބެލުމަށްފަހު ކަމަށްވެސް މިނިސްޓްރީން ވިދާޅުވެއެވެ.\nމި ސާކިއުލާގައި ވާގޮތުން ސްކޫލު އަލުން ހުޅުވުން ބަހާލާފައިވަނީ3ފިޔަވައްސަކަށެވެ. ފުރަތަމަ ބައިގައި ވާގޮތުން ކޯވިޑް-19އާ ގުޅިގެން ފުރަބަންދު ކޮށްފައިވާ ރަށްރަށުގެ ސްކޫލުތައް ބަންދުވާނެއެވެ. އަދި މޮނިޓަރިންގެ ހާލަތުގައިވާ ރަށްރަށުގައި ކިޔަވައިދިނުމުގެ ކަންކަން ހަމަޖައްސަން ނިންމާފައިވަނީ ހެލްތު ޕްރޮޓެކްޝަން އެޖެންސީ ގެ ލަފާގެ މަތިންނެވެ. ކޯވިޑް-19ގެ ކޭހެއް ނެތް ރަށްރަށުގައި ފައުންޑޭޝަން ސްޓޭޖުން ފެށިގެން ގްރޭޑު 12އާ ހަމައަށް ކިޔަވައިދޭނެއެވެ.\nއެޑިއުކޭޝަން މިނިސްޓްރީން ވަނީ 2ވަނަ ޓާމްގެ ކިޔެވުން ފެށޭއިރު ކޯވިޑް-19އާ ގުޅިގެން ސްކޫލްތަކުގައި ކިޔަވައިދޭންވީ ގޮތުގެ ކަންކަން އަނެއްކާވެސް ހަނދާންކޮށްދެއްވާފައެވެ.\nމިގޮތުން ކީ ސްޓޭޖް 1އިން 5އަށް ކިޔަވާ ދޭންވާނީ ހަފްތާއަކު4ގަޑިއިރާއި5ގަޑިއިރާ ދެމެދުއެވެ. އަދި ފައުންޑޭޝަންގެ ދަރިވަރުންނަށް2ގަޑިއިރަށް ވުރެ އިތުރު ނުކުރަމަށް ވަނީ އަންގާފައެވެ. ހަފްތާގެ5ދުވަހު ކިޔަވައިދޭއިރު މާއްދާއަކަށް ހޭދަވަނީ 35 މިނެޓެވެ. އަދި އެއީ ހަފްތާއަކު 14 ގަޑިއިރެވެ. މި ގަޑިތަކުގެ ތެރެއިން 60 މިނެޓް އަހެނިހެން ހަރަކާތްތަކަށް ޚާއްސަ ކުރުމަށް އެޑިއުކޭޝަން މިނިސްޓްރީން ވަނީ އަންގާފައެވެ. މިގޮތުން އަތްދޮވުމާއި ހުންބެލުމާއި ދަރިވަރުންނާއި ގުޅުން ހުރި އެހެނިހެން ހަރަކާތްތައް ހިމެނެއެވެ.\nމިނިސްޓްރީން ސްކޫލްތަކަށް އަންގަވާފައިވަނީ ބަލީގެ އެއްވެސް ރިސްކެއްއޮތް އެއްވެސް ދަރިވަރަކަށް ނުވަތަ ސްޓާފަކަށްވެސް ސްކޫލަކަށް ނާދެވޭނެކަމަށެވެ. އަދި އެ ފަދަ ދަރިވަރެއްގެ ނުވަތަ ސްޓާފެއްގެވެސް މައުލޫމާތު ސިއްހީ ދައިރާތަކަށް ހިއްސާކޮށް ބަލަންޖެހޭނެކަމަށްވެސް މި ޤައިޑްލައިންގައިވެއެވެ.\nމާދަމާއަކީ ފަހު ރޯދަ، އީދު ވާނީ ބުރާސްފަތި ދުވަހަށް\nސްކޫލްތަކުގެ ހުރިހާ މުވައްޒަފުންނާއި ދަރިވަރުން ސްކޫލްގައި އުޅޭ ހުރިހާ ވަގުތެއްގައި މާސްކް އަޅަންޖެހޭނެއެވެ. މާސްކު އެޅުމުގައި އިސްތިސްނާވާނީ ހަމައެކަނި ނޭވާ ހިއްލުމުގެ މައްސަލަތައް ހުންނަ ދަރިވަރުންނަށް އެކަނިކަމަށްވެސް އެޑިއުކޭޝަން މިނިސްޓްރީން ވިދާޅުވެއެވެ. މީގެ އިތުރުންވެސް އެޑިއުކޭޝަން މިނިސްޓްރީން ވަނީ ވީހާވެސް ބޮޑަށް ރައްކާތެރިވުމުގެ ފިޔަވަޅުތައް އަޅައިގެން ކިޔަވައިދިނުމަށް އިލްތިމާސް ކުރައްވާފައެވެ.\nކޯވިޑް-19އިން ރައްކާތެރިވުމުގެ ގޮތުން އަޅަފައިވާ ފިޔަވަޅުތަކަށް ލުއިތައް ދޭން ފެށުމާއެކު ސްކޫލްތައް ޖުލައި މަހުގެ 1ވަނަ ދުވަހު ހުޅުވިއެވެ. އޭރު މާލެ ސަރަޙައްދުގައި ގްރޭޑް 9އިން މަތީގެ ދަރިވަރުންނަށް ސްކޫލްތަކުގައި ކިޔަވައިދިންނަމަވެސް ކޯވިޑްގެ ކޭސްތައް ނެތް ރަށްރަށުގައި ކީ ސްޓޭޖް 1އިން ފެށިގެން މަތީގެ ދަރިވަރުންނަށް ކިޔަވައިދެމުން ގެންދިއެވެ. މިގޮތުން ސްކޫލްއަށް ގެންގޮސްގެންނާއި އޮންލައިންކޮށްވެސް ކިޔަވައިދިނެވެ.\nއެހެންނަމަވެސް މާލޭގައި ބަލި ފެތުރުން އިތުރުވުމާ ގުޅިގެން އަނެއްކާވެސް ސްކޫލްތައް ބަންދުކޮށް އޮންލައިންކޮށާއި ޓީވީ މެދުވެރިކޮށް ކިޔަވައިދެމުން ގެންދިއެވެ. ކޯވިޑް-19 ސަބަބުން ގިނަ ދުވަސްތަކެއް ވަންދެން ކިޔެވުން މެދުކެނޑުމުގެ ސަބަބުން އަންނަ އހަރުގެ ދިރާސީ އހަރުގެ ކިޔެވުން ފެށުމަށް ނިންމާފައިވަނީ އޯގަސްޓްމަހުގައެވެ. އަދި މިއަހަރުގެ ދެވަނަ ސެމިސްޓަރގެ ކިޔެވުން ނިމޭނީ ޖޫން މަހުގައެވެ.


Furathama match aa balaairu hiyhama jehey: Coach | Mihaaru\n24 މާޗް 2018 - 10:402comments\nސިންގަޕޫރުން ކުރި ހޯދާފައިވަނިކޮށް ރާއްޖޭން އެއްވަރުކުރީ މުހައްމަދު އުމެއިރުގެ ގޯލުންނެވެ. އޭގެ ފަހުން ސިންގަޕޫރުން ދެ ލަނޑު ޖަހައި ތަފާތު ބޮޑުކޮށްފައި ވަނިކޮށް ރާއްޖެ އަށް ފަރަގު ކުޑަކޮށްދިނީ އިބްރާހިމް މަހުދީ (ފޭދޫ އިއްބެ) އެވެ.\n"ސިންގަޕޫރަށް މަރުހަބާ ކިޔަން. އަހަންނަށް ވަރަށް ސާފު ސިންގަޕޫރުން މި މެޗުން މޮޅުވީ މި ވަގުތު (ރާއްޖެ އަށް ވުރެ) ރަނގަޅު ޓީމެއް އޮތުމުން އަދި ޖުމްލަކޮށް މުޅި މެޗުގައި ވެސް،" ސެގާޓް ބުންޏެވެ.\nސެގާޓް ބުނީ މި މެޗުގައި ރާއްޖޭން ކުޅުނީ 17 ވަރަކަށް އަހަރުގެ ބައެއް ކުޅުންތެރިން އަރުވައިގެން ކަމަށާއި އަދި ފުރަތަމަ ފަހަރަށް ޕްރެކްޓިހެއް ވެސް ކުރީ މެޗުގެ ކުރީ ދުވަހު ކަމަށެވެ.\n"(އެ ހުރިހާ ކަމަކާ ބަލާފައި) އަހަރެން މިހިރީ ވަރަށް ބޮޑަށް ހިތްހަމަޖެހިފައި. އަހަރެން އުއްމީދުކުރަން މިއީ ކުރިމަގުގައި ބިނާވާނެ ޓީމަށް ވާނެ ކަމަށް،" ސެގާޓް ބުންޏެވެ. "މި ޓީމާއި ރާއްޖޭގެ ރައްޔިތުންނަށްޓަކައި އަހަރެން ވަރަށް އުފާވޭ."\nއިއްޔެ ކޯޗު ވަނީ ނިއު ރޭޑިއަންޓުގެ މިޑްފީލްޑަރު ރިހާމް އަބްދުލް ގަނީ (ބޮބީ) އާއި ޓީސީ ސްޕޯޓްސް ކްލަބްގެ މިޑްފީލްޑަރު އިބްރާހިމް ވަހީދު ހަސަން (އިއްބެ) އަދި މާޒިޔާގެ ވާތު ބެކް މުޖުތާޒް މުހައްމަދު (މުޖޭ) އަށް ފުރަތަމަ އެގާރައިން ފުރުސަތު ދީފަ އެވެ. މިއީ ސީނިއާ ގައުމީ ޓީމުގެ ފުރަތަމަ އެގާރައިގައި މި ކުޅުންތެރިން ހިމެނުނު ފުރަތަމަ ފަހަރެވެ.\nރާއްޖެ އަށް އޮތީ އޭޝިއަން ކަޕް ކޮލިފައިންގައި އަންގާރަ ދުވަހު މާލޭގައި ބޫޓާނާ ދެކޮޅަށް ކުޅޭ މެޗެވެ. ކޮލިފައިވުމުގެ ފުރުސަތު ގެއްލިފައިވާތީ މި މެޗުގެ މުހިއްމުކަން ވަނީ ކުޑަވެފަ އެވެ.\nސިންގަޕޫރުގެ ކޯޗު ސުންދްރަމް މޫރްތީ ބުނީ މި މޮޅާ އެކު އޭނާގެ ކުޅުންތެރިންގެ އިތުބާރު ބޮޑުވާނެ ކަމަށާއި ހަމައެކަނި ކަންބޮޑުވުމަކީ އާދައިގެ ދެ ގޯލް ކޮޅަށް ވަނުން ކަމަށެވެ.\nއިތުރު ލިޔުންތައް ފުޓްބޯޅަ ގައުމީ ފުޓްބޯޅަ ޓީމް


މާލޭގައި ހުންނަ ހުވަދޫ އަތޮޅު ޖަގަހައިގައި ވޯޓަރސް ރެޖިސްޓްރޭޝަން ގެ ކަންަތައްތައް ހަލުވި ބާރުމިނެއްގައި ހިނގަމުންދޭ- ޑރ. އައިމިނަތު ޖަމީލު – Maldivian Democratic Party\nމާލޭގައި ހުންނަ ހުވަދޫ އަތޮޅު ޖަގަހައިގައި ވޯޓަރސް ރެޖިސްޓްރޭޝަން ގެ ކަންަތައްތައް ހަލުވި ބާރުމިނެއްގައި ހިނގަމުންދޭ- ޑރ. އައިމިނަތު ޖަމީލު\nމާލޭގައި ހުންނަ ހުވަދޫ އަތޮޅު ޖަގަހައިގައި ވޯޓަރސް ރެޖިސްޓްރޭޝަން ގެ ކަންތައްތައް ހަލުވި ބާރުމިނެއްގައި ހިނގަމުންދާކަމަށް އެމްޑީޕީ ސަރުކާރުގެ ހެލްތް މިނިސްޓަރ އަދި އެމްޑީޕީއިން ހުވަދު އަތޮޅަށް ކަނޑަ އަޅާފައިވާ ކެމްޕެއިން ކޯޑިނޭޓަރ ޑރ. އައިމިނަތު ޖަމީލު ވިދާޅުވިއެވެ.\nމި މޭރުމުން މައުލޫމާތު ދެއްވަމުން ޑރ. އައިމިނަތު ޖަމީލު ވިދާޅުވީ، ގައްދޫ އަދި ތިނަދޫ ދާއިރާގެ ރައްޔިތުން މިއަދު ވަނީ ގޭގެ އަށް ޒިޔާރަތް ކޮށްގެން ވެސް ވޯޓަރސް ރެޖިސްޓްރޭޝަންގެ ކަންކަން ކުރިއަށް ގެންގޮސްފައެވެ. އަދި ވަކިން ހާއްސަކޮށް އެކިެއކި ސަބަބު ތަކާ ހުރެ ރެޖިސްޓަރ ކުރަން ނާދެވޭ ފަރާތްތަށް ގާތަށް ގޮސްގެން މިމަސައްކަތް ކުރިއަށް އެބަ ގެންދެއެވެ. ހަމަ މިބީދާއިން ވަކިފަރާތަކަށް ނުޖެހޭ ބޭބޭފުޅުންގެ ރެޖިސްޓްރޭޝަންގެ ކަންކަން ވެސް މި ޖަގަހައިން ކުރަމުން އެބަ ގެންދެއެވެ. މީގެ އިތުރުން ވަރަށް ގިނަ ބޭފުޅުން ވަޑައިގެން ވެސް ރެޖިސްޓަރ ކުރަށްވަމުން ގެންދަވާކަމަށާއި، މިޖަގަހައިން ރޭވިިގެން ރެޖިސްޓްރޭޝަންގެ ކަންކަން މާދަމާ މާލޭގައި ޕިކަޕް ދަތުރު އަޅައިގެންވެސް ކުރިއަށް ގެންދެވޭނެކަމަށޭވެ.\nދާދި ފަހުން މާލޭގައި އުޅޭ ހުވަދޫ އަތޮޅު ޒުވާނުން ރާވާ އިންތިޒާމްކޮށްގެން ހިންގި ފަންޑް ރެއިސިން ޑިނަރ އަކުން ލިބިފައިވާ ފައިސާ އެ އަތޮޅުގެ އެމް.ޑީ.ޕީ ޖަގަހަތަށް ވައިފައި ކުރުމަށް ހޭދަ ކުރެވޭނެކަމަށް ވެސް ޑރ. އައިމނަތު ޖަމީލު ވިދާޅުވިއެވެ. މީގެ ސަބަބުން އެއަތޮޅުގައި އުޅޭ ޒުވާން ބޭފުޅުންނަށް ހަބަރު ހޯދުމަށް ފަސޭހަ ތަކެށް ވެގެން ދާނެކަމަށް އުއްމީދުކުރެވެއެވެ.\nހުވަދޫ އަތޮޅުގެ ރަށްރަށުގައި ފޯރި އާއިއެކު ކަންމަތީ ބައްދަލުވުންތަށް ހިނގަމުން ދާކަމަށް ޑރ. އައިމިނަތު ޖަމީލު ވިދާޅުވަމުން، ރަށްތަކުތެރޭގައި އިންތިހާބުގެ ރޫހު އޮތީ އެމް.ޑީ.ޕީ އާއެކީ ކަމަށް އެކަމަނާ އިޝާރާތްކުރެއްވިއެވެ.


SunOnline: Covid-19 fethurunu fahun furathama faharah raees Xi Wuhan ah vadaigenfi\nކޮވިޑް-19 ފެތުރުނު ފަހުން ފުރަތަމަ ފަހަރަށް ރައީސް ޝީ ވޫހާންއަށް ވަޑައިގެންފި\nރުގިއްޔާ މުހައްމަދު މޫސާ 10 Mar 2020, 11:28\nޗައިނާގެ ރައީސް ޝީ ޖިންޕިންގް ބެއިޖިންގައި ހުންނަ ސެންޓާ ފޯ ޑިޒީސް ކޮންޓްރޯލް އެންޑް ޕްރިވެންޝަންއަށް ޒިޔާރަތް ކުރައްވަނީ -- ފޮޓޯ: އޭޕީ\nބެއިޖިން (މާޗް 10): ޗައިނާގެ ވޫހާންގައި ކޮރޯނާވައިރަސް ފެތުރުނު ފަހުން ފުރަތަމަ ފަހަރަށް އެގައުމުގެ ރައީސް ޝީ ޖިންޕިންގް އެސަރަހައްދަށް ވަޑައިގެންފި އެވެ.\nމިދިޔަ ޖެނުއަރީ މަހުން ފެށިގެން ބަންދުކޮށްފައި އޮތް ހޫބެއި ޕްރޮވިންސުގެ ވޫހާންއަށް ރައީސް ޝީ މިއަދު ވަޑައިގެންނެވީ އެ ގައުމުގައި ކޮންމެ ދުވަހަކު އަލަށް ވައިރަސް ޖެހޭ މީހުންގެ އަދަދު ވަރަށް ބޮޑަށް މަދުވި ފަހުންނެވެ.\nޗައިނާގެ ދައުލަތުގެ މީޑިއާގައިވާ ގޮތުން ޝީ މަތިންދާބޯޓަކުން ވޫހާންއަށް ވަޑައިގެންނެވީ ކޮވިޑް-19 ފެތުރުން ހުއްޓުވުމަށް ކުރަމުންދާ މަސައްކަތްތައް ބެއްލެވުމަށެވެ. އަދި އެދަތުރުފުޅުގައި ވޫހާންގެ މެޑިކަލް ވޯކަރުންނާއި އަސްކަރީ އޮފިޝަލުންނާއި ކޮމިއުނިޓީ ވޯކަރުންނާއި ފުލުހުންނާއި ބަލި މީހުންނާއި އާއްމު ރައްޔިތުންނާވެސް ބައްދަލު ކުރައްވާނެ އެވެ.\nވޫހާންގެ ވަލު ޖަނަވާރު ވިއްކާ މާރުކޭޓަކުން މިދިޔަ ޑިސެމްބަރު މަހު ފުރަތަމަ ފެނުނު އާ ބާވަތުގެ ކޮރޯނާވައިރަސް މިހާތަނަށް ދުނިޔޭގެ 115 ގައުމަކާއި ޓެރިޓަރީއަކަށް ވަނީ ފެތުރިފަ އެވެ. އަދި މުޅި ދުނިޔޭގައި 114،000 އަށް ވުރެ ގިނަ މީހުން ވައިރަހަށް ޕޮޒިޓިވްވެ، އޭގެ ސަބަބުން 4,026 މީހަކު ވަނީ މަރުވެފަ އެވެ.\nނަމަވެސް ފާއިތުވި ދުވަސްތަކުގައި ޗައިނާއިން ކޮރޯނާވައިރަހަށް އަލަށް ޕޮޒިޓިވްވާ މީހުންގެ އަދަދު ވަނީ ވަރަށް ބޮޑަށް ދަށްވެފަ އެވެ. އެގޮތުން އިއްޔެ އެގައުމުގައި އަލަށް ވައިރަހަށް ޕޮޒިޓިވްވީ 19 މީހުންނެވެ. އެއީ މިދިޔަ ޖެނުއަރީ މަހުގެ 21ގެ ފަހުން އެގައުމުގައި އެހާވަރަށް މަދު މީހުން ވައިރަހަށް ޕޮޒިޓިވްވި ފުރަތަމަ ދުވަހެވެ.\nޗައިނާގެ ނެޝަނަލް ހެލްތު ކޮމިޝަނުން ބުނި ގޮތުގައި އެ 19 މީހުންގެ ތެރެއިން 17 މީހުންނަކީ ހޫބެއިގައި ތިބި މީހުންނެވެ. އަދި ބާކީ ދެ މީހުންނަކީ ބެއިޖިން އާއި ގުއަންގްޑޮންގުގައި ތިބި މީހުން ކަމަށާއި އެމީހުންނަށް ވައިރަސް ޖެހުނީ ގައުމުން ބޭރުން ކަމަށް ބުނެފަ އެވެ.\nޗައިނާގައި މިހާތަނަށް 80،755 މީހަކަށް ކޮވިޑް-19 ޖެހިފައިވާ އިރު 59,922 މީހަކު ވަނީ ބަލިން ރަނގަޅުވެފަ އެވެ. އަދި އެބަލީގައި 3,136 މީހަކު ވަނީ މަރުވެފަ އެވެ.


Mbappé suspension gai, mirey Nice aai dhekolhah nukulheveyne - AO News\nއެމްބާޕޭ ސަސްޕެންސަނުގައި – މިރޭ ނީސް އާއި ދެކޮޅަށް ނުކުޅެވޭނެ\nފްރެންޗް ލީގުގައި މިރޭ ނީސްއާއި ދެކޮޅަށް ޕީއެސްޖީ ކުޅޭ މެޗުގައި ސަސްޕެންސަނުގެ ސަބަބުން އެ ޓީމުގެ އިތުވާރު ފޯވާޑް ކީލިއަން އެމްބާޕޭއަށް ނުކުޅެވޭނެއެވެ. އެމްބާޕޭއަށް ސަސްޕެންޑް ވެފައިވަނީ ނިމިގެން ދިޔަ ފެބުރުއަރީ މަހުގައި ނަންޓޭސް އާއި ދެކޮޅަށް ކުޅެ 1-3 އިން ޕީއެސްޖީ ބަލިވި މެޗުގައި ދެއްކި ރީނދޫ ކާޑުގެ ސަބަނުންނެވެ.\nފްރެންޗް ލީގުގެ ޤަވާއިދު އޮންނަ ގޮތުން ރަސްމީ 10 މެޗުގައި ތިން ރީނދޫ ކާޑު ހަމަވެއްޖެ ނަމަ އެ ކުޅުންތެރިއަކު އެއް މެޗަށް ސަސްޕެންޑް ވާނެއެވެ. އެގޮތުން އެމްބާޕޭއަށް ސަސްޕެންސަން އައިސްފައިވަނީ މި ބުނި ޤަވާއިދުގެ ދަށުންނެވެ.\nމިރޭ ނީސް އާއި ދެކޮޅަށް ޕީއެސްޖީ ކުޅޭ މެޗުގައި އެމްޕާޕޭއަށް ސަސްޕެންސަނުގެ ސަބަބުން ނުކުޅެވޭއިރު، އެޓީމުގެ ފުރަތަމަ އެގާރައިގައި ހިމެނޭ ބައެއް މުހިންމު ކުޅުންތެރިން ތިބީ އަނިޔާގައެވެ. އެގޮތުން ޕީއެސްޖީގެ އިތުބާރު ދެ ޑިފެންޑަރުން ކަމަށްވާ އަޝްރަފް ހަކީމީގެ އިތުރުން ސާޖިއޯ ރާމޮސް ވެސް ހުރީ އަނިޔާގައެވެ. އަދި މީގެ އިތުރުން އެންޑްރޫ ހެރޭރާ އާއި ލިއެންޑްރޯ ޕަރޭޑޭސް ވެސް ހުރީ އަނިޔާގައެވެ. ނަމަވެސް މީގެ ތެރެއިން އަޝްރަގް ހަކީމީ އާއި އެންޑްރޫ ހެރޭރާގެ އިތުރުން ޕަރޭޑޭސް ވަނީ މީގެ ކުޑަ ދުވަސް ކޮޅެއް ކުރިން ޕީއެސްޖީގެ ފަރިތަކުރުންތަކުގައި ބައިވެރިވާން ފަށާފައެވެ. ނަމަވެސް މުޅިން ފިޓް ނުވާތީ މިރޭގެ މެޗުގައި މި ކުޅުންތެރިންނަށް ކުޅެވޭނެ ކަމާއި މެދު ވަނީ ސުވާލު އުފެދިފގައެވެ.\nއެމްޕާޕޭ އަކީ ޕީއެސްޖީގެ ފޯވާޑް ލައިންގައި މުހިންމު ދައުރެއް އަދާކުރަމުން އަންނަ ކުޅުންތެރިއެކެވެ. އެގޮތުން ޕީއެސްޖީގައި މިހާތަނަށް ކުޅުނު ގިނަ މެޗުތަކުގައި ޕީއެސްޖީން ޖަހާފައިވާ ލަނޑުތަކުގައި އޭނާގެ ހިއްސާ ބޮޑެވެ. އެމްބާޕޭ ވަނީ މިފަހަރުގެ ސީޒަނުގައި މިހާތަނަށް ކުޅެދިން 24 މެޗުގައި 14 ގޯލުޖަހައިދީފައެވެ.\nނޭމާގެ މޮޅު ކުޅުމާއެކު ޕީއެސްޖީ އެއްވަނަ އަށް\nނޭމާ އަށް ރަތެއް، ވިދިވިދިގެން ދެވަނަ މެޗުން ޕީއެސްޖީ ބަލިވެއްޖެ


ނޫސްވެރިކަމުގެ މިނިވަންކަން ލިބިދިނުމަށް އަބަދުވެސް މަސައްކަތްކުރާނަން: މީޑިއާ ކައުންސިލް - DhiDaily\nނޫސްވެރިކަމުގެ މިނިވަންކަން ލިބިދިނުމަށް އަބަދުވެސް މަސައްކަތްކުރާނަން: މީޑިއާ ކައުންސިލް\nނޫސްވެރިކަމުގެ މިނިވަންކަން އެންމެ ފުޅާ ދާއިރާއެެއްގައި ލިބިދިނުމަށް މޯލްޑިވްސް މީޑިއާ ކައުންސިލުން އަބަދުވެސް މަސައްކަތްކުރާނެކަމަށް އެ ކައުންސިލުގެ ރައީސް ސަހުބާން ފަހުމީ މިއަދު ވިދާޅުވެއްޖެއެވެ.\nކޮންމެ އަހަރެއްގެ ވެސް މެއިމަހުގެ3ވަނަ ދުވަސް ފާހަގަކުރަނީ ދުނިޔޭގެ ނޫސްވެރިކަމުގެ މިނިވަންކަމުގެ ދުވަހުގެ ގޮތުގައެވެ. މި ގޮތުން މި އަހަރުގެ މި ދުވަހާއި ގުޅިގެން މޯލްޑިވްސް މީޑިއާ ކައުންސިލުގެ ރައީސް ސަހުބާން ފަހުމީ ދެއްވި ޚިޠާބުގައި ވިދާޅުވީ މި އަހަރަކީ ރާއްޖޭގެ ނޫސްވެރިކަމުގައި އައު ހަރުފަތްތަކެއް ގިރާކޮށް ކާމިޔާބީތަކެއް ހޯދައިފައިވާ އަހަރެއް ކަމަށެވެ. އެ ގޮތުން ނޫސްވެރިކަމުގެ މިނިވަންކަން ދަރަޖަކުރާ ޕްރެސް ފްރީޑަމްގައި ރާއްޖެއިން މި އަހަރު ހަތް ދަރަޖައިގެ ކުރިއެރުމެއް ހޯދައިފައިވާކަން ސަހުބާންގެ ޚިޠާބުގައި ފާހަގަކުރައްވައިފައިވެއެވެ.\nނޫސްވެރިކަމުގެ މިނިވަންކަމަކީ ޤާނޫނުއަސާސީން ކަށަވަރުކޮށްދޭ އަސާސީ ޙައްޤެއްކަން ފާހަގަކުރައްވައި ސަހުބާން ވިދާޅުވީ ނޫސްވެރިކަމުގެ މިނިވަންކަން އެންމެ ފުޅާ ދާއިރާއެެއްގައި ލިބިދިނުމަށް މީޑިއާ ކައުންސިލުން އަބަދުވެސް މަސައްކަތްކުރާނެކަމަށެވެ.\nސަހުބާންގެ ޚިޠާބުގައި ވަނީ މި އަހަރުގެ ނޫސްވެރިކަމުގެ މިނިވަންކަމުގެ ދުވަހުގެ ޝިޢާރަށް ވެސް ނަޒަރެއް ދެއްވައިފައެވެ. “އިންފޮމޭޝަން އޭޒް އަ ޕަބްލިކް ގުޑް“ މި ޝިޢާރުން ދޭހަކޮށްދެނީ ފޮރުވުމެއްނެތި ހާމަކަމާއެކު މަޢުލޫމާތު ލިބިގަތުމަކީ ރައްޔިތުންގެ ޙައްޤެއްކަމާއި، މަޢުލޫމާތަކީ އެެއްވެސް ފަރާތެއް ބާކީ ކުރުމެއްނެތި މުޅި މުޖުތަމަޢުގެ ވެސް މިލްކެއްގެ ގޮތުގައި ދެކިގެން މަޢުލޫމާތު ފޯރުކޮށްދިނުމުގެ މުހިންމުކަންކަމަށް ސަހުބާންގެ ޚިޠާބުގައި ވިދާޅުވެފައިވެއެވެ. އެހެންކަމުން ނޫސްވެރިންނާއި، ނޫސްވެރިންނަށް މަޢުލޫމާތު ފޯރުކޮށްދޭ ފަރާތްތަކުން އެ މަގަށް މަސައްކަތްކުރުމަކީ ރާއްޖޭގެ ނޫސްވެރިކަން އިތުރު ހަރުފަތަކަށް ގެންދަން މަގުފަހިވާނެކަމެއްކަން ވެސް ސަހުބާން ފާހަގަކުރެއްވިއެވެ.\n”ނޫސްވެރިކަމުގެ ހަޔާތުގެ ދަތުރަކީ ނިކަން އަޑިގުޑަން ބޮޑު އަދި އެހާމެ އުނދަގޫ މަގެއްގައި ކުރެވޭ ދަތުރެކެވެ. ކުރިމަތިލާންޖެހޭ ކޮންމެ ކަމަކުން އެތައް ބަޔަކަށް އެތައް ފިލާވަޅެއް ލިބިގެންދެއެވެ. މިހެންކަމުން ހުރިހައި ނޫސްވެރިން ވެސް ކަންކަމުން ޢިބްރަތް ހާސިލްކޮށް، ކުރިއަށް ދިމާވެދާނެ ކޮންމެކަމަކަށް ލޯ ހުޅުވައިގެން، ތިބުމަކީ ނުހަނު ބޭނުންތެރިކަމެކެވެ.“ ސަހުބާންގެ ޚިޠާބުގައި ވިދާޅުވެފައިވެއެވެ.\nސަހުބާންގެ ޚިޠާބުގައި ވަނީ އެންމެހައި ނޫސްވެރިންނާއި، މީޑިއާތަކުގެ މަސައްކަތްތަކަށާއި، މީޑިއާ ކައުންސިލުގެ މެންބަރުންނަށް ޝުކުރު އަދާކުރައްވައިފައެވެ.


Raees ah Lanka in hoonu maruhabaa eh dhannanvaifi | Mihaaru\nރައީސް އިބްރާހިމް މުހައްމަދު ސޯލިހް އަށް މަރުހަބާ ދެންނެވުމަށް ބޭއްވި ރަސްމިއްޔާތުގައި ރައީސް ސިރިސޭނާއާ އެކު މިއަދު ޑަޔަސް އަރައިވަޑައިގެން. --ފޮޓޯ: ރައީސް އޮފީސް\n05 ފެބުރުއަރީ 2019 - 15:18 1 comment\nސްރީ ލަންކާގެ ރައީސް މައިތުރިޕާލާ ސިރިސޭނާގެ ދައުވަތަކަށް ސްރީ ލަންކާ އަށް ވަޑައިގެންނެވި ރައީސް އިބްރާހިމް މުހައްމަދު ސޯލިހުގެ ދެކަނބަލުންނަށް ރަސްމީކޮށް ލަންކާ ސަރުކާރުން ހޫނު މަރުހަބާއއް މިއަދު ދަންނަވައިފި އެވެ.\nޕްރެޒިޑެންޝަލް ސެކްރެޓޭރިއަޓުގައި އޮތް ރަސްމިއްޔާތަށް ރައީސްގެ ދެކަނބަލުން ކޮލަމްބޯގެ ހިލްޓަން ހޮޓަލުން ވަޑައިގެންނެވީ ރަސްމީ އިއްޒަތުގަ އެވެ. ރައީސް ވަޑައިގެންނެވި މަގުތަކުގައި ލަންކާގެ ސަގާފީ ކުޅިވަރުތައް ދިޔައީ ކުޅެމުންނެވެ.\nލަންކާއިން ރައީސް އަށް ރަސްމީކޮށް މަރުހަބާ ދެންނެވުން\nރައީސް އިބްރާހިމް މުހައްމަދު ސޯލިހް އަށް ލަންކާ ސަރުކާރުން މަރުހަބާ ދެންނެވުން\nޕްރެޒިޑެންޝަލް ސެކްރެޓޭރިއަޓުން ރައީސް އަށް ރަސްމީކޮށް މަރްހަބާ ވިދާޅުވީ، ސްރީލަންކާގެ ރައީސް މައިތުރިޕާލާ ސިރިސޭނާ އާއި، އެމަނިކުފާނުގެ އަނބިކަނބަލުން ޖަޔަންތީ ޕުޝްޕާ ކުމާރީ އެވެ. އެއަށް ފަހު، ރައީސް އިބްރާހިމް މުހައްމަދު ސޯލިހް އާއި ރައީސް ސިރިސޭނާ ޑަޔަސް އަށް އަރައިވަޑައިގަތުމުން، ޕްރެޒިޑެންޝަލް ސެލިއުޓް އަރުވައި، ރާއްޖެ އާއި ސްރީލަންކާގެ ގައުމީ ސަލާމް ކުޅުނެވެ. އޭގެ ފަހުން 21 ބަޑީގެ ސަލާމެއް ވެސް އެރުވި އެވެ. ދެން އޮތީ ރައީސްގެ ޝަރަފުގައި އޮތް ސްރީލަންކާގެ ޓްރައި ފޯސްގެ ގާޑް އޮފް އޮނާއެއް، އެމަނިކުފާނު އިންސްޕެކްޓް ކޮށްދެއްވުމެވެ.\nމަރުހަބާގެ ރަސްމިއްޔާތަށް ފަހު ސްރީ ލަންކާ ސަރުކާރުގެ އިސް ބޭފުޅުން ރައީސް އަށް ތައާރަފްކޮށް އެރުވި އެވެ. އަދި ރައީސްގެ ދަތުރުފުޅުގައި ބައިވެރިވާ ދިވެހި ވަފުދު ރައީސް ސިރިސޭނާ އަށް ތައާރަފްކޮށް އެރުވި އެވެ. އޭގެ ފަހުން ރަސްމީ ވާހަކަތަކަށް ދެ ބޭފުޅުން ވަޑައިގެންނެވީ ޕްރެޒިޑެންޝަލް ސެކްރެޓޭރިއަޓަށެވެ.\nއިތުރު ލިޔުންތައް ރައީސް އިބްރާހިމް މުހައްމަދު ސޯލިހް ސްރީ ލަންކާ ރާއްޖެ-ލަންކާ މައިތުރިޕާލާ ސިރިސޭނާ


Inthihaabu baathilkuran court ah dhiya kamah bune fathurany dhogeh: Adhaalath | Jazeera\tއަދާލަތުގެ އިންތިހާބު ބާތިލްކުރަން އުޅޭ ވާހަކަ ދޮގުކޮށްފި - Jazeera\nއިންތިހާބު ބާތިލްކުރަން ކޯޓަށް ދިޔަކަމަށް ބުނެ ފަތުރަނީ ދޮގެއް: އަދާލަތު\nމުޙައްމަދު އަފްޒަލް February 2, 2021 421 views0\n-- ފޮޓޯ: ސަން\nއަދާލަތު ޕާޓީގެ ރައީސްއާ ނައިބު ރައީސް ހޮވުމަށް ކުރިއަށް ގެންދިޔަ އެތެރޭގެ "ރިޔާސީ އިންތިހާބު" ބާތިލް ކޮށްދިނުމަށް އެދި މައްސަލައެއް ސިވިލް ކޯޓަށް ހުށަހަޅާފައި ނުވާކަމަށް އެ ޕާޓީއިން ބުނެފިއެވެ.\nއަދާލަތު ޕާޓީގެ ތަރުޖަމާން އަދި ހޯމް މިނިސްޓްރީގެ ސްޓޭޓް މިނިސްޓަރު އަލީ ނަޒީރު "ޖަޒީރާ" އަށް މައުލޫމާތު ދެއްވަމުން ވިދާޅުވީ، އިންތިހާބު ބާތިލްކުރަން ސިވިލް ކޯޓަށް މައްސަލައެއް ހުށަހަޅާފައިވާ ކަމުގެ މައުލޫމާތު ލިބިފައި ނުވާކަމަށެވެ. އެހެންނަމަވެސް، 2016 ވަނަ އަހަރު އެ ޕާޓީގެ ކޮންގްރެސްއިން ނިންމި ނިންމުންތައް ބާތިލްކުރުމަށް އެދި މައްސަލައެއް ހުށަހަޅާފައިވާ ކަމަށެވެ.\nމި މައްސަލައިގެ ޑިސްޕިއުޓް މަރުހަލާ އިއްޔެވެސް ކުރިއަށް ގެންގޮސްފައިވާ ކަމަށާއި އެހެންނަމަވެސް އެއީ އިންތިހާބު ބާތިލްކުރަން ހުށަހަޅާފައިވާ މައްސަލައެއް ނޫންކަމަށް ނަޒީރުވަނީ ވިދާޅުވެފައެވެ. އެގޮތުން، މި މައްސަލަ ހުށަހަޅާފައިވަނީ އިންތިހާބު ބޭއްވުމުގެ ކުރިންކަންވެސް ނަޒީރު ފާހަގަކުރެއްވިއެވެ.\n"އަދާލަތު ޕާޓީއާ ދެކޮޅަށް ހުށަހަޅާފައިވާ މައްސަލަ، ޕާޓީއާ ދެކޮޅަށް ނިމިއްޖެ ނަމަ އިލްމުވެރިންގެ މަޖިލިސް ފިޔަވައި އެހެން ތަންތަން އުވިގެންދާނެ. މަޝްވަރާ މަޖިލިސް ވެސް އުވިގެންދާނެ" ނަޒީރު ވިދާޅުވިއެވެ.\nމި މައްސަލަ އިލެކްޝަންސް ކޮމިޝަނަށްވެސް ވަނީ ކުރިން ހުށަހަޅާފައެވެ. އެ ކޮމިޝަނުން މައްސަލަ ނިންމާފައިވަނީ އަދާލަތު ޕާޓީއާ އެއްކޮޅަށެވެ. ނަޒީރު ވިދާޅުވީ، އިލްމުވެރިންގެ މަޖިލިސް ފިޔަވައި އެހެން ތަންތަން އުވިފައިވާނަމަ މަޝްވަރާ މަޖިލީހުން ދުސްތޫރަށް ގެނައި ބަދަލުވެސް އީސީއިން ބަލައި ނުގަންނާނެކަމަށެވެ. އެ ޕާޓީއިން ދުސްތޫރަށް ގެނައި ބަދަލުތައް އީސީއިން ބަލައިގަނެފައިވަނީ ނިމިދިޔަ ޖެނުއަރީ މަހުގެ 28 ވަނަ ދުވަހުއެވެ.\nމީގެއިތުރުންވެސް، ޕާޓީގެ ދުސްތޫރާ ހިލާފު އެއްވެސް ނިންމެވުމެއް ނިންމާފައި ނުވާނެކަމުގެ ޔަގީންކަން ދެއްވާކަމަށް ނަޒީރު ވިދާޅުވިއެވެ. މައްސަލަ ހުށަހަޅާފައިވަނީ ޕާޓީގެ ދުސްތޫރާއި ރާއްޖޭގެ ޤާނޫނުތައް ހިނގާ ގޮތް ސާފު ނުވުމުން ކަމަށާއި ކޯޓުން އެކަންކަން ސާފުކޮށްދެއްވާނެ ކަމުގެ ޔަގީންކަން އެބައޮތްކަމަށްވެސް ނަޒީރު ވިދާޅުވިއެވެ.\nއަދާލަތުގެ އިންތިހާބު ބާތިލްކުރަން އުޅޭ ވާހަކަ ދޮގުކޮށްފި


Misruge furathama satellite jahva fonuvaalun hukuru dhuvahu\nމިސްރުގެ ފުރަތަމަ ސެޓްލައިޓު ޖައްވަށް ފޮނުވާލަނީ\nމިސްރުގެ ޓިބާ-1 ޖައްވަށް ފޮނުވާލުމަށް ތައްޔާރުވެފައި-\nއިންޓަނެޓުގެ ސްޕީޑް އަވަސް ހިދުމަތް ލިބުމަކީ އިންޓަނެޓް ބޭނުންކުރާ ހުރިހާ މީހުން ވެސް އެދޭ ކަމެކެވެ. ލޯޑު ނުވެގެން ފަސް ސިކުންތަށް މަޑު ކޮށްލަން ޖެހުމަކީ ވެސް ކެތްތެރިކަން ކޮޅުންލާ ކަމެކެވެ. މި ތުރާތަކަށް ނިމުން ގެނައުމުގެ ބޭނުމުގައި ޓެލެކޮމިއުނިކޭޝަން ކުންފުނިތަކުން ދަނީ ތަފާތު ޓެކްނެލޮޖީ ބޭނުން ކުރަމުންނެވެ. ޓޫޖީން ފެށިގެން މިހާރު މިވަނީ ފައިވް ޖީ އަށް ވެސް އައިސްފަ އެވެ. އެކަމަކު ވެސް އިންޓަނެޓް ފާސްޓެއް ނުވެއެވެ.\nމިއީ ހަމަ ހުރިހާ ގައުމަކަށް ވެސް ދިމާވާ މައްސަލައެކެވެ. އިންޓަނެޓުގެ މައްސަލަ އެންމެ ބޮޑުކޮށް އުޅެނީ އެފްރިކާގެ ބައްރުގެ ގައުމުތަކުގަ އެވެ. އެފްރިކާގެ ބައްރުގެ ނިސްބަތުން ބަލާއިރު މިސްރަކީ މުއްސަދި ގައުމެކެވެ. ނަމަވެސް އިންޓަނެޓުގެ ހިދުމަތުގައި އުޅެނީ ވަރަށް ފަހަތުގަ އެވެ. އެފްރިކާ ބައްރުގެ އާބާދީގެ ތެރެއިން އިންޓަނެޓް ބޭނުންކުރަނީ އެންމެ 13 ޕަސަންޓު މީހުންނެވެ. އެންމަށް އިންޓަނެޓުގެ ހިދުމަތް ފޯރުކޮށް ދިނުމުގެ ބޭނުމުގައި ބައްރުގައި ވަނީ ނެޓް ސްޓޭޝަނެއް ވެސް ގާއިމްކޮށްފަ އެވެ. އެކަމަކު މިއިން ދޫކުރާ އިންޓަނެޓު ސްލޯ އެވެ.\nއަވަސް އިންޓެނެޓް ހިދުމަތް ރައްޔިތުންނަށް ފޯރުކޮށް ދިނުމުގެ ބޭނުމުގައި މިސްރުން މިހާރު ވަނީ ޓެލެކޮމިއުނިކޭޝަން ސެޓްލައިޓެއް އުފައްދައި އަންނަ ހުކުރު ދުވަހު ޖައްވަށް ފޮނުވަން ތައްޔާރުވެފަ އެވެ. މިއީ މިސްރުން ޖައްވަށް ފޮނުވާ ފުރަތަމަ ޓެލޮކޮމިއުނިކޭޝަން ސެޓްލައިޓެވެ. ނަމަކީ "ޓިބާ-1" އެވެ.\nމި ސެޓްލައިޓް އުފައްދާފައިވަނީ އެއާބަސް އާއި ތަލެސް އެލީނާ ސްޕޭސް (ޓީއޭއެސް) ދެ ކުންފުނި ގުޅިގެންނެވެ. މި ދެ ކުންފުނިން މައުލޫމާތު ދޭ ގޮތުގައި ޓިބާ-1 އަކަށް ޖައްވުގައި ހަރަކާތެރިވުމުގެ ގާބިލްކަން ލިބިގެންވާނީ 15 އަހަރަށެވެ. މިއީ އެހެން ޓެލޮކޮމިއުނިކޭޝަން ސެޓްލައިޓުތަކާ އަޅާ ބަލާއިރު ވަރަށް ކުޑަ އުމުރެކެވެ.\nއެއާބަސް ކުންފުނިން ބުނި ގޮތުގައި ޓިބާ-1 ޖައްވުގައި ހަރަކާތްތެރިވާ 15 އަހަރުގެ މުއްދަތުގައި ޔޫރަޕްގެ ކުރި އަރާފައިވާ ގައުމުތަކުގެ އިންޓަނެޓާ އެއް ފެންވަރަކަށް މިސްރަށް އިންޓަނެޓުގެ ހިދުމަތް ލިބޭނެ އެވެ. ޓިބާ-1 ބަރު ދަނުގައި ހުންނަނީ 5.6 ޓަން ކަމަށް ވެސް އެއާބަސް ކުންފުނިން ބުންޏެވެ.\nޓިބާ-1 ޖައްވަށް ފޮނުވާލުމަކީ މިސްރުގެ ޖައްވީ އިދާރާއިން އިސް ނަގައިގެން ކުރިއަށް ގެންދާ ކަމެކެވެ. އެ އިދާރާއިން ބުނި ގޮތުގައި ޓިބާ-1 ޖައްވުގައި ހޭދަކުރާ 15 އަހަރުގެ މުއްދަތުގައި އިންޓަނެޓުގެ ހިދުމަތުގެ އިތުރުން މިސްރުގެ ސަރުކާރަށް ބޭނުންވާ އެހެނިހެން މުވާސަލާތީ ހިދުމަތްތަށް ވެސް ފޯރުކޮށްދޭނެ އެވެ. އަދި މިއީ މިސްރުގެ ޓެލެކޮމިއުނިކޭޝަން އިންފްރާސްޓަރްކްޗާ ބިނާ ކުރުމުގެ ފުރަތަމަ މަރުހަލާ ކަމަށް ވެސް އިދާރާއިން ބުންޏެވެ. އެ އިދާރާއިން އިތުރަށް ބުނީ، ފުރިހަމަ މުވާސަލާތީ ހިދުމަތެއް މިސްރަށް ނުލިބޭތީ އެކަމުގެ ގެއްލުން ގައުމުގެ އިގްތިސޯދަށް ވަމުންދާ ކަމަށެވެ.\nމި ސެޓްލައިޓުް ޖައްވަށް ފޮނުވާލާނީ ކައިރޯގައި ހުންނަ ލޯންޗު ޕެޑުންނެވެ. މިސްރުގެ ކޮމިއުނިކޭޝަން މިނިސްޓިރީން މި މިޝަނުގެ މައުލޫމާތު ދެމުން ވިދާޅުވީ، ޓިބާ-1 ބޭނުން ކުރާނީ ހަމައެކަނި މިސްރުގެ މުވާސަލާތީ ހިދުމަތް ރަނގަޅު ކުރަން ނޫން ކަމަށެވެ. ޓިބާ-1 ބޭނުން ކޮށްގެން މިސްރުގެ އަވައްޓެރި ގައުމުތަކަށް އެހީވާ ގޮތަށް ހަމަޖެހިފައިވާ ކަމަށް މިނިސްޓްރީން ވަނީ ބުނެފަ އެވެ.\nއަންނަ ހުކުރު ދުވަހު ޖައްވަށް ފޮނުވާލާ ޓިބާ-1 ޖައްވަށް ދެވޭނީ 2020 ވަނަ އަހަރުގެ މާޗް ނުވަތަ އެޕްރީލް މަހު އެވެ.


ކަތިވަޅި ހިފައިގެން ފުލުހުން ފަހަތުން ދުވީ ދަން ޖެހެން އުޅެނިކޮށް ސަލާމަތް ކުރުމުން! | Jazeera\tކަތިވަޅި ހިފައިގެން ފުލުހުން ފަހަތުން ދުވީ ދަން ޖެހެން އުޅެނިކޮށް ސަލާމަތް ކުރުމުން! - Jazeera\nޢަލީ ޔާމީން January 30, 2020 354 views0\nފުލުހުންނަށް ހަމަލާދިނުމަށް ރ. އަލިފުށީގައި މީހަކު ފުލުހުންގެ ފަހަތުން ކަތިވަޅި ހިފައިގެން ދުވީ، އޭނާ ދަން ޖެހެން އުޅުމުން އެކަން ފުލުހުން ހުއްޓުވުމުން ކަމަށް އިތުބާރު ހުރި ގޮތެއްގައި "ޖަޒީރާ ނިއުސް"އަށް ކަށަވަރުވެއްޖެއެވެ.\n"ޖަޒީރާ ނިއުސް"އަށް އެނގިފައިވާ ގޮތުގައި 28 އަހަރުގެ ހަސަން ސައީދު ނަމަކަށް ކިޔާ އެ ފިރިހެން މީހާ ދަން ޖެހެން އުޅުނީ އޭނާގެ ލޯބިވެރިޔާ އެހެން މީހަކާއި ކައިވެނި ކުރުމަށް ކޯޓަށް ފޯމު ލުމުން އެކަމުގެ ހިތާމައިގައެވެ.\nއަދި ހަސަން ސައީދަކީ މަސްތުވާތަކެތީގެ މައްސަލައިގައި ކުށުގެ ރެކޯޑް އޮތް މީހެކެވެ. އެގޮތުން މިހާރުވެސް އޭނާގެ މައްސަލައެއް ކޯޓުގައި އޮތް ކަމުގެ މައުލޫމާތު ލިބެއެވެ.\nހަސަން ސައީދުގެ މައްސަލައިގައި ފުލުހުން ވިދާޅުވީ، އިއްޔެ ރ. އަލިފުށީގައި މީހަކު އަމިއްލަ ނަފްސަށް ގެއްލުންދޭން އުޅޭ ކަމުގެ މައުލޫމާތު ފުލުހުންނަށް ލިބިގެން އޭނާ ސަލާމަތްކުރަން އެގެއަށް ފުލުހުން ދިއުމުން އެމީހާ ގާތަށް ރުޅި އައިސްގެން ކަތިވަޅި ހިފައިގެން ފުލުހުންގެ ފަހަތުން ދުވެފައިވާ ކަމަށެވެ. އަދި އެތަނުން އެއް ފުލުހެއްގެ ސައިކަލަށް ކަތިވަޅިން ގެއްލުން ދީދައިވާ ކަމަށްވެސް އިޒްމިއާ ވިދާޅުވިއެވެ.\nމި މީހާ މިހާރު ފުލުހުންގެ ބެލުމުގެ ދަށަށް ގެނެސްފައިވާއިރު، މި މައްސަލަ ފުލުހުން އަންނަނީ އިތުރަށް ތަހުޤީޤު ކުރަމުންނެވެ.\nދަން ޖެހެން އުޅުން\nޖޫރިމަނާއިން 21 ދުވަސް ތެރޭގައި ދައުލަތަށް 9.3 މިލިއަން ރުފިޔާ ލިބިއްޖެ


Asian championship gai Raajjeyge3bodybuilders vaadha kuranee | Mihaaru\nމުބާރާތުގައި ރާއްޖޭން ވާދަކުރާ ޔާމީން (ކ-2) އާއި ޝާހީން (ކ-3) އަދި ރަޗޭ (ވ-3).\nއޭޝިއާ މުބާރާތުގައި ރާއްޖޭގެ ތިން ބޮޑީބިލްޑަރުން\n03 ސެޕްޓެމްބަރ 2016 - 09:55\nބޫޓާނުގައި އިއްޔެ ފެށި އޭޝިއާގެ 50 ވަނަ ބޮޑީބިލްޑިން މުބާރާތުގައި ރާއްޖޭގެ ތިން ބޮޑީބިލްޑަރަކު ވާދަކުރުމަށް ތައްޔާރުވެއްޖެ އެވެ.\nރާއްޖޭން މުބާރާތުގައި ވާދަކުރަނީ މި އަހަރުގެ މިސްޓަ މޯލްޑިވްސް މުހައްމަދު ރަޝީދު (ރަޗޭ) އާއި ޝާހީން އިބްރާހިމް ދީދީގެ އިތުރުން މުހައްމަދު ޔާމީނެވެ. ތިން އެތުލީޓުންނާއި ދެ އޮފިޝަލުން މިހާރު ތިބޫ ބޫޓާނުގެ ވެރިރަށް ތިމްޕޫގަ އެވެ.\nމިސްޓަ މޯލްޑިވްސް ތިން ފަހަރު ހާސިލްކޮށްފައިވާ ރަޗޭ ވާދަކުރަނީ އޭޝިއަން ޗެމްޕިއަންޝިޕުގެ މާސްޓާސް ކެޓަގަރީގަ އެވެ. ހަތްދިހަ ކިލޯގެ ކެޓަގަރީގައި ޔާމީން ވާދަކުރާއިރު ޝާހީން ފެންނާނީ 60 ކިލޯގެ ކެޓަގަރީންނެވެ.\nރާއްޖޭން ވަނީ މީގެ ކުރިން ބައިނަލްއަގްވާމީ ބޮޑީބިލްޑިން މުބާރާތްތަކުން ބޮޑެތި ކާމިޔާބީތައް ހާސިލްކޮށްފަ އެވެ. އެގޮތުން 2000 ވަނަ އަހަރުގެ ސައުތު އޭޝިއަން ބޮޑީބިލްޑިން މުބާރާތުން ރާއްޖޭގެ އަލީ އަބްދުﷲ (ބޮޑީ އައްލާ) ވަނީ ރަން މެޑަލް ހޯދައިފަ އެވެ.\nބޮޑީބިލްޑިން ފެޑެރޭޝަނުން ބުނީ އޭޝިއަން ޗެމްޕިއަންޝިޕުގައި ވާދަކުރުމަށް މާލީ ގޮތުން އެހީތެރިކަން ފޯރުކޮށްދިން ކުޅިވަރާ ބެހޭ މިނިސްޓްރީއަށް ޝުކުރުއަދާކުރާ ކަމަށެވެ.


Vaccine Jehun Majubooreh Noon - HEOC - Vaguthu\nވެކްސިން ޖެހުން މަޖުބޫރެއް ނޫން - އެޗްއީއޯސީ\n2 މަސް ކުރިން ( ޖެނުއަރީ 23, 2021 )\nކޮވިޑް-19 އިން ރައްކާތެރިވުމަށް ޖަހަން ޖެހޭ ވެކްސިން ޖެހުން މަޖުބޫރު ނޫންކަމަށް ހެލްތް އިމަޖަންސީ އޮޕަރޭޝަން ސެންޓަރު (އެޗްއީއޯސީ)ން ވިދާޅުވެއްޖެ އެވެ.\nކޮވިޑް-19 އިން ރައްކާތެރިވުމަށް ޖަހާ ވެކްސިންގެ ވައްތަރެއް މިހާރު ވަނީ ރާއްޖެ ގެނެސްފައެވެ. ރާއްޖެ ގެނެސްފައި ވަނީ އިނގިރޭސިވިލާތުގެ އޮކްސްފަޑް ޔުނިވާސިޓީގެ އެކްސްޓްރާޒެނެކާ އާއި އިންޑިއާގެ ސީރަަމް އިންސްޓިޓިއުޓް ގުޅިގެން އުފައްދާފައިވަ ކޮވިޝީލްޑް ވެކްސިންއެވެ. މި ވެކްސިންގެ އެއްލައްކަ ޑޯޒް ރާއްޖެއަށް ހަދިޔާކޮށްފައި ވަނީ އިންޑިއާއިންނެވެ.\nކޮވިޑް-19 ވެކްސިނަށް އާންމުން ހޭލުންތެރި ކުރުމަށް މިއަދު އާއްމު ކުރި މައުލޫމާތުގައި ވަނީ، ކޮވިޑް-19 ވެކްސިން ޖެހުން މަޖުބޫރު ނޫން ކަމަށެވެ. ވެކްސިން ޖެހުމުގެ ސަބަބުން ކޮވިޑް-19 ފެތުރުން ކޮންޓްރޯލް ކުރުމަށް އިތުރު އެހީއަކަށް ވާނެ ކަމަށެވެ. އަދި ގިނަ ބަޔަކު މި ވެކްސިން ޖަހައިފި ނަމަ އާންމު ހާލަތަށް ރުޖޫއަވުން އަވަސްވާނެ ކަމަށް ވިދާޅުވެފައި ވެއެވެ.\n"ވަކި ފަރުދަކަށް ބަލައިފި ކަމުގައިވާ ނަމަވެސް މި ވެކްސިން ޖެހުމުން އޭނާ މި ބަލިން ރައްކާތެރިވުމުގެ އިތުރުން މި ބަލީގެ ނުރައްކާ އެންމެ ބޮޑު މީހުންގެ ތެރެއިން މީހަކަށް އޭނާގެ ފަރާތުން މި ބަލި ޖެހުމުގެ ފުރުސަތު ކުޑަ ކޮށްދޭ،" އެޗްއީއޯސީން ވިދާޅުވެފައި ވެއެވެ.\nމީގެ އިތުރުން, ކޮވިޑް-19 އާއި ގުޅިގެން މިހާތަނަށް އުފައްދާފައިވާ ވެކްސިން ތަކަކީ ކަނޑައަޅާފައިވާ ވަކި އުމުރުފުރާއަކަށް\nޓެސްޓްކޮށްފައިވާ ވެކްސިންތައް ކަމަށާއި މި ވެކްސިން ޓެސްޓުކުރުމުގައި 16 އަހަރުންދަށުގެ ކުދިން ހިމެނިފައި\nނުވާތީ މި އުމުރުފުރާގެ ކުދިންނަށް ވެކްސިނެއް ނުޖަހާނެ ކަމަށް އެޗްއީއޯސީން ވިދާޅުވިއެވެ.\nކިނބިދޫން އިތުރު ހަތް މީހަކު ކޮވިޑަށް ފައްސިވެއްޖެ\nޖެނުއަރީ 23, 2021 23:47\nކަމެއް ކު ރި ކަމަށް ވާނީ މަޖްބޫ ރުން ކު ރުވުން. އިންޑިޔާ އިން އެހެން ނުބުނޭތަ؟\nޖެނުއަރީ 23, 2021 23:48\nނިކަން ކެރެންޏާ މަޖުބޫރު ކޮއްބަލަ ޖަހާތޯ.\nޖެނުއަރީ 24, 2021 00:09\nތިބުނާ ރައްކާތެ ރިކަމެއް ތި ވެކްސިން ޖަހައިގެން އޮތްނަމަ ކީއްވެ ވަކި އުމުރުފުރާ ހަދައިގެން ބާލިޣު ވީމަ ޖާހާ އެއްޗެއް ކަހަލަ ގޮތަށް ހަދަންވީ!\nރައްކާތެރިކަމޭ ކިޔައިގެން ބަލި ނެތް މީހުންގަޔަށް ބަލި ޖެއްސުންތޯ ހައްލަކީ؟ އެވެސް އެތަކެއް ވިހަތަކާއި ޖަނަވާރުގެ ސެލްތަކާއި އެހެންމީހުން ޑީއެންއޭ ފަދަ އެއްޗެހި ހިމަނައިގެން. މިއިން ކޮބއިތޯ ހަށިގަނޑަށް އޮތް ރައްކާތެރިކަމަކީ؟ ކޮންމެފަދަ ބައްޔަކާވެސް ކުރިމަތި ވުމުގެ ފުރުސަތު މަގުފަހިގެން މިދަނީ!\nރިސްކުބޮޑު މީހުންނަށް ރައްކާތެރރިއޭ ބުނާއިރު ވެކްސިނުން ބަލި ޖައްސާފަތިބި މީހުންގެ ގައިން ހަމަ އެރިސްކުބޮޑު މީހުންގެ ގަޔަށް ނާރާނީތޯ؟ ވެކްސިން ޖަހަނީ ބަލިން ރައްކާތެރިވާން ކަމުގަ ވަންޏާ ޖަހާފަހުރި މީހެއްގެ ގައިން އެހެން މީހެއްގެ ގަޔަށް އަރައިގެން ނުވާނެއެއްނޫންތަ؟\nރައްކާތެރިވާން ޖަހަނީ.. އެކަމަކު ޖެހިޔަސް.. މާސް އަޅަންޖެހޭ.. ސ.ޑިސްޓެންސް ބަހައްޓަންޖެހޭ.. އެއްވިން ނުބޭްވޭ. ތަންތަން ނުހުޅުވޭ.. އާންމު ހާލަތުގަ ނޫޅެވޭ.. އެމަކުން މުބާރތް އެއްޗެހި ބޭއއވޭ. މިއީ އެއްވުމަކަށް ނުވޭ! މިހެން އުޅުމެކޭ ވެކްސިން ޖެހައިގެން އުޅުމެކޭ ވަކި ތަފާތެއް އެބަހުރިތޯ؟ ހުސް ވައްކަމާއި އޮޅުވާލުން. ދުނިޔޭގެ ފެންވަރުގަ ހިންގާ ޖަރީމާ.. ޑބލޔ.އެޗ.އޯ އޭ ބުނެފިއްޔާ އަންހެނަކު ވާނެ ފިރިހެނަކަށްވެސް. އެހާވެސް ބޮޑު އަޅުވެތިކަމެއްގަ މިއުޅެވެނީ. އަމިއްލަ އިޚްތިޔާރާއިއެކު އަމިއްލަ ސިކުނޑި ބޭނުން ކުރެވެންވެސް ނޯވޭ. އެހެންޏާ ވެސް ބޮޑެތި ރޯގާ އަންނަ ބީދައިން އައިސްގެންއުޅޭ ރޯގާއަކަށް ވައިރހޭކިޔައިގެން ވެކްސިނުން ފައިދާނަގަން އުޅޭކަން ދުނިޔޭގެ ކިތައް ކިތައް ޑޮކްޓަރުންނާ ކިތައް ސައިންޓިންޓުންތޯ ބުނަމުން އެދަނި. ހޯދާ އެބަ ބަލަމުތޯ. ވާނުވާ އެބަ ވިސްނަމުތޯ!\nޖެނުއަރީ 24, 2021 00:15\nމަހުލުފް ބުނިގޮތަށްހެނަތަފައެ އެންޑިޕިއަށްސޮއެކު ރަނި ހެއަ ރަ އި ރަޕަ ޓިން ވަކިވަނަމެ އެެގޮތަށް އަހަ ރެން ވެސް ހެނަތާފަ އޭ ވެކުސިން ޖެހެެނި ހެއަ ރައި ރަ ށް ދުވަގަންނަމެވެ ؟\nޖެނުއަރީ 24, 2021 00:37\nޖެނުއަރީ 24, 2021 00:41\nބޭނުންވިކަން ނިމުނީ ޑޮލަރް ވެކްސިންއައް ބަދަލުކޮއް ނިމުނީ އާބާދީއްގެބޮލަކައް ވެންޓިލޭޓާ ތަކައްވިހެން ކޮއްމެރައްޔިތަކައް ވެންޓިލޭޓަރެއް ފަރުވާކުރުމައް 10 ވަރަކަންއެތި އައްނިއައް ޔޫކޭ ވެކްސިން އިބޫއައް ބޯރާވިއަފާރި ވެރިންގެ ވެކްސިން ރައްޔިތަކައް އަގެއްނޭގޭ އަދަދެއްނޭގޭ އެތެރެކުރިވަރެއްގެ ނަސީމްއައް ކައްޓާ ސިރިންޖް ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެ\nޖެނުއަރީ 24, 2021 05:59\n"އެއްވެސް ކަމަކީ" މަޖުބޫރުކުރުވާންވީ ކަމެއް ނޫނެވެ. ބައެއް ކަންކަން މަޖުބޫރުވަނީ އެކަން ނުކޮށް އެހެން ކަންކަން ނުކުރެވުނީމައެވެ. މަތިންދާބޯޓަށް އެރޭނީ ވެކްސިން ޖަހާފައި ހުރެގެނެވެ. ގައުމަކަށް ދާން ވިސާ ލިބޭނީ ވެކްސިން ޖަހާފައި ހުރިއްޔާއެވެ. އެންމެ ފަހުން ގޮސް ގޭގެ ހަތަރުފާރުން ބޭރަށް ނުކުމެވޭނީ ވެކްސިން ޖަހާފައި ހުރެއްޖެ ނަމައެވެ.\nޖެނުއަރީ 24, 2021 07:27\nއިސްލާމް ދީނަށް ވަންނަން ދައުވަތު ދިނަސް އެކަމުގަވެސް މަޖުބޫރު ކުރުމެއް ނޯވެ... އެހެންމަ ވެކްސިން ޖަހަން ކާކަށް މަޖުބޫރު ކުރެވޭނީ.... ކޮވިޑަށްވުރެ ތި ވެކްސިންދެކެ ބިރުގަނޭ..... ބަލިތަކަށް ޝިފާ ދެއްވާނީ ﷲ.. ވެކްސިނެތް ނޫން.... މިވަރުން ފުދޭ...\nޖެނުއަރީ 24, 2021 07:48\nވެކްސީނޭ ބުނެފިއްޔާ ޑަކުޓަރުންނަށް ހިވާކަހަލަ އެއީ އުޑުން ބާވާލެވުނު ފަދަ، އެހާވެސް ފުރިހަމަ އެއްޗެކެވެ!\nއެކަމެ ވެސިނާއީ ބެހޭގޮތުން ސުވާލެއް ކޮއްފިނަމަ ޖަވާބު ދޭންނޭނގޭ ޙާލު ޖާހިލަކު ފަދައިން އައްނަނީ އަމަށަކު ރުޅިއެއްނޫނެވެ.\nރައްކާތެރި އެއްޗެކޭ ބުނަނީ އެކަމަކު ޒިއްމާވާކަށް ނުކެރެއެވެ\nޖެނުއަރީ 24, 2021 07:58\nތިޔަ ވެކްސިނަކީ، އިންޑިއާއިން ދިން އެހީއެއް ނުން. ރާމާމަކުނުތައް ބޭނުންކޮށްގެން ޓެސްޓްކުރާ ފަދައިން ދިވެހީން ބޭނުންކޮށްގެން ޓެސްޓް ކުރަން ފޮނުވީ. ހީވާގޮތުން ޓެސްޓްކުރެވޭ ކޮންމެ މީހަކަށް ބޮޑުއަދަދަކުން ފައިސާ ވެސް ލިބޭނެ.\nޖެނުއަރީ 24, 2021 08:05\nމަޖުބޫރު ކުރިއަސް ބަޔަކު ޓެސްޓްކުރަން ގެނައި އެއްޗެއް ނުޖަހާނަން.\nޖެނުއަރީ 24, 2021 08:32\nވެކުސިން ޖެހުން މަޖުބޫރު ނުކުރެވޭނެކަން އެޗުއީއޯސީއަށްް ނޭގެއޮތީތަ!މިހާރުތިހެން ތިބުނަނީ ދެން ކަލޭމެން ބޭނުންހާ ކުޅިއެއް ނުކުޅެވޭނެ! ޑަބުލިއޯ އިން ގެރެންޓެ ނުދެނީސް ވެކުސިން ރާއްޖެއަށް އެތެރެވެސް ކޮށްގެނެން ނުވާނެއެއްނޫން! ހައްތާވެސް މަކަރާހީލަތް! ތިޔައުޅެނީ ދިވެހިންގެ ގަޔަށް އިންޑިޔާގެ ވެކުސިން ޖަހައިގެން ޓެސްޓުކުރަން! މިހާރު ތިޔައަޅަނީ ހައްތާވެސް ޅައެއްޗެތި!\nޖެނުއަރީ 24, 2021 09:10\nއިންޖެކްޟަން ނުޖަހަނީ ހަރުކަށި ހައްދުފަހަނައެޅި މީހުން\nޖެނުއަރީ 24, 2021 09:20\nބުނާތީ އަޑު އިވޭ ވެކްސިން ނުޖަހާ މީހުނީ ހައްދުފަހަނައެޅި ހަރުކަށި މީހުނޭ.އިންޑިއާ ގެ ސިޔާސީ މީހުން ވެކްސިން ޖަހާ ޑްރާމާ ގިނަ މީހުނަށް އެގޭނެ.އެއީ ޖަހަން ނުކުރެނީ ކީއްވެތޯ؟\nޖެނުއަރީ 24, 2021 10:34\nމަޖުބޫރު ކުރިއަސް އިންޑިޔާގެ މިވެކުސިނެއް ނުޖަހާނެ\nޖެނުއަރީ 24, 2021 12:24\nމަޖުބޫރު ކުރިޔަސް ނުޖަހާނަން